Sembe: Kulhivaruge dhanduthakun siyaasee dhandah - Hali News\nސްކޫލުގައި ބޭއްވި ހަރަކާތެއްގައި ސެމްބެ\nސެމްބެ: ކުޅިވަރުގެ ދަނޑުތަކުން ސިޔާސީ ދަނޑަށް\n02 March 2021, 16:28\nމ. މުލީ މާފޮޅޭގޭ، ޙުސައިން ނާޒިމް (ސެންބެ) އަކީ ތަޢުލީމީ ޒުވާނެކެވެ. ކުޅިވަރާއި ހިންގުމުގެ ދާއިރާއިން ފާހަގަކޮށްލެވޭ ލީޑަރެކެވެ. އިޖުތިމާޢީ ދާއިރާގެ ޙަރަކާތްތެރިއެކެވެ. ފުޓުބޯޅަ ދަނޑުގައި ކުޅުންތެރިންނަށް އިންސާފު ހޯދައިދޭ ރެފްރީއެކެވެ. މިހާރު އޭނާ ކަޅިއަޅަމުން ގެންދަނީ ސިޔާސީ ދާއިރާއަށެވެ. އޭނާ ވަނީ މުލީ ކައުންސިލުގެ ރައީސް ކަމަށް ކުރިމަތި ލައިފައެވެ.\nއެމަގާމަށް އޭނާ ކުރިމަތިލީ ފިސާރި ޢަޒުމެއްގައެވެ. އުފަން ރަށުގެ މުސްތަގުބަލަށްޓަކައެވެ.\nޅަފަތުގެ ދުވަސްތައް އޭނާ ހޭދަކުރީ މާލޭގައެވެ. ތަޢުލީމު ޙާޞިލް ކުރީ މާލެ އިންނެވެ. މަޖީދިއްޔާ ސްކޫލުން އޯލެވަލް ނިންމުމަށްފަހު އޭނާ ބޭނުންވީ ތަޢުލީމީ ދާއިރާއިން ކުރިއަށް ދިޔުމަށެވެ. ކިޔަވައި ދިނުމަކީ އަބަދުވެސް އޭނާ ޝައުޤުވެރިކަން ހުންނަ ދާއިރާއެކެވެ.\nސްކޫލް ނިންމުމަށްފަހު ޑިޕޮލަމާއިން މެދު މަދަރުސީ ޓީޗިންގ ސެޓިފިކެޓް ޙާޞިލްކުރެއްވިއެވެ. ސްކޫލުގައި ކިޔަވަން އުޅުނުއިރު ވެސް އޭނާގެ އުންމީދަކީ ކިޔަވައިގެން ރަށަށް ޚިދުމަތް ކުރުމެވެ. އެގޮތުން ޓީޗިން ހެދެވުމަށްފަހު އޭނާ ޚިޔާރު ކުރީ މ. އަތޮޅު ތަޢުލީމީ މަރުކަޒެވެ. އެތަނުގައި އޭނާ ޚިދުމަތް ކުރަން ފެށީ 2008 ވަނަ އަހަރު އެވެ. އޭނާ ރަށަށް ޚިދުމަތް ކުރަން ފެށީ މާލެއިން ވެސް ވަޒީފާ ލިބިފައި އޮއްވައެވެ.\nމ. އަތޮޅު ތަޢުލީމީ މަރުކަޒަށް އޭނާ ވަނީ 11 އަހަރު ޚިދުމަތް ކޮށްދީފައެވެ. އެ މުއްދަތުގައި އެތަނުގެ ލީޑިން ޓީޗަރަކަށް ވެސް މަސައްކަތް ކުރިއެވެ. އެތަނުގައި ހޭދަކުރި ދުވަސްތަކުގައި އެތައް ޚިދުމަތްތަކެއް ސްކޫލާއި ރަށަށް ކޮށްދިނެވެ.\nތަޢުލީމީ ދާއިރާގެ އިތުރުން ކުޅިވަރުގެ ރޮނގުންވެސް ސެންބެ ފާހަގަ ކޮށްލެވެއެވެ. ބޮޑަށް ފާހަގަވެފައި ވަނީ ފުޓުބޯޅައާއި ވޮލީގެ ތެރެއިންނެވެ. އޭނާއަކީ ފުޓުބޯޅަ ކޯޗެކެވެ. ރެފްރީއެކެވެ. މުލީ ސްޕޯޓްސް ކުލަބުގެ ރައީސަކީ ވެސް އޭނާ އެވެ. އެމަގާމު ފުރުއްވާތާ މިއީ ދެވަނަ ފަހައެވެ. އެކުލަބުގެ ރައީސް ކަމާ ފުރަތަމަ ހަވާލުވީ 2012 ވަނަ އަހަރުއެވެ. އެ މަގާމުގައި ހުރެގެން އޭނާ ވަނީ ފުޓްސެލް މުބާރާތް ތަކާއި ފުޓްބޯޅަ މުބާރާތްތައް ބައްވައިފައެވެ.\nއެ ކުލަބުގެ އިސް މާލިމީގެ ގޮތުގައި 2014 ވަނަ އަހަރާ ހަމައަށް ހުރީ އޭނާއެވެ. އެއަށްފަހު 2019 ވަނަ އަހަރު އަނެއްކާވެސް އެކުލަބުގެ ރައީސް ކަމަށް ހަވާލުވިއެވެ. މ. އަތޮޅު ފުޓްބޯޅަ މުބާރާތުގެ ތަށި 11 އަހަރަށް ފަހު މުލީ ޓީމުން ފުރަތަމަ ފަހަރަށް އުފުލައިލީ ސެންބެގެ ކޯޗް ކަމުގެ ދަށުގައެވެ. އެރަށުގެ ޒުވާނުންނާއެކު އެކުލަބުގެ ރައީސަކަށް މިހާރު ވެސް ހުރީ ސެމްބެއެވެ.\nކުޅިވަރުގެ ތެރެއިން އުފެދުނު ޝައުގުވެރި ކަމެއްގެ ތެރެއިން އޭނާ ވަނީ މޮޅު ރެފްރީއަކަށް ވެފައެވެ. ރެފްރީ ކަމަށް ޝައުޤު އުފެދުނު ގޮތް ސެމްބެ ކިޔައި ދިނެވެ. އޭނާ ބުނީ ރެފްރީކަމުގެ ތެރެއަށް ނުކުމެވުނީ ކުރީގެ ރެފްރީއެއް ކަމަށްވާ މ. މުލީ ދޫގަސް، މޫސާ ފާއިޒު ދެއްވި ފުރުސަތެއްގެ ތެރެއިން ކަމަށެވެ. އޭނާ ދެއްވި ފުރުސަތަކީ ލައިންސް މަނެއްގެ ގޮތުގައި މަސައްކަތް ކުރުމެވެ. އެއަށްފަހު ރެފްރީ ޓްރޭނިންގް ކޯސް ފުރިހަމަ ކުރިއެވެ. މިހާރު އޭނާއަކީ ހުނަރުވެރި ކުޅަދާނަ ރެފްރީންގެ ތެރޭގައި ހިމެނޭ ރެފްރީއެކެވެ. ދަނޑުމަތީގައި އިންސާފުވެރި ހުކުމްތައް އިއްވާ ފަނޑިޔާރެކެވެ.\nސެމްބެ ވަނީ ރާއްޖޭގެ އެކިސަރަހައްދުތަކުގައި ބޭއްވި އެކިފެންވަރުގެ ފުޓުބޯޅަ/ފުޓުސެލް މުބާރާތްތަކުގައި އިންސާފުވެރި ކަށިގަނޑު ފުމެލައިފައެވެ. އޭނާވަނީ އެތައް މުބާރާތްތަކެއްގައި ރެފްރީކަން ކުރައްވައި ހުނަރު ދައްކުވައި ދީފައެވެ. އޭނާ ފާހަގަ ކުރެވިފައިވަނީ އަޚުލާގު ރަނގަޅު ހަރުދަނާ ރެފްރީއެއްގެ ގޮތުގައެވެ.\n"ނާޒިމް އަކީ ހުރިހާ ކުޅުންތެރިންނާއެކު ހަމަޖެހިގެން މެޗްތައް ކުޅުވާ މޮޅު ރެފްރީ އެއް. ތިނަދޫގައި މި ފަހުގެ ތާރީޚެއްގައި ފައިނަލް މެޗެއް މިހާ ފުރިހަމަ ގޮތެއްގައި ހަމަ ނުޖެހުމެއް ނެތި ނިންމާލެވުނީ ނާޒިމްގެ ރެފްރީކަމުގައި" މިދިޔަ އަހަރު ގދ. ތިނަދޫގައި ބޭއްވި މުބާރާތުގައި ސެމްބެ ރެފްރީކަން ކޮށްފައިވާ ގޮތާބެހޭ ގޮތުން ޔޫތު މިނިސްޓްރީގެ ޔޫތު އެގްޒެކްޓިވް މުޙައްމަދު ވިފާޤް ވިދާޅުވިއެވެ.\nސެންބެ އަކީ އިޖުތިމާޢީ މަސައްކަތުގައި ފާހަގަ ކޮށްލެވޭ ޒުވާނެކެވެ. ރަށުގައި ހިންގާ ބޮޑެތި މަސްރޫޢުތަކުގައި އެންމެ އިސް ސަފުގައި ސެންބެ ހުރެއެވެ. ހުރިހާ އުމުރެއްގެ މީހުންނާ ގުޅޭ ސެންބެ އަށް މުލީ ސްޕޯޓްސް ކުލަބުން ހިންގާ އިޖުތިމާޢީ ހަރަކާތްތައް ހިންގަން ވެސް މާ ބޮޑު ދަތިކަމެއް ކުރިމަތި ނުވެއެވެ.\nމުލީގެ ތާރީޚުގައި ވެސް ރޯދަމަހު ތަރާވީޙު ނަމާދު ކުރަން ބޭރުގެ ހާފިޒަކު ގެނައީ މުލީ ސްޕޯޓްސް ކުލަބުންނެވެ. ސެމްބެގެ ރައީސް ކަމުގައެވެ. ހާފިޒެއް ގެނައީ ތަރާވީޙު ނަމާދުގައި ޤުރުއާން ޚަތިމް ކުރުމުގެ މަގުސަދުގައެވެ. އޭނާއަކީ އެރަށުގައި ހިންގާ ތަރައްޤީގެ ހުރިހާ މަސައްކަތެއްގައި ބައިވެރިވާ މިނިވަން ޚިޔާލުގެ ލީޑަރެކެވެ. އޭނާގެ އެހީތެރިކަމަށް އެދި ކޮންމެ މީހަކު ގޮވައިލިޔަސް "ލައްބައިކަ" އޭ ބުނެ ޖަވާބުދީ އެމީހަކަށް އެހީވުމަށް އޭނާ ދެވަނަ ވިސްނުމަކަށް ގޮސްފައެއް ނެތެވެ.\nރަށަށް ޚިދުމަތް ކޮށްދިނުމަކީ އަބަދުވެސް އޭނާ ކުރަން ބޭނުންވާ ކަމެކެވެ. އަބަދުވެސް އޭނާއަކީ ތަރަގީގެ ޚިޔާލާއި ފިކުރަށް ތާއިދުކުރާ މީހެކެވެ. ރަށަށް ތަފާތު ރޮނގުތަކުން ތަރައްގީ ގެންނަން ބޭނުންވާ މީހެކެވެ. މިޚިޔާލުގައި ހުރެ އޭނާ ވަނީ ރާއްޖޭގެ އެތައް ރަށަކަށް ޒިޔާރަތް ކޮށްފައެވެ. އެރަށްރަށުން ފެންނަމުންދާ ތަރައްޤީގެ ކުލަތައް އޭނާގެ ތަރައްގީގެ ފިކުރު އިތުރަށް ޒީނަތްތެރި ކޮށްދިނެވެ.\nއެހިސާބުން އޭނާ ނިންމީ އަމިއްލަ ރަށުގެ ތަރައްޤީއަށް މަސައްކަތް ކުރުމަށް އަމިއްލައަށް ބާރުފޯރުވޭ މަގާމަކާ ހަމައަށް ވާސިލް ވުމަށެވެ. އެގޮތުން ރަށު ފެންވަރުގައި އެކަން ކުރެވޭނީ ރަށުގެ ކައުންސިލްގައި މަސައްކަތް ކޮށްގެން ކަމަށް އޭނާގެ ވިސްނުމަށް ފެނުނު ހިނދު ސިޔާސީ ދާއިރާއަށް އޭނާގެ ނަޒަރު ހުއްޓުނީއެވެ. ސެންބެގެ ތަޞައްވުރަކީ ރައްޔިތުންނާ ގުޅިގެން ރަށުގެ ތަރައްގީއަށް އިތުރު މަސައްކަތް ކޮށްދިނުމެވެ.\nސެންބެގެ ތަރައްޤީގެ ޗާޓު ވަރަށް ސަޅިއެވެ. އޭގެ މަންޒަރުތައް ވަރަށް ރީއްޗެވެ. އޭނާ ބޭނުންވަނީ މުލީ ރައްޔިތުން ފަޚުވެރިވާ ފަދަ މުއްޔަކަށް އެރަށް ހެދުމެވެ. ހުރިހާ ދާއިރާއަކުންނެވެ. ސެންބެ މިހާރުވެސް ވަނީ މުލީ ޒުވާނުންނަށްޓަކައި މަސައްކަތް ފަށައިފައެވެ. މިހާރުވެސް އޭނާ ވަނީ މުލީ ޒުވާނުގެ އަޑު ސަރުކާރުގެ އިސް ފަރާތްތަކާ ހަމައަށް އުފުލައިފައެވެ. ސްޕޯޓްސް މިނިސްޓަރ މުއްޔަށް ކުރެއްވި ޒިޔާރަތެއްގައި ރަށުގެ ޒުވާނުންގެ އިހުސާސް ތަކާއި ޝުޢޫރުރުތައް ޕްރެޒެންޓޭޝަނެއްގެ ގޮތުގައި މިނިސްޓަރ މަޙުލޫފަށް ހުށަހަޅުއްވައި ދެއްވީ ސެމްބެއެވެ.\nމުއްޔަކީ ތަރައްޤީއަށް ލޯބިކުރާ ހޭލުންތެރި ރައްޔިތެެއް ދިރިއުޅޭ ރަށެކެވެ. އެހެން ކަމުން އެފަދަ ރައްޔިތުންތަކެއްގެ އެހީތެރިކަމާއެކު ސެމްބެއަށް ތަރައްގީގެ އެތައް މަސައްކަތެއް ކާމިޔާބު ކަމާއެކު ކުރެވޭނެއެވެ.\nސެންބެ އަކީ އަމިއްލަ ވަޒަނަށްދެކެ ލޯބިވާ ވަޠަނީ ދަރިއެކެވެ. އެލޯބި ތަރައްގީގެ ސިފައިގައި ދައްކާލުމަށް ސެމްބެއަށް ފުރުސަތު ދިނުމުގެ ބާރު އޮތީ ރައްޔިތުންގެ އަތުގައެވެ. ސެމްބެ ކަށިގަނޑު ހިފައިގެން އެނުކުންނަނީ އައު މެޗަކަށެވެ. ފުޓުބޯޅަ ދަނޑުގައި އިންސާފުވެރިއެވެ. ސިޔާސީ ދަނޑުގައި މުލީ ކައުންސިލްގެ ރައީސަކަށް އިންތިޚާބު ވެއްޖެނަމަ އެރަށަށް ގެނެސްދޭނޭ ތަރައްގީއެއްގެ ބޮޑު ކަމާއެވެ.\nސުކޫލަށް ކުރި ހިދުމަތަށްވުރެ ގިނައީ އެތަން ފިތުނަ ކުރުން. ޒާތީ ގޮތުން މީހަކާ ޖައްސާލައިފިނަމަ ނެއްޓެން ނޭނގޭ މީހުން ކައުންސިލަށް ކައިރި ނުކުރުން ބުއްދިވެރީ. ކެންޕޭނު ކައިރިވީމަ މިހާރު ވަރަށް މީހުންނާ ގުޅޭ. ކުރިން އެންގްރީބާޑު. އަހަރެމެން ބޭނުމީ ހިތްތިރި ޒުވާނެއް. މިފަހަރު ބޮޑު ތަނުން އެކަން ފެންނާނެ.\nއެކަމަކު ވެސް އޯކޭ، މިފަހަރު ހޮވޭނީ ސަމްމޫ\nމުލީ ދަރިއެއް މީ\nމި ސަރުކާރު ހޮވިގެން އުފާފާޅުކުރަން ޕިކަޕް ބުރުޖެހި މީހަކު މުލީ ކައުންސިލް ރައީސް އަކަށް މިހާރު ހުރީ. ނައިބު ރައީސް އަކަށް ހުރީ އެމްޑީފީގެ މެމްބަރެއް. މެމްބަރަކަށް ހުރި މީހާގެ ގޮތެއް ނޭނގެ. ހަޤީޤަތް ހާމާ ކުރީމާ ބައެއް މީހުނަށް ހަޖަމު ނުވެދާނެ. ސަރުކާރު ތެރެއިން ކަމެއް ނުކުރެވިގެން އުޅެންޖެހޭ ސަބަބެއް ނެތް. އެހެންވީ ކޮންމެހެން ސަރުކާރުގެ ކެންޑިޓޭޓް އެއް ހޮވުމުގެ ބޭނުމެއް ނެތް. ސެންބެ އަކީ ކަންކަން ކުރެވޭނެ އަދި ކޮށްދީފައި ހުރި ބޭފުޅެއް. އެންމެނާ ގުޅޭ ޚާއްސަކޮށް ޒުވާނުންނާ ރައްޔިތުންގެ ލާބަޔާއި މަންފާއަށް ކޮންމެ ކަމެއްވެސް ކޮށްދޭނެ ޤާބިލް ބޭފުޅެއް.\n8 91 REPLY\nއިތުރުފުޅު ނުހައްދަވާ. މިހާރު ތިޔައޮތް ކައުންސިލުގައި އެމްޑީޕީގެ އެއްވެސް މެމްބަރެއްނެތް އަދި އެމްޑީޕީއަށް ތާއިދުކުރާ މީހަކުވެސް ނެތް. ތިޔަ ރައީސް މީހާއަކީ ކުރިން ނިމިދިޔަ2އިލެކްޝަނުގައި ވެސް ބޮޑުއަގު ދީފައި ގަނެގެން މަންޒަރު ރީތިކުރަން ގެންދިޔަ މީހެއް. އެއީ ހަމަ ޓައީއަޅާފަހުރި ޑިސްޕްލޭ އެއް.\nމައުލޫމާތަށްޓަކައި ބުނެލަން! ރައީސް ކަމަކަށް ސަރުކާރު ކެންޑިޑޭޓެއް ނެތް. ލިޔުން ރަނގަޅަށް ދޭހަވިނަމަ. ސެންބެ މިސަރުކާރާއިއެކު ކުރިއަށް ދާނެ ކަމުގެ ހެކި ފެންނާނެ.\nސެމްބެ އަކީ ކައުންސިލް ރައީސްކަމަށް އެންމެ ކުފޫ ހަަމަވާމީހާ. އެކަން މިހާރުވެސް އަންނަނީ ދައްކަމުން. މިހާރު މިއޮއް ކައުންސިލްގެ ބައެއް މެންބަރުންނާ ކައުންސިލްގަ ތިބި ބައެއް މީހުން ބޭނުންވަނީ ސަރުކާރުން ކަމެއް ކުރިޔަ ނުދޭން. މިކަހަލަ މޮޔައިން ކައުންސިލުން ނެރެ ތަނަވަސް ހިޔާލުގެ މީހުނަށް ފުރުސަތުދޭން ޖެހޭ.\n40 50 REPLY\n105 84 REPLY\nދަންނަ ނުދަންނަ މީހާ\nރުޅިއަކީ ތަބީޢީގޮތުން އިންސާނާގެ ގައިގައި ލައްވާފައިވާ ކަމެއް. އެ ކޮންޓްރޯލް ކުރަން ނޭނގުމަކީ މައްސަލައަކަށްވާނީ،.. ދެން ބަލަން ޖެހޭނީ ސެމްބެއަށް ރުޅިކޮންޓްރޯލް ކުރެވޭތޯ ނޫނީ ނުކުރެވޭތޯ. މި ވީހާތަނަކަށް އަހަރެން އަދި ނުދެކެން ރުޅި ކޮންޓްރޯލްނުވެގެން އުޅުނު މަންޒަރެއް.\nސެންބެ އަކީ ވަރަށް ޤާބިލް ބޭފުޅެއް\n38 49 REPLY\nތީ ފިސާރި ވަރުގަދަ ފަހުލަވަަނެއް\n75 87 REPLY\nކިތައްމެ މޮޅު ލިޔުމެއް ލިޔުނަސް ސަރުކާރު ޖަވާބުދާރީ ކުރުވާށޭ ކިޔާފަ އަމިއްލަގޮތުން ކައުންސިލަށް ނުކުމެ ސަރުކާރަށް ބަވައިގެން ކުރެވޭނެ މާބޮޑުކަމެއް ނޯންނާނެ، މިއުޅެނީ ސަރުކަރު ޖަވަބުދާރީ ކުރަންތަ ނޫނީ ރަށަށް ކަމެއް ކޮށްދެވޭތޯތަ؟ ޢެހެންނެއްނޫން ތިޔަ ކައުންސިލަށް ސަރުކަރު ތަމްސީލުކުރާ3ވަރަކަށް މީހުން ހޮވައިފިނަމަ ރަށަށް ކަމެެއްކޮށްދެވޭނެ ކަަމަށްގަބޫލު ކުރެވޭ..\n318 58 REPLY\nތީގެ މާނަ އޮޅިއްޖެ. މި މަޤާމަށް ސަރުކާރު ކެންޑިޑޭޓަކު ކުރިމަތި ލާފަ އެބޮތްތޯ؟\nސަންފަ އެބުނީ މުޅިއެއްކޮށް ގޯސްވާހަކަ އެއްނޫން. ނާޒިމަކީ ކަން ކުރެވޭވަރުގެ ގާބިލު ކުއްޖެއް. ގޯސް ކުއްޖެއްނޫން ނާޒިމުގެ ވެސް ވިސްނުން ހުންނާނި ރަށަށް ކަމެއް ކޮށްދިނުމުގެ ވިސްނުން ކަމަށް ބެލެވެނީ. އެކަމަކު ތިޔަ ރަށު ކައުންސިލުކަމުގަ އަމިއްލަ ގޮތުން އައިސް އެތިބީ އާމްމުދަނީ ހޯދުމުގެ ވިސްނުމުގައި ތިބިބަޔަކު. އެހެންވެގެން ދެބުރުން7އަހަރު އެ ބޭކާރުވީ ކައުންސިލް ލެވެލްގަ ރަށަށް އެއްވެސްކަަލަ ކުރިއެރުމެއް ނައިސް. ރާއްޖެގެ ސިޔާސީ މަސްރަހު އޮތް ގޮތަށް ބަލާއިރު އެއިރެއްގައި ވެރިކަމުގައި އޮންނަ ޕާޓިއެއްގެ ރެޕެރެސެންޓު ނުކުރެވޭ ގޮތަށް މެމްބަރުން ހޮވުމަކީ ރަށަށް އެންމެ ފައިދާ ހުރި ގޮތެއް ކަަމަކަށް ނުދެކެން. އެ ވަރިހަމަ ޕީޕީ ވިޔަސް ޖޭޕީ ވިޔަސް އެމްޑީޕީ ވިޔަސް، މީ އަހަރެންގެ ޚިޔާލު\nސަރުކާރު ޕާޓީ މީހުން ވެސް ހޮވިއްޖެ. އިދިކޮޅު މީހުންވެސް ހޮވިއްޖެ. މިހާރު ބޭނުން ވަނީ މިނިވަނެެއް. ރަށަށް ކަންތައް ކޮށްދޭނެ ތަޢުލީމީ ޒުވާނެއް.


Vahtharee anhenakaa kamah bune malaamaaiykuri: Saif Ali Khan | Mihaaru\nވައްތަރީ އަންހެނަކާ ކަމަށް ބުނެ މަލާމާތްކުރި: ސައިފް އަލީ ޚާން\n13 ޑިސެމްބަރ 2019 - 09:22 1 comment\nފިލްމީ ކެރިއަރުގެ ކުރީކޮޅު، އޭނާ ވައްތަރީ އަންހެނަކާ ކަމަށާއި އަޑު ވެސް ވަރަށް ހަޑި ކަމަށް ބުނެ މަލާމަތް ރައްދުވި ކަމަށް ބޮލީވުޑްގެ އެކްޓަރު ސައިފް އަލީ ޚާން ބުނެފި އެވެ.\nޕިންކްވިލާ އަށް ދިން އިންޓަވިއުއެއްގައި، ބޮލީވުޑްގެ މިހާރުގެ ޒުވާން ބަތަލާ ސާރާ އަލީ ޚާންގެ ބައްޕަ ބުނީ ކިޔަވައި ނިމުމާ އެކު އޭނާ ކެރިއަރެއްގެ ގޮތުގައި ކުރާނެ ވަކި ކަމެއް ނޭނގި ދުވަސްތަކެއް ދިޔަ ކަމަށެވެ. އެކަމަކު ބައްޕަ އާއި ކާފަ އަކީ އިންޑިއާގެ ކުރީގެ ވަރަށް ހުނަރުވެރި ދެ ކްރިކެޓް ތަރިންނަށް ވިޔަސް އޭނާގެ ކިބައިގައި ކްރިކެޓް ކުޅުންތެރިއެއްގެ ކިބައިގައި ހުންނަން ޖެހޭ ކަހަލަ ވަރުގަދަ ވިސްނުމެއް ނެތް ކަމަށް ސައިފް ބުންޏެވެ.\nއެހެންވެ ކެރިއަރެއްގެ ގޮތުގައި ކްރިކެޓަށް ނުކުތުމަކީ އެއްވެސް އިރެއްގައި ވިސްނި ކަމެއް ނޫން ކަމަށް ބުންޏެެވެ. އޭގެ ބަދަލުގައި ސައިފް މިސްރާބު ޖެހީ މަންމަ އަދި ކުރީގެ މަޝްހޫރު ބަތަލާ ޝަރުމީލާ ޓެގޯރްގެ ދާއިރާއަށެވެ.\n"މޭ ކިލާޅީ، ތޫ އަނާޅީ" ގެ ލަވައެއް.\nކުރީގެ ބަތަލާ އަމްރިތާ ސިންގްއާ ކައިވެނިކޮށް، ސާރާގެ އިތުރުން އިބްރާހީމް ކިޔާ ފިރިހެން ދަރިއަކު ވެސް ހުރު ސައިފް އެކްޓިން އަށް ނުކުތީ 1993 ގައި ޔާޝް ޗޯޕްޅާ ގެނެސްދިން "ޕަރަމްޕަރާ" އިންނެވެ. އޭރުގެ އޭނާގެ އިސްތަށިގަނޑު ހުންނަ ގޮތާއި ބޮޑީ ލެންގްއޭޖް ހުންނަ ގޮތާއި ވާހަކަ ދައްކާ ގޮތުން ރަނޑުކަމެއް ހުންނަ ކަމެއް ބުނެ ވަރަށް ގިނަ ބަޔަކު ސައިފަށް ޖޯކް ކަހައި މަލާމާތްކޮށްފައިވެ އެވެ.\nއެ ހަނދާންތައް އާކުރަމުން ސައިފް ބުނީ އޭނާ އަކީ އަކްޝޭ ކުމާރު ކަހަލަ ހީރޯއެއް ނޫންކަން އެންމެ ކުރިއްސުރެ ވެސް ގަބޫލުކުރާ ކަމަށެވެ. އަދި ބަޔަކު މަލާމާތްކުރި ނަމަވެސް އެކަން އެއްވެސް އިރެއްގައި އެހާ ސީރިއަސްކޮށް ނުނަގާ ކަމަށް ބުންޏެވެ.\n"ވަރަށް ގިނަ މީހުން އެބަހުރި އަހަރެން ވައްތަރީ އަންހެނަކާ ކަމަށް ބުނެފައި. ބައެއް އޮޑިޝަންތަކަށް ގޮސްގެން ވެސް އެ ތަޖުރިބާއާ ކުރިމަތިލާން ޖެހުނު ފަހަރު މަދެއް ނުވާނެ،" ބަތަލާ ކަރީނާ ކަޕޫރާ މިހާރު ކައިވެނިކޮށްގެން އުޅޭ އެކްޓަރު ބުންޏެވެ.\nސައިފްގެ ލުކަށާއި ކެރިއަރު ބަދަލުކޮށްލި ފިލްމަކީ 2003 ގައި ޝާހްރުކް ޚާނާއި ޕްރިތީ ޒިންތާއާ އެކު ކުޅުނު "ކަލް ހޯ ނަހާ އޯ" އެވެ. އޭގެ ފަހުން އޭނާ ވަނީ ވަރަށް ކާމިޔާބު ގިނަ ފިލްމުތަކެއް ކުޅެ، ބެލުންތެރިން ބަލައިގަތް ރީތި އަދި އެހާމެ ކާމިޔާބު އެކްޓަރަކަށް ބަދަލުވެފަ އެވެ. އޭގެ ތެރޭގައި "ހަމް ތުމް"، "ސަލާމް ނަމަސްތޭ"، "ހަމް ސާތު ސާތު ހޭ"، "ދިލް ޗާތާ ހޭ" "ތަރަ ރަމްޕަމް" ފަދަ އެތައް ފިލްމެއް ހިމެނެ އެވެ.\n"ރޭސް 2" ގެ ލަވައެއް.\nމީގެ އިތުރުން "ރޭސް" ގެ ދެ ފިލްމަކީ ސައިފް ވަރަށް ސްޓައިލިޝްކޮށް ފެނިގެން ދިޔަ ފިލްމުތަކެވެ. އަދި ފަހުން އޭނާ ފާހަގަކުރެވިގެން ދިޔައީ ހުރިހާ ވައްތަރެއްގެ ރޯލްތަކެއް ވެސް ކުޅެން ފައްކާ އެކްޓަރެއްގެ ގޮތުގަ އެވެ. އޭގެ ތެރޭގައި ނެގަޓިވް ރޯލްތައް ވެސް ހިމެނެ އެވެ.\nސައިފް، 49، ގެ ކުރިއަށް އޮތް ފިލްމަކީ އަންނަ މަހުގެ 10 ގައި ރިލީޒްކުރާ "ތަނަޖީ: ދި އަންސަންގް ވޮރިއާ" އެވެ. އެ ފިލްމުގައި ވެސް އޭނާ ކުޅެފައި ވަނީ ނެގަޓިވް ކެރެކްޓާއެކެވެ.\nސައިފްގެ ބައޮގްރަފީ އަންނަ އަހަރު ނެރެނީ\nކަރީނާ އާއި ސައިފަށް ދެވަނަ ދަރިއަކު ލިބެނީ


Ooredoo in iPhone7baazaarah nerefi, Phone gan nan que hadhaifi\nއުރީދޫން އައިފޯން7ބާޒާރަށް ނެރެފި، ފޯނު ގަންނަން ކިއޫ ހަދައިފި\nފޯނާއެކު ހާއްސަ އޮފާތަކެއް ދޭނެ\nއައިފޯނުގެ ފަހަށް ބޮޑު ތަރުހީބެއް\nމުޅިންއާ ފީޗާތަކެއް ހިމެނޭ\nރާއްޖެއަށް އައިފޯނު7ތައާރަފްކުރުމަށް އުރީދޫއިން ބޭއްވި ރަސްމިއްޔާތުގެ ތެރެއިން: ފޯނު ލޯންޗުކޮށްދިނީ ދަގަނޑޭ - އަވަސް ފޮޓޯ: އަފްޝީން ނަސީރު\nއެޕަލްއިން އެންމެ ފަހުން ތައާރަފްކުރި އައިފޯން ކަމަށްވާ އައިފޯން7އަދި އައިފޯން7ޕްލަސް، އުރީދޫ މޯލްޑިވްސް އިން މިއަދު ބާޒާރަށް ނެރެފި އެވެ. އެ ފޯނު ބާޒާރަށް ނެރުމާ އެކު އެތައް ބަޔަކު ވަނީ އެ ފޯނު ގަންނަން އުރީދޫ އެކްސްޕީރިއަންސް ސެންޓަރު ކައިރީ ކިޔޫ ހަދައިފަ އެވެ.\nއުރީދޫގައި އެކްސްޕީރިއަންސް ސެންޓަރުގައި ބޭއްވި ރަސްމިއްޔާތެއްގައި ފޯނު ބާޒާރަށް ނެރެދިނީ ގައުމީ ޓީމްގެ ކެޕްޓަން އަލީ އަޝްފާގު (ދަގަނޑޭ) އެވެ. އުރީދޫ އިން އައިފޯނު ގަންނަ ފަރާތްތަކަށް ޕްރިޕެއިޑެއް ނަމަ 12 ޖީބީގެ ހިލޭ ޑޭޓާ އާއި 1200 މިނެޓްގެ ހިލޭ ޓޯކްޓައިމް ލިބޭނެ އެވެ. ޕޯސްޕެއިޑެއްނަމަ 32 ޖީބީގެ ހިލޭ ޑޭޓާ ލިބޭނެ އެވެ.\nއެޕަލް ކުންފުނިން އެންމެ ފަހުން ބާޒާރަށް ނެރުނު ފޯނާ ބެހޭ ގޮތުން އުރީދޫގެ ސީނިޔަ ސްޕެޝަލިސްޓް ވާސް، އަހުމަދު ނޫމާން ވިދާޅުވީ މި ފޯނުގެ އެއް ތަފާތަކީ ފޯނުގައި އެހެން ފޯނުތަކާ ހިލާފަށް ހޯމް ބަޓަން ނެތުން ކަމަށެވެ.\n"މި ފޯނުގައި ހޯމް ބަޓަން ނެތް. އެހެންވެ ހަމަ ޓަޗް ކޮށްލީމަ ލޮގިން ވެވޭ. ޕިންގް ޕްރިންޓާއެކު. ހެޑްފޯން ޖެކް ނެތް. ލައިޓްލިން ކަނެކްޓާ މެދުވެރިކޮށް ޗާޖާއި ހެޑް ފޯން ބޭނުންކުރެވޭ،" ނޫމާން ވިދާޅުވި އެވެ.\nމީގެ އިތުރުން މި ފޯނުގެ ހާއްސަ ބައެއް ސިފަތަކަށް ބަލާއިރު، ސައުންޑް ކޮލިޓީ ރަނގަޅުވުމުގެ އިތުރުން 12 މެގަ ޕިކްސެލްގެ ދެ ކެމެރާ ވެސް ފޯނުގައި ހުރެ އެވެ.\nއުރީދޫގެ ސީނިޔަ އޮފިސާ ޕްރޮޑަކްޓް އައިމިނަތު އަމާނީ ވިދާޅުވީ ފޯނުގެ އަގުތައް ހުރީ 899ރ. އިން ފެށިގެން ކަމަށާއި، މިގޮތުން ޕޯސްޓްޕެއިޑް ކަސްޓަމަރުންނަށް އިންސްޓޯލްމަންޓުގެ އިތުރުން ކޮންމެ މަހަކު 3ޖީބީ ލިބޭނެ ކަމަށެވެ.\n"މަހަކު 3ޖީބީ ލިބޭނަމަ އަހަރެއްގެ މައްޗަށް 36 ޖީބީ ލިބޭނެ. އަދި ޕްރިޕެއިޑް ކަސްޓަމަރުންނަށް 12 ޖީބީއާއި 1200 ފްރީމިނެޓް ލިބިގެންދޭ،" އަމާނީ ވިދާޅުވި އެވެ.\nއުރީދޫއިން މީގެ ކުރިންވެސް އެންމެ ފަހުގެ ފޯނުތައް މިގޮތަށް ވިއްކާފައިވެ އެވެ.


12 މޭ 2022 - 17:27 1\nދަރިފުޅަށް ޓަކައި ވޭންތަކާއި ހިތާމަތައް އުފަލަކަށް ހެދީމެވެ. ޝަކުވާ ނުކޮށް ނަސޭހަތްތައް އަޑުއެހީމެވެ. ދިރިއުޅުމަކީ އަޑިގުޑަން ގިނަ ސަހަރާއެއް ކަން ވިސްނޭތީ އެވެ. ދަރިންނަކީ އަމާނާތެއް ކަމަށް ގަބޫލުކުރާތީ އެވެ. އަހަންނަށް ހެދުނީ ގޯހެއްކަން އެނގުނީ ހުރިހާ ދޮރެއް ބަންދުވީފަހުންނެވެ. އިލާހީ އަމާނާތް ބީވެ ގެއްލުނު ފަހުންނެވެ. އަހަރެންގެ ބަލީގެ އަސްލަކީ އެއީ އެވެ. ނަފުސާއި ދެކޮޅަށް ބާރު ނުފޯރުވުމުގެ ސަބަބަކީ އެއީ އެވެ. ލޯމަރައިލާ އިރަށް އެ ހަނދާންތައް ވާތީ އެވެ. އެ މާޒީ ފެންނާތީ އެވެ. މާޒީއާ ދެކޮޅަށް ހަނގުރާމަ ކުރާނެ ހިތްވަރު ނުލިބޭތީ އެވެ. ނަފުސުގައި އެ ބާރުވެރިކަން ނެތުނީތީ އެވެ.\nދޮށީ ދަރިފުޅު، ވިޒާން ދުނިޔެއަށް ލީ ނޭވާއާއެކު އަހަރެންގެ އުއްމީދުތަކުގައި ސަނދުވާ ދެމުނެވެ. ރީތި ފަރި ފަށުވީގެ ސަނދުވާ އެވެ. އެ ސަނދުވާ ވަށައިގެން ކުލަ ބޮކި ދިއްލީމެވެ. ސަނދުވާގެ ވަށައިގެން ހުރީ ތަސްވީރުތަކެކެވެ. އުއްމީދުގެ ފޮޓޯތަކެވެ. އިމްތިހާނު ތަކުގެ ނަތީޖާތަކެވެ. ދަސްވެނިވުމުގެ ހަފުލާ އެވެ. ނަމަވެސް ގުދުރަތުގެ އަތުން ޖެއްސީ ތަފާތު ކުލައެކެވެ. ވިޒާނަށް ތިން މަސްނުވަނީސް އަހަރެންގެ އަލަތު ފިރިމީހާ، އަރީޝް ކުއްލިއަކަށް ނިޔާވީ އެވެ. މަސްވެރިކަމުގައި އުޅެނިކޮށް މެއަށް އެރި ތަދާއެކު އޭނާގެ ފަސްލު ނިމުމަކަށް އައީ އެވެ. އެ ދުވަހު އަހަންނަށް ރޯކަށް ހަނދާނެއް ނެތެވެ. ދެރަވާކަށް ނޭނގުނެވެ. ކުއްލިއަކަށް ލިބުނު ޚަބަރާއެކު އަހަރެން ހުރީ ހުއްޓިފަ އެވެ. ގަނޑުވެފަ އެވެ. ބުނަން ނޭނގޭ ކަހަލަ ގޮތްތަކެއް ވެފަ އެވެ.\n"ނަދީމާ، ވިޒާންގެ ޙައްޤުގައި ނަމަވެސް ދުނިޔެއަށް ހޭލަބަލަ. ތިގޮތަށް ނުކައި ނުބޮއި ގިސްލާ ރުއިމުން އަރީޝް އަންނާނެތަ؟" މަންމަގެ އެ ޖުމުލަ އަހަންނަންވީ ފިލާވަޅަކަށެވެ.\nދަރުހަކަށެވެ. މައި ކުލުނާއެކު ބުނެލާ ޖުމުލައަކީ ޝިފާއެކޭ ބުނަނީ ކަމެއްވީމަ އެވެ. މަންމަގެ ފިރުމުންތަކުން އަނެއްކާ ވެސް އުއްމީދު އާވި އެވެ. ދާންވީ މަގު ފެނުނެވެ. އެ ދުވަހު މަންމަ މަގު ނުދެއްކިނަމަ އަހަންނަށް ގޮސް ވަދެވޭނީ ކަށިކުނބުރު ބިޔަ ޖަންގައްޔަކަށެވެ. ކުރާން ޖެހޭނީ ނަފުސާއި ހިތާ އެއްގަލަށް ނާރާ ހަނގުރާމައެކެވެ. މިއަދު އަހަންނަށް އެކަން ވިސްނެ އެވެ. މައިންބަފައިންނަކީ އިބިލީހަށް ކާންދޭ ބަޔެއް ނޫންކަމެވެ. އެމީހުން ދަރިންނަށް ދުވަހަކު ވެސް ގޯސްމަގެއް ނުދައްކާނެ ކަމެވެ. ހިތްބުރަކަމެއް ނުބާއްވާނެ ކަމެވެ. މަލެއް މުތެއް ފަދައިން އައިސް ހިތަށް ވަންނަ އިބީލީހުންނަކީ ކޮބައިކަމެވެ.\nއަހަރެން ތެދުވީމެވެ. ވިޒާނަށް ޓަކައެވެ. ވިޒާންގެ މުސްތަގުބަލު އުޖާލާ ކުރާށެވެ. ބައްޕަގެ އުފާ ވެސް އަހަރެންގެ އުނގުތެރެއިން ހޯދައިދޭށެވެ. ވިޒާންގެ އުމުރުން އަހަރެއް ފުރުމުން އަހަރެން ފޫގަޅައިލީ އޭނާއަކީ މޮޅު ކުއްޖަކަށް ހެދުމަށެވެ. އެހެން ކުދިންނަށް ނަމޫނާ ދަރިއަކަށް ހެދުމަށެވެ. ކުރި ދުޢާތަކާއި އޮހޮރުވި ދާތަކާއެކު އަހަރެންގެ އުއްމީދުގައި ކުލަ ޖެހެން ފެށި އެވެ. ވިޒާންގެ ވިސްނުން ދުވަހެއް ދުވަހަކަށް ފުޅާވެ އެ އުމުރުގެ އެހެން ކުދިންނަށް ވުރެ ހޭލުންތެރި ހުނަރުވެރި ކުއްޖެއްގެ ގޮތުގައި ބޮޑުވަމުން ދިޔަ އެވެ. ދޫތަކުން ތައުރީފުގެ ހާރުތައް ގެތެން ފެށި އެވެ.\nއެއް ދުވަހަކު ވިޒާންގެ ކުލާސް މުދައްރިސް ބައްދަލުކޮށްލަން ބުނުމުން އަހަރެން ސްކޫލަށް ދިޔައީމެވެ.\n"މުޅި ކުލާހުން ވެސް އެންމެ ފާހަގަކޮށްލެވޭ ކުއްޖަކީ ވިޒާން. ނަދީމާގެ މަސައްކަތަށް ތަޢުރީފު ޙައްޤު. އެކަމަކު.."\nމުދައްރިސްގެ ޖުމުލަ ފުރިހަމަ ކުރާނެ ކަމުގެ އުއްމީދުގައި އަހަރެން އިނީމެވެ. ސުވާލުތަކުން ފުރިފައިވާ ހާލުގަ އެވެ. މުދައްރިސް އިސްޖަހައިލި އެވެ. އަހަރެންގެ ހިތުގެ ތެޅުން ބާރުވި އެވެ. ޑަންޑަން ކިޔާ ހިތް ތެޅެން ފެށި އެވެ. މޭ ބޭރަށް ނުކުންނަހެން ހީވި އެވެ.\nމުދައްރިސްގެ ފައިލުން ނެގީ ކަރުދާސްގަނޑެކެވެ. ހަވާސާގެ މަތީގައި ވިޒާންގެ އަތުލިޔުމުން ނަން ލިޔެފައި އޮތެވެ. މުދައްރިސް ދައްކާލީ ކުރަހާފައިވާ މަންޒަރެވެ. އެ މަންޒަރުގައި ވަނީ މާޔޫސްވެފައި އިން ކުއްޖެކެވެ. އޭނާގެ ވަށައިގެން އޮތީ ކޯރެކެވެ. ތަންކޮޅެއް ދުރުގައި ހުރީ އެކަނި ހުރި އަންހެނެކެވެ. ކަޅު ހިޔަންޏެއް ކަހަލަ ތަސްވީރެކެވެ. ނަމަވެސް އޭނާގެ މެޔާ ދިމާގައިވަނީ ހުދުބޮޅެކެވެ. ބޮޅުގައި އޮތީ ފަޅިފަޅިވެފައިވާ ހިތެކެވެ. އިތުރަށް ބަލައިލެވުނީ އެ މީހާގެ ފަސް އަތް ހުރީމަ އެވެ. އެއިން ކޮންމެ އަތެއްގައި އެތައް ސާމާނެއް ހުއްޓެވެ. ކުޅޭ ތަކެއްޗެވެ. ރީތި ހެނދުމާއި މީރު ކާ ތަކެއްޗެވެ. ތެލި ތަށިތަކެވެ. އިސްތިރިއެކެވެ. އިލޮށި ފައްޗެކެވެ. އަހަންނަށް ވިސްނައިލެވުނެވެ. ތަސްވީރާ މެދުގަ އެވެ.\n"ވިޒާން މޫނުމަތިން އުފާވެރިކަން ފެނުނަސް އޭނާ ވަރަށް ދެރަވޭ. މާޔޫސްވޭ. މިކަމާ ވިސްނައިލުން ރަނގަޅު." މުދައްރިސް ދެއްކީ ކޮން ވާހަކައެއްކަން އަހަންނަށް އެނގުނެވެ.\nއެއީ އަހަރެން ކިތައްމެ ހިތްވަރެއް ކުރި ނަމަވެސް ހޯދައިދެވޭނެ އެއްޗެއް ނޫނެވެ. އަހަންނަކީ މަންމައެކެވެ. މަންމައަކަށް ދެވޭނީ މައެއްގެ ލޯތްބެވެ. ދުނިޔެ ބޯމައްޗަށް ލައިގެން ކިތައްމެ ހިތްވަރެއް ކުރި ނަމަވެސް ވިޒާން ބޭނުންވާ ކަންތައް އަހަންނަށް ކުރެވިދާނެ ބާވައެވެ؟\nގެއަށް އައުމަށްފަހު އަހަރެން ވިސްނީމެވެ. ވަރަށް ފުންކޮށް ވިސްނީމެވެ. މަންމައާ މަޝްވަރާކޮށް ހިޔާލު ބަދަލުކުރީމެވެ. އަހަރެން މި ހުރިހާ ޤުރުބާނެއް މިވަނީ ވިޒާނަށް ޓަކަ އެވެ. ގައިން ދާ އޮހޮރުވައިގެން ގުލާންކޮށްގެން ފައިސާ މި ހޯދަނީ އޭނާގެ މުސްތަގުބަލަށް ޓަކަ އެވެ. މިއަދު ވިޒާން ބޭނުންވާ ކަންކަން ކޮށްދިނުމަކީ އަހަރެންގެ މައްޗަށް އޮތް ވާޖިބެކެވެ. ލާޒިމު ކަމެކެވެ. އެކަން ވިސްނައިދިނީ ވެސް މަންމަ އެވެ. ތަޖުރިބާގެ އެއް ކަނުން މިސާލު ދައްކަމުންނެވެ.\nފަހީމުގެ އަލަތު އަނބިމީހާގެ ޝަރަފުވެރިއަކަށް ވެވުނެވެ. ވިޒާނަށް ޓަކަ އެވެ. އޭނާ ކުރެހި ތަސްވީރުން ހިތުގައި ފެނުނު މަންޒަރު ބަދަލުކުރާށެވެ. ފަހީމަކީ ދެވަނައެއް ނެތް ބަފައެކެވެ. ދޮންބައްޕައެއްގެ ފުރަތަމަ ދެ އަކުރު އޭނާއަށް ޙައްޤެއް ނޫނެވެ. އެއަށްވުރެ އޭނާ މާ ހިތްހެޔޮވެފައި އޯގާތެރިއެވެ. ވިޒާނަކީ އުފަން ދަރިއެއްކަމަށް އޭނާ ބެލި އެވެ. ވިޒާންގެ މޫނުމަތިން އުފާވެރިކަމުގެ ކުލަވަރު ފެނުނެވެ. އަހަރެން ހީކުރީ ހުރިހާ ކަމެއް ބަދަލުވީ ކަމަށެވެ. އިތުރަށް ވިޒާނަށް ބޭނުންވާނެ ކަމެއް ނޯންނާނެ ކަމަށެވެ. ނަމަވެސް ކަންތައް ވީ ހީކުރި ގޮތާ ހިލާފަށެވެ. ބައްޕައެއްގެ ވައްގަނޑު ފުރުމުން ވިޒާން ހޯދީ ރައްޓެހިންތަކެކެވެ. އެއީ މައްސަލައެއް ނޫންކަމަށް އަހަރެން ނިންމީ މަންމަގެ ޚިޔާލާ ދެކޮޅަށެވެ.\nއެހައި ހިސާބުން އަހަރެންގެ ބަސް ވިޒާނަށް މުހިއްމެއް ނުވި އެވެ. ފަހީމުގެ ހިޔަނި ފެނުނަސް އޭނާ ރުޅި އަންނާން ފެށި އެވެ. ވިޒާނާ އެ ވާހަކަދެއްކީމެވެ. އުއްމީދުތަކަށް ހުރަސްއަޅަނީ ފަހީމު ކަމަށް ފާޅުގައި އޭނާ ބުންޏެވެ. ފަހީމަށް އެ އަޑު އިވުނެވެ. އޭނާގެ މޫނުމަތީގެ ކުލަ ބަދަލުވި އެވެ. ކަރުއެލުވާލައިގެން ބޭރަށް ނުކުތެވެ.\nފަހީމު ގެއަށްއާއިރު ވެސް ވިޒާން ނުރުހިފައި ބޮޑުއަށީގައި އިނެވެ. ފަހީމު ދިއްކޮށްލީ އަތުގައި އޮތް ކޮތަޅެވެ. ވިޒާނު އޭގައި ހިފަން ނުހިފަން އިނދެ ހިފި އެވެ. އޭނާގެ މޫނުމަތީގެ ކުލަވަރު ބަދަލުވި އެވެ. އަހަރެންގެ ދެ ލޯ ބޮޑުވި އެވެ. ވިޒާނަށް ޓަކައި ފަހީމު ނުފޮރުޅާ ގަލެއް ނުބާއްވާނެ ކަން ވިސްނުނެވެ. އާއެކެވެ. ފަހީމު އައީ ވިޒާނަށް އެންމެފަހުގެ ފޯނެއް ހިފައިގެންނެވެ. ވިޒާނު ބޭނުންވީ ފޯނެކެވެ. ޝަކުވާތައް ބަނދެ އުޅުން ބަދަލުކުރީ އެހެންވީމަ އެވެ. އޭނާ ބޭނުންވީ އެހެން ކުދިންނެކޭ އެއްގޮތަށް ގޭމު ކުޅޭށެވެ.\nއަހަންނަށް ނުރުހިފައި ބަލައިލެވުނީ ފަހީމުގެ މޫނަށެވެ. ދެވަނަ ސިކުންތުގައި ވިޒާނުގެ މޫނަށެވެ. އޭނާގެ މޫނުމަތިން ފެނުނީ އުފާވެރިކަމެވެ. އުޖާލާކަމެވެ. މިއަދު ހިތާމަ ކުރާން މި ޖެހުނީ އެ ފޯނުގެ ސަބަބުންނެވެ. ފޯނުގެ އަވާގައި ޖެހި ދަރިފުޅު ގެއްލުމުންނެވެ. ހެދުނު ގޯހަކީ ހިތާ ދެކޮޅަށް ނަމަވެސް އެކަމަށް އާނބަސް ބުނެވުމެވެ. އިމެއް މިނެއް ނެތް ގޮތަށް ބޭނުންކުރާން ވިޒާނުގެ އަތްމައްޗަށް ފޯނު ދޫކޮށްލެވުމެވެ. މިއަދު މިކަން ވިސްނުނީ ދަރިފުޅު އަތުންބީވެ ގޮޅިއަށް ގެންދިޔަ ހިސާބުންނެވެ. ގޭމުގެ ދުނިޔެއިން މަސްތުގެ އާލަމަށް ގެނބިގެންނެވެ. ގަބޫލުކުރަން ދަތި ނަމަވެސް މި ހަގީގީ ހާދިސާގެ އިން ލިބޭ އިބުރަތަކީ އަހަންނަށް ކުޑަކުޑަ އިހުމާލަކުން ބޮޑެތި ފެހުރިހި ދެމިގަންނާނެ ޖާގަ ލިބޭނެ ކަމަށެވެ.\nދިގު ވާހަކަ: މާޒީން ހިތި


Majlis memberun ge adhahdhu 50 ah thirikuraanan: Umar\nކުރީގެ ހޯމް މިނިސްޓަރު އުމަރު ނަސީރު: 2023 ގެ އިންތިހާބުގައި ވާދަކުރައްވަން ނިންމަވާ އޭނާގެ ސިޔާސަތުތައް ދަނީ ހާމަ ކުރައްވަމުން -- އަވަސް ފޮޓޯ\nއޭނާގެ ވެރިކަމެއްގައި ރައްޔިތުންގެ މަޖިލީހުގެ މެންބަރުންގެ އަދަދު 50 މަދު ކުރައްވާނެ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ. އުމަރު ނަސީރު މިހެން ވިދާޅުވީ 90 ދުވަހަށް ފަހު ރިޔާސީ ކެމްޕެއިން އަލުން ފެށުމުގެ ގޮތުން ބޭއްވި ބައްދަލްވުމުގައި ވާހަކަ ދައްކަވަމުންނެވެ.\nއުމަރު ވަނީ އޭނާގެ ވެރިކަމެއްގައި ރާއްޖެއަށް ގެންނަވާނެ މުހިންމު ބަދަލުތަކާއި ގުޅޭގޮތުން ވާހަކަދައްކަވާފައެވެ. ހާއްސަކޮށް ރައްޔިތުންގެ މަޖިލީހަށް ގެންނަވާނެ ބަދަލުތަކެއް އޭނާ ވަނީ ހާމަކުރައްވާފައެވެ. އުމަރު ވިދާޅުވީ ގާނޫނަށް ބަދަލު ހުށައަޅުއްވާ މަޖިލީސް މެންބަރުންގެ އަދަދު މަދު ކުރައްވާނެ ކަމަށެވެ.\nރާއްޖެ ފަދަ ގައުމަކަށް މަޖިލީހުގައި 85 މެންބަރުން ގިނަ ކަމަށާ އެ އަދަދު 50 އަށް މަދު ކުރައްވާނެ ކަމަށެވެ. އަދި މަޖިލީސް މެންބަރުންނަކީވެސް މަގާމުން ވަކި ކުރެވޭ ބަޔަކަށް ހައްދަވާނެ ކަމަށް ވިދާޅުވިއެވެ. އެ ގޮތުން ރާއްޖެއަށް ރިކޯލް ވޯޓް ތައާރަފު ކުރުމަށް ކުރަން ޖެހޭ މަަަސައްކަތް ކުރައްވާ އެ ވޯޓް ނެގޭނެ އިންތިޒާމު ހަމަޖައްސަވާނެ ކަމަށެވެ.\nއަދި މަޖިލީސް މެންބަރުންގެ މިނިވަން ކަމަށް ހުރަސް އެޅޭ ގޮތަށް މިހާރު އޮތް ވިޕް ނެރުމުގެ އުސޫލު އުވާލައްވާނެ ކަމަށް ވިދާޅުވިއެވެ. އަދި މަޖިލީސް މެންބަރަކަށް ހުންނަވައިގެން ދައުލަތުގެ އެއްވެސް މުދަލެއް ނުނެގޭނެ ގޮތަށް ހަމަޖައްސަވާނެ ކަމަށެވެ. މަޖިލީހަށް މިހާރު ވަޑައިގަންނަވާ ވަރަށް ގިނަ މެންބަރުން އެ މަގާމަށް ވަޑައިގަންނަވަނީ ރިސޯޓް ހަދަން ރަށްތައް ހޯދުމަށް ކަމަށް އުމަރު ވިދާޅުވިއެވެ.\n"ﷲ އިރާދަކުރެއްވިއްޔާ އަޅުގަނޑަށް ތިބޭފުޅުން ފުރުސަތު ދެއްވައިފިއްޔާ ޕާލިމަންޓް 50 މެންބަރުންނާއި ހަމައަށް އަޅުގަނޑު ތިރިކުރާނަން،" އުމަރު ވިދާޅުވިއެވެ.\nމި ގައުމަށް ހަގީގީ ބަދަލެއް ގެނެވޭނީ މި ގައުމަށް އިހުލާސްތެރި، އިސްލާމީ ވެލިއުސްގައި ހިފަހައްޓާ އިސްލާމީ ވެރިއަކު ގެނެސްގެން. އެ ނޫން އެހެން އެއްވެސް ގޮތެއް ނޯންނާނެ. އެންމެ ބޮޑެތި ދޮގު ހަދާ މީހާ ބަލާފައި ނުފުއްދޭ ވަރުގެ ބޮޑެތި ވައުދުތައްވާ މީހާ ބަލާފައި އެ މީހުންނަށް އަހަރެމެން ވޯޓް ދޭން ވެއްޖިއްޔާ މި ގޮތަށް ތަހަންމަލު ކުރަމުން ދިއުން ނޫން ގޮތެއް ނޯންނާނެ\nއުމަރު ވިދާޅުވީ މިހާރުވެސް މަހަކު 30 މިލިއަން ރުފިޔާ ސިޔާސީ މަގާމުތަކަށް ސަރުކާރުން ހަރަދު ކުރާ ކަމަށާ ނަމަވެސް ރާއްޖެއަށް ބޭނުންވަނީ ހިމަތޮޅި ސަރުކާރެއް ކަމަށެވެ. މިހާރު އޮތީ މަތިބަރު "ބޮޑު ބަބުކެޔޮ ގަހެއް" ވަރުގެ ސަރުކާރެއް ކަމަށާ އެކަމަށް އޭނާގެ ވެރިކަމުގައި ބަދަލު ގެންނަވާނެ ކަމަށެވެ. އަދި ބައެއް އިދާރާތައް އެއްކޮށްލާ އެއް މަސައްކަތެއް ކުރާ މިނިވަން މުއައްސަސާތައްވެސް އޭނާގެ ވެރިކަމެއްގައި އެއްކޮށްލައްވާނެ ކަމަށެވެ.\nއެ ގޮތުން އިމިގްރޭޝަނާއި ކަސްޓަމްސް އެއްކޮށްލައްވާނެ ކަމަށް ވިދާޅުވިއެވެ. އަދި އާންމު ހިދުމަތް ދޭ ކުންފުނިތައް އުފެއްދުމުގެ ހުއްދަ އަމިއްލަ ފަރާތްތަކަށް ދެއްވާނެ ކަމަށް ވިދާޅުވިއެވެ.\nއުމަރު ވިދާޅުވީ ރާއްޖެ އޮތީ ކަންބޮޑުވާން ޖެހޭ ފަދަ ހާލަތެއްގައި ކަމަށެވެ. މިއަދުވެސް މާލޭގައި ހަށިވިއްކާ 30 ތަނެއް ހިންގާއިރު ޑްރަގް ކެފޭތަކުގެ ގޮތުގަައި 50 ތަނެއް އެބަހުރި ކަމަށެވެ. އުމަރު ވިދާޅުވީ މި ގައުމަށް ބަދަލު ގެނެވޭނީ އިސްލާމީ އުސޫލުތައް ގަބޫލުކުރައްވާ ވެރިއަކު ގައުމާއި ހަވާލުވި ދުވަހަކުން ކަމަށެވެ.\nއުމަރު ނަސީރު ރައްޔިތުންގެ މަޖިލިސް ޕޮލިޓިކްސް\nލޭންޑް ޔޫސް ޕްލޭން ފާސްކުރުން އަވަސްކުރުމުގެ ބިލް ބޭރުކޮށްލައިފި\nވަޒީރުންނާ ސުވާލުކުރުމުގެ ވަގުތު 30 މިނެޓަށް އިތުރުކޮށްފި


Hovey party in vaki nuvevey goy hadhan jehey: Nasheed | Mihaaru\nމިދިޔަ ހޮނިހިރު ދުވަހު ބޭއްވި އާންމު އިންތިޚާބުގައި އެމްޑީޕީ އަށް މަޖިލިހުގެ ބޮޑު އަޣުލަބިއްޔަތެއް ލިބުމާ ގުޅިގެން އެކަން ފާހަގަކުރަން މާލޭގައި ބޭއްވި ހަފުލާގައި ރައީސް އިބްރާހިމް މުހައްމަދު ސޯލިހާއި ނަޝީދު ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\n09 އެޕްރީލް 2019 - 17:17 67 comments\nރައްޔިތުންގެ މަޖިލީހުގެ މައްޗަން ގޮޅި މެދު ދާއިރާއަށް އިންތިހާބުވެފައިވާ ނަޝީދު ޕީއެސްއެމަށް ދެއްވި ހާއްސަ އިންޓަވިއުއެއްގައި ވިދާޅުވީ ރައްޔިތުން ވަކި ފިކުރެއްގައި މެމްބަރަކު އިންތިހާބު ކުރީމާ ފިކުރު ބަދަލު ކުރުމަކީ އިންސާފެއް ނޫން ކަމަށެވެ. އެމަނިކުފާނު ވިދާޅުވި ގޮތުގައި ގާނޫނީ އޮނިގަނޑާއި މަޖިލީހުގެ ގަވައިދަށް ގެންނަ ބަދަލުތަކާ އެކު އެމްޑީޕީގެ ޕާލަމެންޓްރީ ގްރޫޕަށް އެކުގައި ތިބެވޭނެ އެވެ. އެމްޑީޕީން ރައްޔިތުންގެ މަޖިލީހުގެ ކެމްޕޭނަށް ނެރުނު މެނިފެސްޓޯ "އެޖެންޑާ 19"ގައި އެންޓި-ޑިފެކްޝަން ގާނޫނުގެ ވާހަކަ ސާފުކޮށް ބަޔާންކޮށްފައި ވާނެ ކަަމަށް ވެސް ވިދާޅުވި އެވެ.\n"ރައްޔިތުން ވަކި ޓިކެޓެއްގައި މީހަކު އިންތިހާބު ކުރީމާ ދެން އެމީހާ ރައްޔިތުންނަށް ގޮން ޖަހައި، އެހެން ސިޔާސީ ފިކުރަކަށް ބަދަލު ކުރުމަކީ އެއްގޮތަކަށް ވެސް، އެއީކީ އިންސާފުވެރި ގޮތެއް ކަމުގައި އެކަކު ވެސް ނުދެކޭނެ،" ނަޝީދު ވިދާޅުވި އެވެ.\nއެންޓި- ޑިފެކްޝަން ގާނޫނު އުވާލި އިރު އެކަމަށް މެމްބަރުން ދެއްކެވި ހުއްޖަތަކީ ގާނޫނު އަސާސީއާ ހިލާފުވުންކަން ފާހަގަ ކުރައްވަމުން އެމަނިކުފާނު ވިދާޅުވީ ގާނޫނު އަސާސީ އިސްލާހުކޮށްގެން ވެސް އެ ބަދަލު ގެންނަން ޖެހޭ ކަމަށެވެ.\nމަޖިލީހުގެ މެމްބަރުންނަށް ޕާޓީ ބަދަލު ނުކުރެވޭ ގޮތް ހަދަން އެންޓި-ޑިފެކްޝަން ގާނޫނެއް ފާސްކުރީ ކުރީގެ ރައީސް އަބްދުﷲ ޔާމީނުގެ ވެރިކަމުގައި މަޖިލީހުގައި ސަރުކާރަށް އޮތް މެޖޯރިޓީ ބޭނުންކޮށްގެންނެވެ. އެގާނޫނު އެކި ގޮތް ގޮތަށް މާނަކޮށް، އެ ގާނޫނުގެ ދަށުން 12 މެމްބަރެއްގެ ގޮނޑި ގެއްލިއްޖެ ކަމަށް ވެސް އޭރު ކަނޑައެޅި އެވެ.\nއެންޓި-ޑިފެކްޝަން ގާނޫނަކީ ގާނޫނު އަސާސީއާ ޚިލާފް ގާނޫނެއް ކަމަށް ބުނެ އޭރު އިދިކޮޅު ފަރާތްތަކުން ސުޕްރީމް ކޯޓަށް ވެސް މައްސަލަ ހުށަހެޅި އެވެ. އެކަމަކު ސުޕްރީމް ކޯޓުން ނިންމީ އެ ގާނޫނު ސައްހަ ކަމަށެވެ.\nއެންޓި-ޑިފެކްޝން ގާނޫނު އުވާލަން ރައްޔިތުންގެ މަޖިލީހަށް ހުށަހެޅީ ރިޔާސީ އިންތިހާބުގައި ރައީސް ޔާމީނަށް ނާކާމިޔާބު ވެވަޑައިގެންނެވި ފަހުން މިދިޔަ އޮކްޓޯބަރު މަހު އެވެ. އެ ގާނޫނު އުވާލުމުގެ ބިލް ޔާމީން ތަސްދީގު ކުރެއްވީ ރައީސް އިބްރާހީމް މުހައްމަދު ސޯލިހް ހުވައިކުރެއްވުމުގެ ދެތިން ދުވަސް ކުރިންނެވެ.\nރައްޔިތުންގެ މަޖިލީހުގެ އިންތިހާބުގައި އެމްޑީޕީގެ ޓިެކޓްގައި ވާދަކުރެއްވި ކެންޑިޑޭޓުންގެ ކެމްޕޭނުގައި ނަޝީދު ބައިވެރިވެވަޑައިގަންނަވަނީ. މިހާރު/ފައިލް ފޮޓޯ\nމެމްބަރުންނަށް ޕާޓީ ބަދަލު ނުކުރެވޭ ގާނޫނެއް ގެންނަން ޖެހޭ ކަމަށް ރައީސް ނަޝީދު ވިދާޅުވީ އެމްޑީޕީއަށް ރައްޔިތުންގެ މަޖިލީހުގައި ލިބިފައިވާ ބޮޑު މެޖޯރިޓީއާ އެކު އެ ޕާޓީގެ ޕާލަމެންޓްރީ ގްރޫޕް އެކުގައި ގެންގުޅުމުގައި ހުންނާނެ ގޮންޖެހުންތަކާ މެދު ކުރި ސުވާލަކަށް ޖަވާބު ދެއްވަމުންނެވެ. އެ ސުވާލަށް ދެއްވި ޖަވާބުގައި ނަޝީދު ފާހަގަ ކުރެއްވީ އެމްޑީޕީގެ ޓިކެޓްގައި ހޮވުނު މެމްބަރުންނަކީ އެތެރޭގެ މަގާމުތަކަށް އިންތިހާބުވެ، އެއަށް ފަހު ޕްރައިމަރީއަކުން ޓިކެޓް ހޯއްދެވި ބޭފުޅުން ކަމަށް ވާތީ ޕާޓީގެ ފިކުރު ވަރަށް ބޮޑަށް ބަލައިގެންފައިވާ ބޭފުޅުން ކަމަށެވެ.\n"އެހެންވީމާ އަޅުގަނޑު ދެކޭ ގޮތުގައި އެބޭފުޅުންނަށް އެމްޑީޕީގެ ފިކުރާ އަދި މިކަމުގައި ތިބުމާއި އެކީގައި މަސައްކަތް ކުރުމާއި މިކަންކަން ވަރަށް ސާފުވެވަޑައިގަންނަވާނެ،" ނަޝީދު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ރައްޔިތުންގެ މަޖިލީހުގެ އިންތިޚާބު 2019 މަޖިލީހުގެ މެމްބަރުން


އައްސޭރި ޖަލުގައި ޤައިދީން ޓީބީއަށް ސްކްރީންކުރުމުގެ ޕްރޮގްރާމެއް ފަށައިފި\nމޯލްޑިވްސް ކަރެކްޝަނަލް ސަރވިސް (އެމްސީއެސް) ގެ ކ، ހިންމަފުށީގައި ހުންނަ އައްސޭރި ޖަލުގައި ތިބި ގައިދީނަށް ޓީބީ ސްކްރީނިންގ ޕްރޮގްރާމެއް މިއަދު ފަށައިފިއެވެ. މި ޕްރޮގްރާމަކީ ހެލްތް ޕްރޮޓެކްޝަން އެޖެންސީ (އެޗްޕީއޭ) އާއި އައިޖީއެމް ހޮސްޕިޓަލްއާ ގުޅިގެން ކުރިއަށް ގެންދާ ޕްރޮގްރާމެކެވެ.\nޓީބީ ސްކްރީނިންގ ޕްރޮގްރާމަށް އައްސޭރި ޖަލުގެ މުވައްޒަފުން ތައްޔާރުކުރުމުގެ ގޮތުން، އެޗްޕީއޭ އަދި އައިޖީއެމް ހޮސްޕިޓަލްގެ ޓީމެއް ވަނީ 2021 ސެޕްޓެމްބަރ 19 ވަނަ ދުވަހު އައްސޭރި ޖަލަށް ޒިޔާރަތްކޮށް، އެ ޖަލުގައި މަސައްކަތްކުރާ ހަތަރު ނަރުހަކަށާއި ހިންމަފުށި ހެލްތް ސެންޓަރުގައި މަސައްކަތްކުރާ ދެ ނަރުހަކަށް ޓީބީ އާއި ސާމްޕަލް ކަލެކްޝަން އާ ބެހޭގޮތުން ތަމްރީން ޕްރޮގްރާމެއް ކުރިއަށް ގެންގޮސްފައެވެ.\nއައްސޭރި ޖަލުގެ ހުރިހާ ޤައިދީންނަށް އަމާޒުކޮށްފައިވާ މި ޕްރޮގްރާމް ކުރިއަށް ގެންދިއުމަށް ހަމަޖެހިފައިވަނީ ތިން ބަޔަކަށް ބަހާލައިގެންނެވެ. މިގޮތުން މިއަދު 71 ޤައިދީންގެ ސާމްޕަލް ވަނީ ނަގާފައެވެ.\nޓީބީ ސްކްރީނިންގ ޕްރޮގްރާމަކީ ޖަލުތަކުގައި ބަންދުކުރެވިފައިވާ ފަރާތްތަކަށް ދުޅަހެޔޮ ސިއްޙަތަކާއި ޖަލުތަކުގެ ރައްކާތެރިކަން ކަށަވަރުކުރުމުގެ ގޮތުން ހުރިހާ ޖަލެއްގައި ވެސް ރެންޑަމްކޮށް އެކި ދުވަސްވަރު ކުރިއަށް ގެންދާ ޕްރޮގްރާމެކެވެ.


Bobby Charlton Charlton record aa Rooney araa hamakohfi\nބޮބީ ޗާލްޓަންގެ ރެކޯޑާ ރޫނީ އަރާ ހަމަކޮށްފި\nއިނގިރޭސި ފުޓްބޯޅަ ލެޖެންޑް އަދި މެންޗެސްޓާ ޔުނައިޓެޑްގެ ކުރީގެ ތަރި ބޮބީ ޗާލްޓަން އެ ކުލަބުގައި ހަދާފައިވާ ލަނޑު ޖެހުމުގެ ރެކޯޑާ ވޭން ރޫނީ އަރާ ހަމަ ކޮށްފި އެވެ.\nޔުނައިޓަޑްގައި ޗާލްޓަން ހެދި އެންމެ ގިނަ ލަނޑު ޖެހި ކުޅުންތެރިޔާގެ ރެކޯޑް ރޫނީ ހަމަ ކުރީ އިނގިރޭސި އެފްއޭ ކަޕްގެ ތިން ވަނަ ރައުންޑްގައި މިއަދު ރޭޑިން ކޮޅަށް ޖެހި ލަނޑުން ނެވެ. މިއީ ޔުނައިޓަޑަށް ރޫނީ ޖަހައިދިން 249 ވަނަ ލަނޑެވެ.\nނަވާރަސަތޭކަ ފަންސާސް ހަ ވަނަ އަހަރު ޔުނައިޓަޑާ ގުޅުނު ޗާލްޓަން އެ ރެކޯޑް ހެދީ 17 އަހަރު ތެރޭގަ އެވެ. ނަމަވެސް ރޫނީ އެ ރެކޯޑާ އެއްވަރު ކުރީ 13 އަހަރު ތެރޭގަ އެވެ. ރޫނީ ޔުނައިޓަށް ބަދަލުވީ 2004 ވަނަ އަހަރު އެވެ.\nމިއީ ޔުނައިޓަޑަށް ރޫނީ ގުޅުނު ފަހުން ވެސް ނިސްބަތުން އޭނާ އަށް އެންމެ މަދުން ލަނޑުޖެހޭ ސީޒަނެވެ. މި ސީޒަންގައި މިހާތަނަށް އޭނާ އަށް ކާމިޔާބު ކުރެވުނީ ހަތަރު ލަނޑެވެ.\nމީގެ ކުރިން އޭނާ ޖެހި 248 ލަނޑުގެ ތެރެއިން 194 ލަނޑު ޖަހާފައި ވަނީ ޕްރިމިއާ ލީގް ގައެވެ. އެއީ 381 މެޗް ފުރިހަމަ ކޮށްގެން ނެވެ. އެފްއޭ ކަޕްގައި ކުޅުނު 39 މެޗްގައި ޖަހާފައި ވަނީ 22 ލަނޑެވެ. ލީގް ކަޕްގެ 17 މެޗްގައި ޖަހާފައި ވަނީ ފަސް ލަނޑެވެ. ޔޫރަޕްގެ ކުލަބު މުބާރާތް ތަކުގައި 95 މެޗްގައި 39 ލަނޑެވެ. ކުލަބު ވޯލްޑް ކަޕްގެ ދެ މެޗްގައި ޖަހާފައިވަނީ ތިން ލަނޑެވެ. އަދި ކުޅުނު ފަސް ކޮމިޔުނިޓީ ޝީލްޑް މެޗް ކޮންމެ މެޗެއްގައި ވެސް ވަނީ ލަނޑެއް ޖަހާފަ އެވެ.\nރޫނީ އަކީ އިނގިރޭސި ގައުމީ ޓީމުގައިވެސް އެންމެ ގިނަ ލަނޑު ޖެހި ކުޅުންތެރިޔާ އެވެ. އޭނާގެ ކުރިން އެ ރެކޯޑްވެސް އޮންނަނީ ޗާލްޓަން އަތުގަ އެވެ. އޭނާ ވަނީ 119 މިނެޓުން 53 ލަނޑު ޖަހާފަ އެވެ.


Spain molhuvi iru German ah hamahama nimumeh - vNews.mv\nސްޕެއިން އާއި ޔޫކްރެއިން ކުޅުނު މެޗުގެ ތެރެއިން\nޔުއެފާ ނޭޝަންސް ލީގު: ސްޕެއިން މޮޅުވިއިރު ޖަރުމަނަށް ހަމަހަމަ ނިމުމެއް\nއިސްމާޢީލް ޝާހު 07 September 2020, 13:41\nޔުއެފާ ނޭޝަންސް ލީގުގެ ޔޫކްރެއިން އަތުން ސްޕެއިން ހޯދި ބޮޑު މޮޅާއެކު އެޓީމުގެ އަންސޫ ފާޓީ ރެކޯޑު ހެދިއިރު ޖަރުމަނު މޮޅުވިޔަނުދީ ސްވިޒަލޭންޑުން ހިފަހައްޓައިފިއެވެ.\nޔޫކްރޭން އަތުން ސްޕެއިން މޮޅުވީ 0-4 ގެ ބޮޑު ތަފާތަކުންނެވެ. ޖަރުމަނާއި ސްވިޒްލޭންޑް ކުޅުނު މެޗު ނިމުނީ 1-1 ގެ ނަތީޖާއަކުން އެއްވަރުވެގެންނެވެ.\nއަމިއްލަ ޤައުމުގައި ކުޅުނު މެޗުން ސްޕެއިން މޮޅުވިއިރު މި މެޗުގައި ޒުވާން ގިނަ ކުޅުންތެރިންނަށް ފުރުސަތު ދީފައިވެއެވެ. މީގެތެރޭގައި ބާސެލޯނާއަށް ކުޅެމުން އަންނަ އުމުރުން 17 އަހަރުގެ އަންސޫ ފާޓީ ހިމެނެއެވެ. އޭނާ ވަނީ މި މެޗުގައި ތަފާތު މޮޅު ކުޅުމެއް ދައްކާ ރެކޯޑެއް ހަދާފައެވެ. މެޗުގެ ފުރަތަމަ އެގާރައިގައި ހިމެނުމާއެކު ފާޓީ ވެގެންގޮސްފައިވަނީ ސްޕެއިނުގެ ތާރީހުގައި އެ ޓީމަށް ގޯލު ޖަހައިދިން އެންމެ ޒުވާން ކުޅުންތެރިޔާ އަށެވެ. އޭނާ ގޯލު ޖެހިއިރު އުމުރަކީ 17 އަހަރާއި 311 ދުވަހެވެ.\nމެޗު ފަށައިގެން ތިންވަނަ މިނެޓުގައި ސްޕެއިނަށް ލީޑު ނަގައިދިނީ ޕެނަލްޓީއަކުން ޓީމުގެ ކެޕްޓަން ސާޖިއޯ ރާމޯސް އެވެ. ފުރަތަމަ ހާފުގެ މެދުތެރޭގައި ސްޕެއިންގެ ދެވަނަ ގޯލު ޖެހީވެސް ރާމޯސް އެވެ. ސްޕެއިނުގެ ތިންވަން ގޯލު ޖަހާފައިވަނީ އަންސޫ ފާޓީ އެވެ. މި ގޯލަކީ އޭރިއާ ބޭރުގައި ހުރެ ފޮނުވާލި ބޯޅައަކުން ކާމިޔާބުކުރި ރީތި ގޯލެކެވެ. މެޗުގައި ސްޕެއިންގެ ހަތަރުވަނަ ގޯލު ޖަހާފައިވަނީ މެޗު ނިމެންދަނިކޮށް ބަދަލު ކުޅުންތެރިއެއްގެ ގޮތުގައި އެރި ޓޮރެސް އެވެ.\nމި ގްރޫޕުގައި ދެން ހިމެނޭ ސްވިޒަލޭންޑާއި ޖަރުމަނު ބައްދަލުކުރި މެޗުގައި ފުރަތަމަ ގޯލުޖެހީ ޖަރުމަނުންނެވެ. މެޗުގެ 14 ވަނަ މިނެޓުގައި މި ގޯލު އެ ޓީމަށް ކާމިޔާބުކޮށްދިނީ ސިޓީއަށް ކުޅެމުން އަންނަ ގުންޑޮގާން އެވެ. ސްވިޒަލޭންޑަށް ނަތީޖާ ހަމަހަމަކޮށްދިނީ ދެވަނަ ހާފުގެ ކުރީކޮޅު ސިލްވާން ވިޑްމާ އެވެ.\nމި ނަތީޖާތަކާއެކު ގްރޫޕް ހަތަރެއްގެ އެއްވަނައިގައި ސްޕެއިން އޮތީ ހަތަރު ޕޮއިންޓާ އެކު އެވެ. ދެވަނައިގައި އޮތް ޔޫކްރޭންއަށް ތިން ޕޮއިންޓް ލިބިފައިވާ އިރު ތިންވަނައިގައި ޖަރުމަނު އޮތީ ދެ ޕޮއިންޓާ އެކުއެވެ.\nނޭޝަންސް ލީގުގައި ރޭ ކުޅުނު އެހެން މެޗުތަކަށް ބަލާއިރު ވޭލްސް ވަނީ 1-0 އިން ބަލްގޭރިއާ ބަލިކޮށްފައެވެ. ސާބިއާ އާއި ތުރުކީ ކުޅުނު މެޗު ލަނޑެއް ނުޖެހި އެއްވަރުވިއިރު، ރަޝިއާ ވަނީ ރަށުން ބޭރުގައި 3-2 އިން ހަންގޭރީ ބަލިކޮށްފަ އެވެ.\nކުޅިވަރު ބޭރު ކުޅިވަރު ޔުއެފާ ނޭޝަންސް ލީގު


އަލީ ވަހީދުގެ ޝަރީއަތް އޮންލައިންކޮށް ބާއްވާ މައްސަލަ ހައިކޯޓަށް | Sandhaanu\nއަލީ ވަހީދުގެ ޝަރީއަތް އޮންލައިންކޮށް ބާއްވާ މައްސަލަ ހައިކޯޓަށް\nޓޫރިޒަމް މިނިސްޓްރީގެ މުވައްޒަފުންތަކަކަށް ޖިންސީ ގޯނާ ކުރިކަމުގެ ތުހުމަތުގައި މަގާމުން ދުރުކުރި ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖެއިން ބޭރުގައި ހުންނަވައިގެން ޝަރީއަތް އޮންލައިންކޮށް ބާއްވާ މައްސަލަ ހައިކޯޓުގައި އިސްތިއުނާފުކޮށްފި އެވެ.\nއަލީ ވަހީދު ރާއްޖެއިން ބޭރުގައި ހުންނެވުމުން އޮންލައިންކޮށް ޝަރީއަތް ކުރިއަށް ގެންދިޔުމަކީ ގާނޫނީ ގޮތުން ކުރެވޭނެ ކަމެއް ނޫން ކަމަށް ޕީޖީ ހުސައިން ޝަމީމް ވަނީ ވިދާޅުވެފަ އެވެ.\nޕީޖީ އޮފީހުން ބުނަނީ ރާއްޖޭގެ ގާނޫނު ނުހިނގާ ތަނެއްގައި ހުރި މީހެއްގެ މައްޗަށް ޝަރީއަތުގެ އަޑުއެހުމެއް ބޭއްވުމަކީ ޖިނާއީ އިޖުރާއަތުގެ ގާނޫނު ދަންނަ ކަމެއް ނޫންކަމަށެވެ.\nޕީޖީ އޮފީހުން އިއުތިރާޒުކުރުމުން ވެސް މައްސަލަ ބައްވަލާ ގާޒީ ހަސަން ސައީދު ވަނީ އޮންލައިންކޮށް އެ ޝަރީއަތް ކުރިއަށްގެންދަން ނިންމާފަ އެވެ. އަލީ ވަހީދަށް އޮންލައިންކޮށް ޝަރީއަތުގައި ބައިވެރިވެވޭނެ ގޮތަށް އެ މައްސަލަ ބައްލަވާ ގާޒީ ހަސަން ސައީދު ނިންމާފައިވަނީ އިސްގާޒީ އަހުމަދު ޝަކީލްގެ ލަފާގެ މަތިންނެވެ.\nޓޫރިޒަމް މިނިސްޓްރީގެ ގިނަ އަންހެން މުއައްޒަފުންތަކަކަށް ޖިންސީ ގޯނާ ކުރުމުގެ ތުހުމަތުގައި އަލީ ވަހީދު މަގާމުން ވަކިކުރީ މިދިޔަ އަހަރުގެ މެދު ތެރޭގަ އެވެ. އަލީ ވަހީދުގެ ޕާސްޕޯޓް އެންމެ ފުރަތަމަ ހިފަހައްޓާފައި ވަނީ މިދިޔަ އަހަރުގެ ޖުލައި މަސް ތެރޭގަ އެވެ.\nއޭގެ ފަހުން އޭނާގެ މައްޗަށް ޖިންސީ ކުށުގެ ދައުވާ އުފުލާފައިވަނިކޮށް އަލީ ވަހީދު ވަނީ ބޭސްފަރުވާއަށް ރާއްޖެއިން ބޭރަށް ދަތުރުކުރުމަށް އެދި ހުއްދައަށް އެދިފަ އެވެ. އަލީ ވަހީދުގެ ޕާސްޕޯޓް މިދިޔަ ފެބްރުއަރީ މަހު ދޫކުރީ ޕީޖީ އޮފީހުން އަލީ ވަހީދުގެ ޕާސްޕޯޓް ދޫނުކޮށް ޓްރެވެލް ޑޮކިއުމެންޓްއެއްގެ ދަށުން އަލީ ވަހީދު ފުރަން ހުއްދަ ދިނުމަށް ކޯޓުގައި އެދިފައި ވަނިކޮށެވެ.\nއަލީ ވަހީދު ރާއްޖޭން ބޭރަށް ވަޑައިގެންނެވީ ހަތަރު މަސް ފަހުން އޭނާ ރާއްޖެ ވަޑައިގެން ކޯޓަށް ހާޒިރުވާނެ ކަމުގެ ޔަގީންކަން ދެއްވައި، ޖާމިނު އެއްބަސްވުމެއްގައި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ ސޮއިކުރެއްވުމުންނެވެ.\nމި މަހުގެ ނުވަ ވަނަ ދުވަހަށް އެ މުއްދަތު ވަނީ ހަމަވަނީ ހަމަވެފައެވެ.\nއަލީ ވަހީދު ޕާސްޕޯޓް ދޫކުރި އަމުރު ބާތިލް ކުރަން ދައުލަތުން ހައި ކޯޓަށާއި ސުޕްރީމް ކޯޓަށް ދިޔަ ނަމަވެސް، އެ މައްސަލަ ކުރިއަށް ގެންދެވޭ ގޮތެއް ނުވީ އަލީ ވަހީދު އުޅޭނޫޅޭ ތަނެއް ނޭނގި، ޣައިރު ހާޒިރުގައި އެފަދަ މައްސަލައެއް ނުހިނގޭނެތީ އެވެ.\nމިހާރު ދައުލަތުން އަނެއްކާވެސް ވަނީ އަލީ ވަހީދުގެ ޕާސްޕޯޓް ހިފެހެއްޓުމުގެ އަމުރަކަށް ކުރިމިނަލް ކޯޓުގައި އެދިފަ އެވެ.\nމުސްރިފު ޖޫން 26, 2021 At 5:10 ޕމ\nމުޅޯ!! އެގެން އުނދަގޫ ކުރި ކުދިންތައްވެސް ދެން ކުރެވޭނެ އިތުރު ކަމެއްނެތިފަ. އެތަނުން ދެކުދިން މިހާރު ބޭނުންވަނީ މުޅޯ ދޭންބުނާ އަދައު ނަގައިފަ ދެން އެމައްސަލަތަކައިގެން ކުރިއަށް ނުދާށޯ. އަސްލު އެއީ ގުޑް އައިޑިއާއެއް. އޭރުން ކޮންމެވެސް މަންފާއެއް ވެއްޖެތާއެވެ.


Europe in dhin muhulathah Maduro dhekolhu hadhdhavaifi | Mihaaru\nވެނެޒުއެލާގެ ރައީސް ނިކޮލަސް މަދޫރޯ (ވ) ޑިފެންސް މިނިސްޓަރު ލަޑިމިއާ ޕަޑްރިނޯއާ އެކު. --ފޮޓޯ:އޭއެފްޕީ\nޔޫރަޕުން ދިން މުހުލަތަށް މަދޫރޯ ދެކޮޅު ހައްދަވައިފި\n28 ޖެނުއަރީ 2019 - 13:15\nކަރާކަސް (ޖެނުއަރީ 28) - ކުރިއަށް އޮތް އަށް ދުވަސް ތެރޭ ވެނެޒުއެލާގައި އާ އިންތިޚާބެއް ބޭއްވުމަށް ޔޫރަޕުގެ ބޮޑެތި ގައުމުތަކުން ދިން މުހުލަތަށް ވެނެޒުއެލާގެ ރައީސް ނިކޮލަސް މަދޫރޯ ދެކޮޅު ހައްދަވައިފި އެވެ.\nގައުމީ ޓީވީ މެދުވެރި ކުރައްވައި ދެއްވި ބަޔާނެއްގައި މަދޫރޯ ވިދާޅުވީ އޭނާގެ ގައުމު ވަނީ ޔޫރަޕުގެ ގައުމުތަކުގެ ދަށުގައި "ބަނދެވިފައި" ނޫން ކަމަށެވެ.\n"ޔޫރަޕުން ދިން މުހުލަތު އަނބުރާ ގެންދަން ޖެހޭ. އެއްވެސް ބަޔަކަށް ވެނެޒުއެލާ އަށް މުހުލަތެއް ނުދެވޭނެ،" ސީއެންއެން ތުރުކީ އަށް ދެއްވި އިންޓަވިއުއެއްގައި މަދޫރޯ ވިދާޅުވި އެވެ.\nޔޫރަޕުން އަޅާފައި ވަނީ ވަރަށް އަދަބު ކުޑަ ފިޔަވަޅެއްގެ ގޮތުގައި ސިފަ ކުރައްވަމުން މަދޫރޯ ވިދާޅުވީ އެއީ އެ މީހުން ހެދި "ވަރަށް ބޮޑު ގޯހެއް" ކަމަށެވެ.\nއަށް ދުވަސް ތެރޭ އިންތިޚާބެއް ނުބާއްވައިފި ނަމަ ވެނެޒުއެލާގެ ރައީސް އަކީ އިދިކޮޅު ލީޑަރު ހުއާން ގުއައިޑޯ ކަމުގައި ބަލައިގަންނާނެ ކަމަށް ފްރާންސް، ނެދަލޭންޑްސް، އިނގިރޭސި ވިލާތް، ސްޕޭން އަދި ޖަރުމަން ފަދަ ގައުމުތަކުން އިންޒާރު ދީފައިވެ އެވެ.\nނޭޝަނަލް އެސެމްބްލީގެ ރައީސްގެ މަގާމު ވެސް ފުރުއްވާ ހުއާން ވަނީ ގައުމުގެ ރައީސް އަކީ އޭނާ ކަމަށް އަމިއްލަ އަށް އިއުލާން ކުރައްވައިފަ އެވެ. އޭގެ ފަހުން އެމެރިކާ، ކެނެޑާ އަދި ސައުތު އެމެރިކާގެ ގައުމުތައް ކަމަށްވާ ބްރެޒިލް އާއި ކޮލަމްބިއާ އިން ވަނީ ހުއާންގެ ވެރިކަން ބަލައިގަންނާނެ ކަމަށް ބުނެފަ އެވެ.\nމަދޫރޯ ވިދާޅުވީ އިދިކޮޅު ލީޑަރު އުޅުއްވަނީ ގާނޫނު އަސާސީއާ ޚިލާފަށް ކަމަށެވެ. އަދި އެމެރިކާ އިން މަސައްކަތް ކުރަނީ ވެނެޒުއެލާ އަށް ބަޣާވާތެއް ގެންނަން ކަމަށް ވިދާޅުވި އެވެ.\n"މި ހުރިހާ ކަމެއް ގުޅިފައި ވަނީ އެމެރިކާއާ. އެ މީހުން ދަނީ ވެނެޒުއެލާ އަށް ހަމަލާ ދެމުން،" މަދޫރޯ ވިދާޅުވި އެވެ.\nއޭނާ ވިދާޅުވީ ހުރިހާ ގޮންޖެހުމަކުން ސަލާމަތް ވާނެ ކަމަށެވެ. އަދި އެމެރިކާގެ ރައީސް ޑޮނަލްޑް ޓްރަމްޕާ އެކު މަޝްވަރާ ނުކުރައްވާނެ ކަމަށް ވިދާޅުވި އެވެ.\nއިތުރު ލިޔުންތައް ވެނެޒުއެލާ


China state media in Mike Pompeo ah rulhi baalanee! - Hali News\nޗައިނާ ދައުލަތުގެ މީޑިއާއިން އެމެރިކާގެ ޚާރިޖީ ވަޒީރު ޕޮމްޕެއޯއަށް ރުޅި ބާލަނީ!\n10 January 2021, 18:52\nޗައިނާގެ ދައުލަތުގެ މީޑިއާއިން އެމެރިކާގެ މިހާރުގެ ސަރުކާރުގެ ޚާރިޖީ ވަޒީރު މައިކް ޕޮމްޕެއޯއަށް ވަރަށް ބޮޑަށް ރުޅިބާލަން ފަށައިފިއެވެ.\nޗައިނާ މީޑިއާގެ ރުޅި އެމެރިކާގެ ޚާރިޖީ ވަޒީރަށް މި އަމާޒުވީ، ޓައިވާނާމެދު އެމެރިކާއިން ގެންގުޅެމުން އައި ސިޔާސަތުތަކަށް ދައުރު ހަމަވާ ސަރުކާރުގެ ޚާރިޖީ ވަޒީރު ބަދަލު ގެންނަވައި އެކަން އިޢްލާން ކުރެއްވުމުންނެވެ.\nޗައިނާގެ ޒިންހުވާ ނޫސް އޭޖެންސީން ބުނެފައިވަނީ، މައިކް ޕޮމްޕެއޯ މަސައްކަތް ކުރައްވަނީ، ޗައިނާއާއި އެމެރިކާގެ ގުޅުމަށް ދިގުލައިގެންދާ ވަރުގެ ގެއްލުންތަކެއް ދިނުމަށް ކަމަށެވެ.\nޒިންހުވާގެ ލިއުންތެރިޔަކު ލިޔެފައިވަނީ، ޕޮމްޕެއޯ ބޭނުންފުޅުވަނީ އެމެރިކާއާއި ޗައިނާ ކުރިމަތިލުމަކަށް ދިއުމަށް ކަމަށާއި، ދުނިޔޭގެ ސުލްހައަށް އޭނާގެ އެއްވެސް ޝައުގުވެރިކަމެއް ނެތް ކަމަށެވެ.\nޗައިނާ ސީސީޓީވީގެ އިނގިރޭސި ޗެނަލް؛ ސީޖީޓީއެންއިން ބުނެފައިވަނީ، މައިކް ޕޮމްޕެއޯގެ މިއަމަލަކީ އެމެރިކާގެ އަންނަންއޮތް ސަރުކާރަށް ދުއްތުރާކުރުން ކަމަށެވެ. އަދި މި އަމަލަކީ ފިނޑި އަމަލެއްގެގޮތުގައި ސިފަކޮށްފައި ވެއެވެ.\nޓްރަމްޕްގެ ސަރުކާރުން މަސައްކަތް ކުރަމުން ގެންދަނީ، ވައިޓްހައުސްއިން ނުކުތުމުގެކުރިން ދެވެންއޮތް ގެއްލުމެއް ދިނުމަށް ކަމަށާއި، ބައިޑެން ހުވާކުރުމުގެ ގޮތުން ޗައިނާ-އެމެރިކާ ގުޅުމުގެ ނުރައްކާތެރި ރަތްރޮނގު ޓްރަމްޕްގެ ސަރުކާރުން ހުރަސްކޮށްފައިވާ ކަމަށްވެސް ބުނެފައި ވެއެވެ.\nއެމެރިކާގެ މިހާރުގެ ޚާރިޖީ ވަޒީރު މައިކް ޕޮމްޕެއޯ މިއަދު ވަނީ، އެމެރިކާގެ ޚާރިޖިއްޔާގެ އޮފިޝަލުން ޓައިވާނާ މުއާމަލާތްތައް ކުރުމާމެދު އަމިއްލައަށް އަޅާފައި ހުރި ފިޔަވަޅުތައް އުވާލައްވާފައެވެ. ޕޮމްޕެއޯ ވިދާޅުވެފައިވަނީ، އެމެރިކާ ސަރުކާރުން އެ ފިޔަވަޅުތައް އަޅާފައި ހުރީ ޗައިނާ ސަރުކާރު ރުއްސަން ކަމަށެވެ.\nޓައިވާނުގެ މައްސަލައަކީ ޗައިނާގައި ވެރިކަންކުރާ ކޮމިއުނިސްޓް ޕާޓީއަށް ވަރަށް ނާޒުކު މައްސަލައެކެވެ. ޓައިވާނުގައި ޑިމޮކްރަޓިކް ވަކި ވެރިކަމެއް ކުރި ނަމަވެސް، ޗައިނާއިން ދެކެނި ޓައިވާނަކީ އެގައުމުގެ ބައެއް ކަމަށެވެ.\n"އެއްޗައިނާ ސިޔާސަތު" ގެ ދަށުން އެމެރިކާއިންވެސް ގަބޫލުކުރަނީ ޓައިވާނަކީ ޗައިނާގެ ބައެއް ކަމަށެވެ. އެހެން ނަމަވެސް، އެމެރިކާއިން އަބަދުވެސް ޓައިވާނާ ގާތް ގުޅުންތަކެއް ބާއްވައެވެ.\nއެގޮތުން، ޓައިވާންގެ ވެރިރަށް ޓައިޕޭގައި އެމެރިކާގެ އެމްބަސީއެއް ހުޅުވާފައި ވާއިރު، ޓައިވާނުގެ އަސްކަރިއްޔާއަށް ބޭނުންވާ އަސްކަރީ ސާމާނު ފޯރުކޮށްދެނީ އެމެރިކާއިންނެވެ. މިއީ. ޗައިނާ ވަރަށް ރުޅިއަންނަ ކަމެކެވެ.\nއިތުރު ލިޔުންތައް އެމެރިކާ ޓައިވާން ޗައިނާ


މެންބަރުންގެ ޚިޔާލު: ސިޔާސީ ހަމަނުޖެހުމުގެ މައިގަނޑު އަސާސަކީ، ޓްރާންސް ސިޝަނަލް ޖަސްޓިސް ތަންފީޒް ނުކުރުމެވެ. – Maldivian Democratic Party\nމެންބަރުންގެ ޚިޔާލު: ސިޔާސީ ހަމަނުޖެހުމުގެ މައިގަނޑު އަސާސަކީ، ޓްރާންސް ސިޝަނަލް ޖަސްޓިސް ތަންފީޒް ނުކުރުމެވެ.\nމާހިރު/ ހުޅުދޫ، އައްޑޫ ސިޓީ\nކޮންމެވެސް އެއްބައެއްގެ ވެރިކަމުގެ އިހުމާލުން މިއަދު ދިވެހިޤައުމު މިވަނީ އިޤްތިޞާދީ ގޮތުން ވަރަށް ބޮޑު ފުން ވަޅުގަނޑަކަށް ވެއްޓިފައެވެ. މި ވަޅުގަނޑުން އަރައިގަނެވޭނީ އެންމެހާ ރައްޔިތުން ގުޅިގެން އެއްބައި ވަންތަކަމާއެކު، މަސައްކަތް ކޮށްގެންނެވެ. އަދުގެ ސަރުކާރުން ރާއްޖޭގެ އިގުތިސާދީ ޢިޖުތިމާޢީ އަދާލަތު ހަރުދަނާ ކުރުމަށްޓަކާ އަޅުއްވަމުންދާ އެންމެހާ ފިޔަވަޅުތަކުގެ މައްޗަށް މުހުލަތެއް ދޭންޖެހެއެވެ. ބަލިމީހާއަށް ފަރުވާދިނުމުގެ ތެރޭގައި އެމީހާއަށް ބަލީގެ ވޭންތައް ތަހައްމަލް ކުރަންޖެހޭ ބީދައިންނެވެ. މިނަޒަރުން ވިސްނާއިރު، މިރާއްޖެ ވެއްޓިފައިވާ އިގުތިޞާދީ ޢިޖުތިމާޢީ އިމުރާނީ ފިކުރީ ބަލިމަޑުކަމުން އަރައިގަތުމަށް ޓަކާ ޤައުމީ ފެންވަރުގައި ނުހަނު ގިނަގުނަ މަސައްކަތް ތަކެއް ވަނީ ކުރަން ޖެހިފައެވެ. ކާބޯ ތަކެއްޗާއި، ކަރަންޓާއި، ފެނާއި، މިފަދަ އަސާސީ ބޭނުން ތަކުގެ އަގުތައް އަތްނުފޯރާ ފަށަށް ދިޔައީ ސަބަބުތަކެއް ހުރެގެންނެވެ. އެއީ ހަގީގަތެވެ. އެފަދަ ސަބަބުތައް ޤައުމީ ފެންވަރުގައި ނައްތާލަން ޖެހެއެވެ. ނަމަވެސް ޢުދުވާނީ ވިސްނުމުގައި ދިވެހި ޒުވާނުންގެ ނަމުގައި މިގައުމުގައި ތިބި ކުރީގެ އަފޫރުއްބަ ނުސިޔާނު މީހުން އިސްނަގައިގެން ހިންގަމުންދާ ނަމެއްގައި އިޙްތިޖާޖު ކުރުމުގެ ޙަރަކާތްތަކަކީ ޤާނޫނީ އިމުގެ ތެރެއިން ގެންދެވޭ ޞުލްޙަވެރި އިޙްތިޖާޖުތަކެއް ނޫނެވެ. ހަގީގަތުގައި މުޖުތަމަޢުގައި މުއާމަލާތް ކުރެވޭ ޚިދުމަތްތަކާއި ތަކެތީގެ އަގު އުފުލިގެން ދިއުމާއި ގުޅިގެން ދިވެހި ރައްޔިތުން ތަޙައްމުލް ކުރަމުންދާ ވޭނާއި ކެކުޅުންތަކެއް އެބަހުއްޓެވެ. ނަމަވެސް އެކަމުގެ މައްޗަށް ކުޑަނަމަވެސް މުހުލަތެއް ނުދީ ބަޔަކު ކުރަމުން ގެންދާ އިޙުތިޖާޖަކީ ސުލްހަވެރި އަދި އަމާން އިހުތިޖާޖުތަކެއް ކަމުގައި އެފަދަ ފަރާތްތަކުގެ އަމަލުން ސާބިތުވާކަށް ނެތެވެ. ވީހިނދު، ޝަރުޢީ ގޮތުންނާއި ސިޔާސީ ގޮތުން މިގައުމު ހަލަބޮލި ކުރުމަށް ބަޔަކު ފަރުދާގެ އަނެއްބިތުގައި ތިބެ ކުރަމުންދާ މިފަދަ ޢައިރު ޒިއްމާދާރު ހަރަކާތްތަކަކީ ޤަބޫލުކުރެވޭ އިޙުތިޖާޖުތަކެއް ނޫނެވެ. ތެދުފުޅެކެވެ އަދުގެ ސަރުކާރުގެ އެއްމެ ބޮޑު އެއްވަޢުދަކީ ޠާހިރު ދިރިއުޅުމެއް ރައްޔިތުންނަށް ހޯދައިދީ ތަކެތީގެ އަގު “އަތްފޯރާ ފަށަށް” ގެނައުންކަމުގައި ވިޔަސް ރައްޔަތުންނަށް ދަތިބޮޑުވެ، އަސާސީ ޚިދުމަތް ތަކާއި އަގުތައް އަތްނުފޯރާ ފަށަށް ގޮސްފައިވާކަމީ ދިވެހި ޤައުމު މިއަދު ކުރިމަތިލާން ޖެހިފައިވާ ޙަގީޤަތެކެވެ. ނަމަވެސް އެކަން އެގޮތަށް މެދުވެރިވެފައިވަނީ ކުރީގެ ސަރުކާރުގެ ދޯހަޅި ސިޔާސަތުގެ ސަބަބުންނެވެ. މިކަމަށް ޙިކުމަތްތެރި އަވަސް ޙައްލެއް ހޯއްދަވައި ދެއްވުމަށް ދިވެހި ސަރުކާރަށް ގޮވާލަމެވެ.\nޝަރުޢީ އަދި ޤާނޫނީ އިމުގެ ތެރެއިން ރައްޔިތުންނަށް ލިބިދީފައިވާ އެއްވުމާއި ޚިޔާލު ފާޅުކުރުމުގެ މިނިވަންކަމުގެ ޙައްޤުތަކުގެ ދަށުން މި އިޙްތިޖާޖުތައް ކުރިއަށް ދާހާހިނދަކު މިކަމުގައި ބައިވެރިވާ ރައްޔިތުންނަށް ޙިމާޔަތް ދިނުމަކީ ސަރުކާރާއި ސަލާމަތީ ބާރުތަކުގެ ވާޖިބެއް ކަމުގައި އަޅުގަނޑު ދެކެމެވެ. އަދި ޝަރުޢީ، ޤާނޫނީ އިމުގެ ތެރެއިން ގެންދެވޭ އެއްވެސް އިޙްތިޖާޖެއް ހުއްޓުވުމުގައި ކަރުނަ ގޭހާއި މުގުރާއި ބާރުގެ ބޭނުންކުރުމަކީ އެއްގޮތަކަށް ވެސް ޤަބޫލުކުރެވޭނޭ ކަމެއްނޫނެވެ. ނަމަވެސް މުޒާހަރާތައް ރޫޅާލަންޖެހޭ ޙައްސާ ހާލަތްތައް ހުރެއެވެ. އެއީ މަރާމަރީ ހިންގުމާއި ދައުލަތުގެ މުދަލާއި އާއްމު ރައްޔިތުންގެ މުދަލާއި އަސްކަރީ ލައިންތައް ފޫވައްޓާލުން ފަދަ އަމަލުތައް މުޒާހާރާގެ ތެރެއިން ފެނިގެން ދިއުމެވެ. ކަންއޮތީ މިހެންކަމުގައި ވިޔަސް މިފަދަ ކަންކަމާއި ކުރިމަތި ލުމުގައި ޒިންމާދާރުކަމާއި، ކެއްތެރިކަމާއިއެކު މުޢާމަލާތުކުރުމަކީ ސަލާމަތީ ބާރުތަކުގެ ތެރޭގައި އޮންނަންޖެހޭ އަބުރުވެރި އަސްކަރީ ސިފައެކެވެ. އަދި ހަމަ އެފަދައިން މުޒާހަރާ ކުރާފަރާތް ތަކުން ޤާނޫނު އަސާސީން ލިބިދީފައިވާ އެއްވެއުޅުމާއި ޚިޔާލުފާޅު ކުރުމުގެ މިނިވަންކަމުގެ ބޭނުންކުރުމުގައި ޝަރުޢީ، ޤާނޫނީ އަދި އަޚުލާގީ އިމުގެ ތެރެއިން ބޭރުނުވެ ދައުލަތާއި ރައްޔިތުންގެ މިލްކިއްޔާތަށް އެއްވެސް ގެއްލުމެއް ލިބޭފަދަ އަމަލުތައް ހިންގާނަމަ، އެއްވެސް ޝަރުޠެއް ނެތި ސަލާމަތީ ބާރުތަކުން އެފަދަ މުޒާހަރާއެއް ޖެހޭނީ ވަގުތުން ރޫޅާލާށެވެ.\nމިއަދު ޤައުމީ ފިތުނަވެރިންނަށް ޤައުމު ފިތުނަވެރި ކުރުވުމުގެ ފުރުސަތު ދެވުނީ ވެރިކަންކުރާ ޕާޓީގެ އިހުމާލުންނެވެ. އެހެނީ ލޯޔަލް އޮޕްޒިޝަން ޕާޓީއެއްގެ ކުލަވަރު ބޭރުފުށުން ދެއްކިޔަސް، ޑީއާރުޕީގެ މައިގަނޑު އަމާޒަކީ އައުވެރިކަމުގެ ސިޔާސަތު ނައްތާލުމެވެ. ރާއްޖޭގައި އިގުތިސާދީ ގޮތުންހުރި ގޮންޖެހުންތަކުގެ ނަޖާއިޒް ފައިދާނަގާ ގައުމު ފިތުނަވެރި ކޮށްލުމެވެ. އެކަން ކިތަންމެހާ ވެސް މޮޅަށް އެމީހުން ކޮށްފިއެވެ. މިރާއްޖޭގައި ޑިމޮކްރަސީ ހަރުދަނާ ކުރުމަށް ސަރުކާރުން މިކުރާ މަސައްކަތުގައި އެއްބާރުލުން ދޭންތިބި ލޮބުވެތި ރައްޔިތުންގެ ވިސްނުން ޚަރާބުކޮށް ނައްތާލައިފިއެވެ. މިރާއްޖޭގައި އޮތް ޙޮދުމުޚުތާރު ވެރިކަން ބަޔަކުނިކުމެ ސުލްހަވެރިކަމާއެކު، ޤާނޫނީ ގޮތުން ބަދަލުކޮށް، ޑިމޮކްރަސީ ގެނެވުނު ހިނދު، ވެރިކަން ހިންގުމަށް ކުރިމަތިވީ ގޮންޖެހުންތައް ހުއްޓެވެ. އެ ގޮންޖެހުން ތަކުގެ ތެރޭގައި ޙޮދުމުޙުތާރު ވެރިކަން ކުރެއްވި ވެރިންނާއި އެބައި މީހުންނަށް ތަބާވީ މީހުންގެ ފަރާތުން ގައުމަށް ގެނެވުނު އިސްލާހީ ބަދަލުތައް ގަބޫލުނުކޮށް، ޑިމޮކްރަސީ ނުދަންނަ ނާގަވާރުން މެދުވެރިކޮށް މުޖުތަމަޢުގެ ތެރޭގައި ހަމަނުޖެހުން އެބައުފައްދައެވެ. މިފަދަ ހަމަނުޖެހުން އުފެއްދުމުގެ މޭސްތިރީންނަކީ، ކުރިން ވެރިކަން ކުރެއްވި ވެރިންނާއި، އެފަދަ މީހުންނަށް ތަބާވާ ގައުމަށް ޢަދަރުވެރި މީހުންނެވެ. މިފަދަ ހަމަނުޖެހުން އުފެއްދުމުގެ އެންމެ ބޮޑު މަގުސަދަކީ، ވެރިކަން ކުރެއްވި އިރު، އެމީހުން ހިގާފައިވާ ބޮޑެތި ޖަރީމާތައް ފޮރުވުމާއި، އެފަދަ މައްސަލަތައް ބެލޭނެ މަގު އިންތިޙާބުވެފައި އޮތް ޑިމޮކްރަޓިކް ސަރުކާރަށް ތަނަވަސްކޮށް ނުދިނުމެވެ. އެކަނއެމީހުން ކާމިއާބު ކޮށްފިއެވެ. ސިޔާސީ އިލްމުވެރިން ވިދާޅުވާ ގޮތުގައި މިފަދަ މީހުންގެ އަމަލުތައް ސުލްހަވެރި ގޮތުގައި ނައްތާލެވޭނީ ޙޮދުމުޙްތާރު ވެރިކަން ބަދަލުވުމަށް ފަހު ޑިމޮކްރަސީ ހަމަތަކުގެ މަތިން އިންތިޙާބުވީ ސަރުކާރުން ވީއެންމެ އަވަސް ފުރުސަތެއްގައި ކުރީގެ ޙޮދުމުޙްތާރު ސަރުކާރުން ހިންގާފައިވާ އިންސާނިއްޔަތާއި، ޙިލާފް ބޮޑެތި ޖަރީމާތައް ބެލުމާއި، ދައުލަތުގެ މުދަލާއި ފައިސާއަށް ޚިޔާނާތް ތެރިވެފައި ވޭތޯ ބެލުމާއި، މަގާމުގެ ބޭނުން ނަހަމަގޮތުގައި ކޮށްފައިވޭތޯ ބެލުންފަދަ، މައްސަލަތައް ބެލިގެންނެވެ. ގައުމެއްގައި ޙޮދުމުޙްތާރު ވެރިކަން ބަދަލުވުމަށް ފަހު ސުލްހަ މަސަލަސްކަން ދެމެހެއްޓޭނީ ޓްރާންސިޝަނަލް ޖަސްޓިސް ތަންފީޒް ކޮށްގެންނެވެ. މިއަދު ދިވެހި ރާއްޖެއިން ފެންނަމުންދާ ސިޔާސީ ހަމަނުޖެހުމުގެ މައިގަނޑު އަސާސަކީ، އެއީއެވެ


Nicolas Cage Ge Kaivenyah Vee Emmeh4Dhuvas! – adduLIVE\nނިކޮލަސް ކޭޖްގެ ކައިވެންޏަށް ވީ އެންމެ ހަތަރު ދުވަސް\nMar 31, 2019, 19:30 އައިޝަތު ފަތުހީ\nނިކޮލަސް ކޭޖް އާއި އެރިކާ ކޮއިކޭ - ފޮޓޯ: ޕީޕަލް\nމިމަހުގެ 23 ވީ ހޮނިހިރު ދުވަހު ލަސް ވޭގަސްގައި ލޯބިވެރިޔާ އެރިކާ ކޮއިކޭ އާއި ކައިވެނި ކުރިތާ ހަތަރު ދުވަސް ފަހުން، ކައިވެނި ބާތިލްކޮށްދިނުމަށް އެދި ނިކޮލަސް ކޭޖް މިދިޔަ ބުދަ ދުވަހު ކޯޓަށް ހުށަހަޅައިފި އެވެ.\nމިއީ އުމުރުން 55 އަހަރުގެ ކޭޖްގެ ހަތަރުވަނަ ކައިވެންޏެވެ.\nކޭޖް ވަނީ 1995 އިން ފެށިގެން 2001 ވަނަ އަހަރާއި ހަމައަށް ޕެޓްރީޝިއާ އާކުއެޓް އާއި ކައިވެނިކޮށްފަ އެވެ. އެއަށްފަހު އޭނާ ވަނީ 2002 ވަނަ އަހަރުގެ ތެރޭގައި ހަތަރު މަސް ދުވަހަށް ލީޒާ މޭރީ ޕްރެސްލީ އާއި ކައިވެނިކުރުމަށްފަހު، 2004 ވަނަ އަހަރު އެލިސް ކިމް އާއެކު ތިންވަނަ ކައިވެންޏެއް ކޮށްފަ އެވެ. ކިމް އާއި ކޭޖް އަށް ވަނީ ޖެހިގެން އައި އަހަރު ފިރިހެން ކުއްޖަކު ލިބިފައެވެ. ނަމަވެސް 2016 ވަނަ އަހަރު ދެމަފިރިން ވަނީ ވަކިވެފައެވެ.\nކުރީގެ ލޯބިވެރިޔާ ކްރިސްޓީނާ ފުލްޓަން އާއެކު ކޭޖްގެ ފިރިހެން ދަރިއަކު ހުރެއެވެ.\nއޮސްކާ އެވޯޑްވެސް ލިބިފައިވާ ކޭޖް މަޝްހޫރުވެގެން އައީ 1980ގެ އަހަރުތަކުގެ ފިލްމްތައް ކަމުގައިވާ "ވެލީ ގާލް" އާއި "ބާޑީ" އަދި "ޕެގީ ސޫ ގޮޓް މެރީޑް"ގެ އިތުރުން "ރެއިޒިން އެރިޒޯނާ" އާއި "މޫންސްޓްރަކް" ފަދަ ފިލްމްތަކުންނެވެ.\n1995 ވަނަ އަހަރުގެ ފިލްމް "ލީވިންގ ލަސް ވޭގަސް"ގައި އަދާކުރި ރޯލަށް ކޭޖަށް ވަނީ އެކަޑެމީ އެވޯޑަކާއި، ގޯލްޑެން ގްލޯބް އަދި ސްކްރީން އެކްޓާސް ގިލްޑް އެވޯޑެއް ވެސް ލިބިފައެވެ.\nއެންމެ ފަހުން ކޭޖް ފެނިގެން ގޮސްފައި ވަނީ "ސްޕައިޑަ-މޭން: އިންޓު ދަ ސްޕައިޑަރ-ވާސް" އިންނެވެ. އެ ފިލްމްގައި އޭނާ ވަނީސްޕައިޑަ-މޭން ނުވަރގެ ކެރެކްޓާއަށް އަޑުއަޅައިދީފައެވެ.


ދެހާސް ވިހިވަނަ އަހަރު ނިމިގެންދާއިރު ޖަލުގެ ޖާގައިގެ ދަތިކަމަށް އެކަށީގެންވާ ބޮޑު ހައްލެއް ހޯދައިދެއްވާނެކަމަށް މިނިސްޓަރ އޮފް ހޯމްއެފެއާޒް ޢިމްރާން ޢަބްދުﷲ ވިދާޅުވެއްޖެއެވެ.\nޕެރޯލް އޮފިސަރުންނަށް ލިޔުން ހަވާލުކުރުމަށް މިއަދު ބޭއްވި ބައްދަލުވުމުގައި ވާހަކަފުޅު ދައްކަވަމުން މިނިސްޓަރ ވިދާޅުވީ މާތް ﷲ އިރާދަކުރެއްވިއްޔާ ޖާގައިގެ ދަތިކަމަށް އަވަސް އެކަށީގެންވާ ބޮޑު ހައްލެއް ހޯދައިދޭނެކަމަށެވެ. މޯލްޑިވްސް ކަރެކްޝަނަލް ސަރވިސަސްގެ ބެލުމުގެ ދަށަށް ގެންދަންޖެހޭ ބަޔަކު މޯލްޑިވްސް ޕޮލިސް ސަރވިސްގެ ބެލުމުގެ ދަށުގައި ތިބިތިބުމަށް އިޝާރާތްކުރައްވާ މިނިސްޓަރ ވިދާޅުވީ އެއީ އަޅުގަނޑުމެން ބޭނުންވާގޮތެއްނޫންކަމަށެވެ. މިނިސްޓަރ ވިދާޅުވީ އެކަން އެހެން ދިމާވަނީ މޯލްޑިވްސް ކަރެކްޝަނަލް ސަރވިސްގައި އެކަށީގެންވާ ޖާގަ ނެތުމުންކަމަށާއި، މޯލްޑިވްސް ކަރެކްޝަނަލް ސަރވިސަސްގެ ދަށުގައި ޤައިދީން ބަންދުކޮށްގެން ގެންގުޅޭނެ ޖާގައިގެ ގޮތުގައި ހުރީ 1300 އެއްހާ ޖާގަ ކަމަށެވެ. ނަމަވެސް މިވަގުތުވެސް ޖަލުތަކުގައި ދެހާހެއްހާ މީހުން ބަންދުކޮށްފައި އެބަތިބިކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ މިއީ ހައްލެއް ހޯދަން ސަރުކާރުން ގިނަ މަސައްކަތްތަކެއް ކުރަމުން އަންނަ އަދިި އިރާދަކުރެއްވިއްޔާ އަވަސް ހައްލެއް ހޯދާނެ ކަމެއްކަމަށެވެ.\nމިއަހަރަށް ބަލައިފިކަމަށްވާނަމަ ވޭތުވެދިޔަ 10 އަހަރުގެ ތެރޭގައި ޖަލުގެ ޖާގައިގެ ދަތިކަން ފިލުވުމަށް ކުރެވިފައިނުވާވަރުގެ ގިނަ މަސައްކަތް މިއަހަރު އެކަނި ކުރެވިފައިވާކަން މިނިސްޓަރ ފާހަގަކުރެއްވިއެވެ. މިއަހަރުގެ މިހާތަނަށް ވަނީ ކުރިން ބޭނުން ނުކުރެވޭ ހާލަތުގައި ހުރި 180 މީހުންގެ ޖާގަ ޖަލުތަކުގައި ބޭނުންކުރެވޭ ރަނގަޅު ހާލަތަކަށް ގެނެސްފައެވެ. އަދި ބިދޭސީންނަށް ޚާއްޞަ 60 މީހުންގެ ޖާގައިގެ ތަނެއް މުޅިން އަލަށް ހުޅުމާލޭގައި ހަދާފައެވެ.\n" ކުރިއަށްއޮތް އަހަރަށް އަޅުގަނޑުމެން ޕްލޭންކޮށްފައިވާ މަސައްކަތް އިރާދަކުރެއްވިޔާ ނިމިގެންދާއިރު ޖަލުތަކަށް ވަރަށް ބޮޑު ބަދަލެއް ގެނެވިގެންދާނެ. މިއަންނަ އަހަރު އިރާދަކުރެއްވިޔާ ނޭކުރެންދޫގައި ޖަލެއް އެޅުމުގެ މަސައްކަތް ފެށިގެންދާއިރު ރާއްޖޭގެ މުޅި ޖަލުތަކުގެ ނިޒާމަށް ބޮޑު ބަދަލެއް ގެނެވިގެންދާނެ. " މިނިސްޓަރ ވިދާޅުވިއެވެ.


Gaanoonulugoobaathuge islaahuthah faasvehjje nama rishvathu aanmuvaane: Faisal\nގާނޫނުލްއުގޫބާތުގެ އިސްލާހުތައް ފާސްވެއްޖެ ނަމަ ރިޝްވަތު އާންމުވާނެ: ފައިސަލް\nގުޅިފައިވާ ސިޔާސީ ޕާޓީތަކުގެ ރަނިންމޭޓް ފައިސަލް -- އަވަސް ފޮޓޯ\nގާނޫނުލް އުގޫބާތައް މިހާރު ހުށަހަޅާފައިވާ އިސްލާހުތައް ފާސްވެއްޖެ ނަމަ، ރިޝްވަތުގެ ކަންތައްތައް ރާއްޖޭގައި އާންމު ކަމަކަށް ވެގެން ދާނެ ކަމަށާއި އެކަމާ ދެކޮޅަށް ރައްޔިތުން މަސައްކަތް ކުރަން ޖެހޭ ކަމަށް އިދިކޮޅު އިއްތިހާދުގެ ރަނިންމޭޓް ފައިސަލް ނަސީމް ވިދާޅުވެއްޖެ އެވެ.\nއދ. ފެންފުއްޓަށް ވަޑައިގެން ރައްޔިތުންނާ ބައްދަލު ކުރައްވާ ކާށިދޫ ދާއިރާގެ މެމްބަރުކަންވެސް ކުރައްވާ ފައިސަލް ވިދާޅުވީ، ރިޝްވަތަކީ އާންމުއެއްޗަކަށް ހެދުމަށް ސަރުކާރުން ޖިނާއީ އިޖުރާތުގެ ގާނޫނަށް ބަދަލެއް ގެންނަން މަސައްކަތް ކުރަމުންދާ ކަމަށެވެ. އެއީ އެއްގޮތަކަށްވެސް ގަބޫލު ކުރެވޭނެ ކަމެއް ނޫން ކަމަށާއި، ރައްޔިތުންގެ ފައިސާ ނަހަމަ ގޮތުގައި ބޭނުން ކުރާނަމަ ރައްޔިތުން ނިކުމެ އެކަމާ ދެކޮޅަށް އަޑު އުފުލަން ޖެހޭ ކަމަށެވެ.\n"މުޅި ދިވެހި ރާއްޖޭގެ ރައްޔިތުން އެއްއަޑަކަށް ވޭތުވެދިޔަ ހަތަރު އަހަރު ގޮވަމުންދިޔައީ އެމްއެމްޕީއާރުސީގެ ފައިސާ ކޮބައިތޯއޭ؟ މިއަދު މި ފެންނަނީ ރިޝްވަތުގެ ކަންތައްތަކަށް އަދަބު ނުދެވޭ ގޮތް ހަދާތަން،" ފައިސަލް ވިދާޅުވި އެވެ.\nއޭނާ ވިދާޅުވީ، ގާނޫނަކީ ކުޅޭ ކުޅޭ އެއްޗަކަށް ނަހަދާނެ ކަމަށާއި، ގާނޫނާކީ ވަކި މީހަކަށް ޓާގެޓްކޮށްގެން ހަދާއެއްޗެއްގެ ބަދަލުގައި އެންމެނަށް ހަދާއެއްޗަކަށް ހަދާނެ ކަމަށް ފައިސަލް ވިދާޅުވި އެވެ.\nމާލޭގައި މިހާރު އަޅަމުންދާ އައިޖީއެމްއެޗްގެ 25 ބުރީގެ އިމާރާތަކީވެސް ހަމަ އަގުގައި އަޅާ ނަމަ، 50 މިލިއަން ޑޮލަރަށް ވުރެވެސް ކުޑަކޮށް ހެދޭނެ އިމާރާތެއް ކަމަށެވެ. ނަމަވެސް އެ މަސައްކަތުގެ އަގު 125 މިލިއަން ޑޮލަރަށް އަރާކަން އޭނާ ފާހަގަކުރެއްވި އެވެ. ފައިސަލް ވިދާޅުވީ، ޓުއަރިޒަމް ކުރި އެރުމަށްޓަކައި އެކަށީގެންވާ މަސައްކަތެއް މި ސަރުކާރުން ނުކުރާކަމަށެވެ.\nކޯލިޝަން ސަރުކާރަކުން ރައްޔިތުންނާއި ގާތުން މަސައްކަތް ކުރާނެ ކަމުގެ ޔަގީންކަން އަރުވާކަމަށާއި، ކައުންސިލްތަށް ބާރުވެރި ކުރުވައި، ކައުންސިލްތަކުން ރައްޔިތުންނަށް ހިދުމަތްދީ، ރަށްތައް ތަރައްގީ ކުރުމުގެ ފުރުސަތުދޭނެ ކަމަށް ފައިސަލް ވިދާޅުވި އެވެ. ފެންފުށީ ރައްޔިތުންވެސް އަދި އެންމެހާދިވެހި ރައްޔިތުންވެސް އަނިޔާވެރިކަމުން ސަލާމަށް ވުމަށް ގުޅިފައިވާ ޕާޓީތަކާއެކު މަސައްކަތް ކުރުމަށް ފައިސަލް ވަނީ އެދިވަަޑައިގެންފައެވެ.\nރައީސް އިބްރާހިމް މުހައްމަދު ސޯލިހު މޯލްޑިވްސް ޔުނައިޓެޑް އޮޕޮޒިޝަން ރިޔާސީ އިންތިހާބު 2018 + ޖުމްހޫރީ ޕާޓީ އިދިކޮޅު ފަރާތްތައް ފައިސަލް ނަސީމް


9 aharuge kujjau university in graduate vanee | Mihaaru\nނުވަ އަހަރުގައި ޔުނިވަސިޓީން ގްރެޖުއޭޓްވަނީ\n16 ނޮވެމްބަރ 2019 - 07:043comments\nއުމުރުން އެންމެ9އަހަރުގެ ފިރިހެން ކުއްޖަކު ޔުނިވަސިޓީއަކުން ގްރެޖްއޭޓްވާން ތައްޔާރުވެއްޖެ އެވެ.\nމީޑިއާތަކުން ރިޕޯޓްކޮށްފައިވާ ގޮތުގައި އަދި ކިރިޔާ ޕްރައިމަރީ ސްކޫލްގެ ފެށޭ މަރުހަލާގެ ގްރޭޑެއްގައި ކިޔަވަން ޖެހޭ އުމުރުގެ ދަރިވަރަކު ގްރެޖްއޭޓް ވަނީ ބެލްޖިއަމްގެ އެއިންދޯވެން ޔުނިވަސިޓީ އޮފް ޓެކްނޮލޮޖީ (ޓީޔޫއީ) އިންނެވެ.\nލޯރަންޓް ސައިމަންސް ކިޔާ ދަރިވަރު އެ ތަނުގައި ހަދަމުން އަންނަނީ އިލެކްޓްރިކަލް އިންޖިނިއަރިން ޑިގްރީއެކެވެ.\nޔުނިވަސިޓީން ބުނިގޮތުގައި އާދަޔާހިލާފަށް ވިސްނުން ތޫނު، މޮޅު ކުއްޖެއްގެ ގޮތުގައި ފާހަގަކުރެވިފައިވާ ދަރިވަރު ޔުނިވަސިޓީން ގްރެޖްއޭޓްވާނީ އަންނަ މަހުގެ ތެރޭގަ އެވެ.\nލޯރަންޓްގެ ބައްޕަ އެލެގްޒެންޑާ ސައިމަންސް ސީއެންއެން އަށް ބުނި ގޮތުގައި އޭނާގެ ދަރިފުޅު ޑިގްރީ ނިންމާފައި ދެން އަމާޒު ހިފާނީ އިލެކްޓިރިކަލް އިންޖިނިއަރިން ދާއިރާ އިން ޕީއެޗްޑީއަށެވެ. އަދި މިހާ ޅަ އުމުރުގައި ތައުލީމީ ރޮނގުން ދަރިފުޅު އެހާ ބޮޑު ކުރިއެރުމެއް ހޯދާފައިވާތީ މުޅި އާއިލާ ވެސް އެކަމާ ފަހުރުވެރިވާ ކަމަށް ބުންޏެވެ.\n"އިލެކްޓްރިކް އިންޖިނިއަރިން އަށް ދަރިފުޅު ޕީއެޗްޑީ އަށް ކިޔަވާ އިރު، އެއާ އެކުއެކީގައި މެޑިސިން އިން ވެސް ޑިގްރީ އަށް ކިޔަވަމުންދާނެ،" އެލެގްޒެންޑާ ބުންޏެވެ.\nލޯރަންޓްގެ މަންމަ ލީޑިއާ ސައިމަންސް ކިޔައިދިން ގޮތުގައި އެ މީހުންގެ ދަރިފުޅުގެ ކިބައިގައި އާދަޔާހިލާފު ވިސްނުން ތޫނު ކަމެއް އަދި ހިތްއަލި ކަމެއް ހުރިކަން ފާހަގަވާން ފެށީ ވަރަށް ތުއްތު އިރުން ފެށިގެން ކަމަށެވެ.\n"ސްކޫލަށްދާ އުމުރަށް އަޅައި ކިޔަވަން ފެށި ހިސާބުން ޓީޗަރުންނަށް ވެސް އެކަން ފާހަގަވާން ފެށި. އަދި އެ އުމުރުގެ އެހެން ކުދިންނާ ލޯރަންޓް ވަރަށް ތަފާތުކަން ޓީޗަރުން އަބަދު ވެސް ފާހަގަކުރަމުން ދިޔަ،" އޭނާ ބުންޏެވެ. "އެހެންވެ މި ދަރިފުޅު އަބަދު ވެސް ވަރަށް ހާއްސަ."\nޑޮކްޓަރުންގެ ގޮތުގައި މަސައްކަތްކުރާ ލީޑިއާ އާއި އެލެގްޒެންޑާ ކިޔައިދިން ގޮތުގައި ދަރިފުޅު އުމުރަށް ވުރެ "ސިކުނޑި އާއި ހިތް އެހާ ދޮށީ" ކީއްވެގެން ކަމެއް ބުނާކަށް ނޭނގެ އެވެ. އެކަމަކު ލީޑިިއާ ދެކޭ ގޮތުގައި މިކަމުގައި އޭނާ ދެކޭ ތިއަރީއެއް އެބައޮތެވެ.\n"ލޯރަންޓަށް ބަލިވެއިން އިރު އަހަރެން ވަރަށް ގިނައިން މަހުގެ ބާވަތްތައް ކައި ހެދިން. އެ ވެދާނެ ކަންނޭނގޭ ދަރިފުޅުގެ ވިސްނުން އެހާ ރަނގަޅުވާން މެދުވެރި ސަބަބަކަށް،" އޭނާ ބުންޏެވެ.\nޓީޔޫއީގެ އެޑިއުކޭޝަން ޑިރެކްޓަރު ޖޮއާޑް ހަލްޝޮފް ވިދާޅުވި ގޮތުގައި އެ މީހުން ތިބީ ލޯރަންޓްގެ ކުޅަދާނަކަމާ ހެދި އަންތަރީސްވެފަ އެވެ.\n"އޭނާ އެ ހޯދާ ކުރިއެރުން ފެނިފައި އަންތަރީސްވޭ. އެއްކޮށް ކިޔަވާ އެހެން ދަރިވަރުންނާ އަޅާބަލާ އިރު ހާސްބައި ތަފާތު،" އޭނާ ބުންޏެވެ. "އޭނަ ހަމައެކަނި ހައިޕަ އިންޓެލިޖެންޓަކީ ނޫން. އޭނައަކީ އެހާމެ ސިމްޕެތެޓިކް ވެސް ކުއްޖެއް."\nލޯރަންޓް ބުނެފައިވާ ގޮތުގައި އޭނާ އަބަދު ވެސް އެންމެ ކިޔަވާ ހިތްވާ އެއްޗަކީ އިލެކްޓްރިކަލް އިންޖިނިއަރިން އެވެ. އެކަމަކު މައިންބަފައިންނަކީ ޑޮކްޓަރުންނަށްވާތީ މެޑިސިން ދާއިރާ އަށް އޮތް ޝައުގުވެރިކަން ވެސް ވަކި ކުޑައެއް ނޫނެވެ. އަދި އާޓިފިޝަލް އިންޓެލިޖެންސް (އޭއައި) ގެ އެހީގައި މަސްނޫއީ ގުނަވަންތައް ތައްޔާރުކުރުމަކީ ވެސް ލޯރަންޓްގެ ޝައުގެކެވެ. އެ މަސައްކަތް މިހާރު ވެސް އޭނާ އަންނަނީ ކުރަމުންނެވެ.\n"އަހަރެމެން ބޭނުމެއް ނޫން އެއްގޮތަކަށް ވެސް ވަކި ގޮތަކަށް ކުރިއަށްދާން ދަރިފުޅަށް ޕްރެޝަރުކުރާކަށް. ލޯރަންޓް ބޭނުން ކޮންމެ ކަމެއް ކުރުމުގެ ފުރުސަތާއި އިހުތިޔާރު އަބަދު ވެސް އޮންނާނެ،" އެލެގްޒެންޑާ ބުންޏެވެ.\nލޯރަންޓް އަންނަ މަހުގެ ތެރޭގައި ޔުނިވަސިޓީން ޑިގްރީއަކާ އެކު ގްރެޖްއޭޓްވާ އިރު، އޭނާގެ އުމުރުގެ ކުދިންގެ އަސްލު ހިސާބަކީ ގްރޭޑް3އެވެ.\nއިތުރު ލިޔުންތައް ކުޑަކުދިން ތައުލީމް ކިޔަވާކުދިން ޔުނިވާސިޓީ ބެލްޖިއަމް\nނުވަ އަހަރުގެ ކުއްޖަކު ބުލީއާ ދެކޮޅު އެޕެއް ހަދައިފި\n21 hours ago 222


އަހުރަ އަދި ދޮންދީނި ގޮތްޕާ އެމް.އެން.ޔޫ ޑީން އޮފް ސްޓޫޑެންޓްސް ބައްދަލުކުރައްވައިފި – MNUSU\nއަހުރަ އަދި ދޮންދީނި ގޮތްޕާ އެމް.އެން.ޔޫ ޑީން އޮފް ސްޓޫޑެންޓްސް ބައްދަލުކުރައްވައިފި\nދިވެހިރާއްޖޭގެ ޤައުމީ ޔުނިވަރސިޓީގެ ޑީން އޮފް ސްޓޫޑެންޓްސް ”އަހުރަ“ އަދި ”ދޮންދީނި“ ގޮތްޕާ ބައްދަލުކުރައްވައިފިއެވެ.\nކެމްޕަސްތަކުގައި ހިންގޭ ހަރަކާތްތަކުގައި އެ ކެމްޕަހުގައި ކިޔަވަމުންދާ ދަރިވަރުންގެ ބައިވެރިވުމަކީ ވަރަށް މުހިންމު ކަމެކެވެ. އެގޮތުން މި2ކެމްޕަހުގައި ވެސް ގޮފިތަކުން މިއަހަރު ހިންގުމަށް ހަމަޖައްސާފައިވާ ހަރަކާތްތަކާއި ހިންގިފައިވާ ހަރަކާތްތަކުގެ ތަފްސީލު ވަނީ ޑީން އޮފް ސްޓޫޑެންޓްސް އާ ހިއްސާ ކުރައްވާފައެވެ. އަދި ކެމްޕަސްތަކުގައި ހިންގިދާނެ ބައެއް ހަރަކާތްތަކާ ގުޅޭގޮތުން ޑީން އޮފް ސްޓޫޑެންޓްސް ނާދިޔާ އަހްމަދު ވަނީ އަހުރަ އަދި ދޮންދީނި ގޮތްޕަށް އިރުޝާދުދެއްވާފައެވެ.\nމި ބައްދަލުވުމުގައި2ކެމްޕަހުގައި ކިޔަވަމުން ގެންދާ ދަރިވަރުންނަށް ހުރި ގޮންޖެހުންތައް އެދަރިވަރުން ވަނީ ޑީން އޮފް ސްޓޫޑެންޓްސް އާ ހިއްސާ ކޮށްފައެވެ. ވަކިން ޙާއްސަކޮށް އޮންލައިން ކޮށް ކްލާސްތައް ގެންދާއިރު ދިމާވާ ދަތިދައް ވެސް ވަނީ ހިއްސާ ކޮށްފައެވެ.\nމި2ބައްދަލުވުމުގައި، ސެލްފްސަރވިސް ބޭނުންކުރާނެ ގޮތާއި ރެޖިސްޓްރޭޝަން ފުރިހަމަ ކުރާނެ ގޮތް ދަރިވަރުންނަށް ކިޔައިދެއްވާފައިވެއެވެ. އަދި އެމް.އެން.ޔޫގެ ކޮންމެ ކަމެއްގައި ވެސް ކުރިއަށް ދާންވީ ގޮތް ކިޔައިދެއްވާފައިވެއެވެ. ކިތަންމެ ބޮޑު މައްސަލައެއް ކުރިމަތިވިޔަސް ހައިރާކީ އަށް ޢަމަލު ކުރުމަށް ނާދިޔާ މިސް ނަސޭޙަތްތެރިވިއެވެ.\nކޮންމެ ދަރިވަރަކީވެސް ޔުނިވަރސިޓީއަށް އަހުރުލުވެރި ވެފައިވާ ދަރިވަރަކަށް ވުމަކީ މުހިންމު ކަމެކެވެ. އެގޮތުން ކެމްޕަހުންނާއި އެމް.އެން.ޔޫ އިން ދަރިވަރުންނާ ހިއްސާކުރާ މެއިލްތައް ގަވާއިދުން ބެލުމަށާއި ކޮންމެ މައްސަލައެއް ދިމާވިއަސް ކޯޑިނޭޓަރ އާ ނުވަތަ ޔުނިވަރސިޓީއާ ހިއްސާ ކުރުމަށް ވިދާޅުވިއެވެ.\nމި2ބައްދަލުވުން ކުރިޔަށް ގޮސްފައިވަނީ3ސެޕްޓެމްބަރ 2020 ވީ ބުރާސްފަރި ގޫގުލް މީޓް މެދުވެރިކޮށެވެ. އަހުރަ އަދި ދޮންދީނި މެމްބަރުންގެ އިތުރުން ދަރިވަރުންގެ ޔޫނިއަންގެ ހިންގާ ކޮމިޓީގެ ބައެއް މެމްބަރުންވެސް ވަނީ ބައިވެރިވެވަޑައިގެންފައެވެ.\nދޮންދީނި ގޮތްޕަކީ އެމް.އެން.ޔޫ ހިތަދޫ ކެމްޕަހުގައި ޤާއިމްކޮށްފައިވާ އެމް.އެން.ޔޫ.އެސް.ޔޫގެ ގޮތްޕެވެ. އަދި އަހުރަ ގޮތްޕަކީ އެމް.އެމް.ޔޫ ގަމު ކެމްޕަހުގައި ޤާއިމްކޮށްފައިވާ އެމް.އެން.ޔޫ.އެސް.ޔޫގެ ގޮތްޕެެވެ.


129,000 meehun vaccine jahaifi\n129،000 މީހުން ވެކްސިން ޖަހައިފި\nކޮވިޑް ވެކްސިނޭޝަން ޕްރޮގްރާމް ރާއްޖޭގައި ކުރިއަށްދާއިރު މިހާތަނަށް 129،424 މީހަކު ކޮވިޑް ވެކްސިންގެ ފުރަތަމަ ޑޯޒް ޖަހާފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nމިއަދު ވަނީ 5،759 މީހަކަށް ވެކްސިން ދީފައެވެ. އެއީ މާލެ ސަރަހައްދުން ވެކްސިން ދިން 1،967 މީހަކާއި އަތޮޅުތަކުން ވެކްސިން ދިން 3،792 މީހެކެވެ.\nމިހާތަނަށް މާލެ ސަރަހައްދުން 81،323 މީހަކަށް ވަނީ ކޮވިޑް ވެކްސިން ދީފައެވެ. އަދި އަތޮޅުތަކުން 48،101 މީހަކަށް ވެކްސިން ދީފައިވެއެވެ.\nކޮރޯނާ ވައިރަސް ކޮވިޑް-19 ކޮވިޑް ވެކްސިން\nފުރަތަމަ ޑޯޒް 267،795، ދެވަނަ ޑޯޒް 15،131 މީހަކަށް


Dhivehinnaai bidheyseen ge rakkaatheri kan kashavaru kohdheynan: Raees\nދިވެހިންނާއި ބިދޭސީންގެ ރައްކާތެރިކަން ކަށަވަރު ކޮށްދޭނަން: ރައީސް\nރައްޔިތުންގެ މަޖިލިސް މިއަހަރަށް ހުޅުވުމުގެ ގޮތުން ބޭއްވި ރިޔާސީ ބަޔާން އިއްވުމުގެ ޖަލްސާގެ ތެރެއިން: ފޮޓޯ / ރައީސް އޮފީސް\nރާއްޖޭގެ ރައްޔިތުންނާއި ތަފާތު އެކި ބޭނުންތަކަށް ރާއްޖެ އައިސް އުޅޭ ބިދޭސީންގެ ރައްކާތެރިކަން ދިވެހި ސަރުކާރުން ކަށަވަރު ކޮށްދެއްވާނެ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް އިބްރާހީމް މުހައްމަދު ސޯލިހު މިފަދައިން ވިދާޅުވިއިރު މިދިޔަ އަންގާރަ ދުވަހުގެ ރޭ ހުޅުމާލެ ރެޑްބުލް ފުޓްސަލް ދަނޑު ކައިރިން ތިން ބިދޭސީންނަށް ތޫނު އެއްޗަކުން ހަމަލާދީ ޒަހަމްކޮށްލައިފައެވެ. މިކަމާއި ގުޅިގެން ބަޔަކު މީހުން ވަނީ ވީޑީއޯ މެސެޖެއް ވެސް ނެރެފައެވެ. އެ މެސެޖުން ފެންނަނީ މޫނު ނިވާ ކޮށްގެން ތިބޭ ބައެކެވެ. އެމީހުން ވަނީ އެ ހަމަލާގެ ޒިންމާ ނަގާފައެވެ.\nއެކަމާއި ގުޅިގެން ނޭޝަނަލް ސެކިއުރިޓީ ކައުންސިލްގެ ކުއްލި ބައްދަލުވުމެއް މިއަދު ރައީސުލްޖުމްހޫރިއްޔާގެ އޮފީހުގައި ވަނީ ކުރިޔަށް ގޮސްފައެވެ. އެ ބައްދަލުވުމަށްފަހު ދިވެހި ސަރުކާރުން ވަނީ ނޫސްބަޔާނެއް ނެރެފައެވެ.\nއެ ނޫސްބަޔާނުގައި ރައީސް އިބްރާހީމް މުހައްމަދު ސޯލިހު ވިދާޅުވީ އަންގާރަ ދުވަހުގެ ރޭ ހުޅުމާލޭގައި ތިން ބިދޭސީއަކަށް ހަމަލާދީ ހިންގާފައިވާ ފިނޑި އަމަލެއް ކަމަށެވެ. ރައްޔިތުންނާއި، ރާއްޖޭގައި ދިރިއުޅޭ ބިދޭސީންނާއި، އަދި ރާއްޖެއަށް ޒިޔާރަތްކުރާ ފަތުރުވެރީންގެ ސަލާމަތާއި ރައްކާތެރިކަން ކަށަވަރުކުރުމަކީ ސަރުކާރުން އެންމެ ބޮޑު އިސްކަމެއް ދޭ އެއް ކަންތަކް ކަމަށް ރައީސް ވިދާޅުވިއެވެ. އަދި ދިވެހިރާއްޖޭގެ ސަރަހައްދުގައި މިފަދަ ފިނޑި އަމަލުތައް ހިންގުމަށް މަސައްކަތްކުރާ، އަދި މިފަދަ އަމަލުތައް ހިންގާނެކަމުގެ އިންޒާރުދޭ ފަރާތްތަކާއި ދެކޮޅަށް، ވަގުތުން ވަގުތަށް ފިޔަވަޅު އަޅަމުންދާނެ ކަމަށްވެސް ރައީސް ވަނީ ވިދާޅުވެފައެވެ.\n"ހުޅުމާލޭގައި ހިންގި އަމަލުގެ ފުރިހަމަ ތަހުގީގެއް މޯލްޑިވްސް ޕޮލިސް ސާވިސްއިން ދަނީ ކުރަމުންނެވެ. މި އަމަލު ހިންގުމުގައި ބައިވެރިވެފައިވާކަމަށް ޝައްކުކުރެވޭ ތިން މީހަކު ފުލުހުންގެ ބެލުމުގެ ދަށަށް ގެންގޮސްފައިވާކަމުގައި ދަންނަވަމެވެ. އަދި، އެ ހާދިސާގައި އަނިޔާވި ތިން ބިދޭސީންނަށް ބޭނުންވާ ސިއްހީ ފަރުވާ ފޯރުކޮށްދެމުންދާކަމާއި، އެ ތިން މީހުންގެ ހާލު ރަނގަޅުކަމަށް މި ފުރުސަތުގައި ދަންނަވަމެވެ. މިއާއިއެކު، މި ފަދަ ހަމަލާތަކާއި، ހަރުކަށި ފިކުރުގެ މިފަދަ އެހެން އަމަލުތަކަކީ ގައުމީ ސަލާމަތަށްހުރި ވަރަށް "ސީރިއަސް" ނުރައްކަލެއްގެ ގޮތުގައި ސަރުކާރުން ދެކޭކަންވެސް މި ފުރުސަތުގައި ދަންނަވަމެވެ،" ރައީސް ވިދާޅުވިއެވެ.\nމި ހާދިސާއާއި ގުޅިގެން ރައީސުލްޖުމްހޫރިއްޔާ ވަނީ، މިފަދަ އަމަލުތަކާއިމެދު ފަރުވާތެރިވެ، ޝައްކުކުރެވޭ އެއްވެސް ކަމެއް ފެނިއްޖެނަމަ، ވީ އެންމެ އަވަސް ފުރުސަތެއްގައި އެކަމަކާއިބެހޭ މައުލޫމާތު ކަމާއިބޭހޭ އިދާރާތަކާއި ހިއްސާކުރެއްވުމަށް އާންމުންގެ ކިބައިން އެދިވަޑައިގަންނަވާފައެވެ. އަދި، މިފަދަ ނުރައްކާތެރި އަމަލުތަކާއި، ހަރުކަށި ފިކުރުގެ އެއްވެސް އަމަލަކަށް ދިވެހިރާއްޖެއިން ފުރުސަތު ނުދޭނެކަމުގެ ފުރިހަމަ ޔަގީންކަން ރައީސުލްޖުމްހޫރިއްޔާ އަރުވާފައިވެއެވެ. މީގެ އިތުރުން، މިފަދަ ހާދިސާތަކާއި ގުޅިގެން ރަސްމީ އިދާރާތަކުން ހާމަކުރާ މައުލޫމާތަށް މެނުވީ ބަރޯސާނުވުމަށް ރައީސުލްޖުމްހޫރިއްޔާ ވަނީ އެދިވަޑައިގެންނެވިއެވެ.\nސަރުކާރުން ބުނީ މި ހަމަލާގެ ފަހަތުގައިވާ ކަންކަމާއި ޝާމިލުވާ ފަރާތްތައް ހޯދާ، އިންސާފުގެ ކުރިމައްޗަށް ގެނައުމަށް، ފުލުހުން ކުރިއަށްގެންދާ ތަހުގީގުގެ ކަންތައްތައް ސަރުކާރުން ވަރަށް ގާތުން ބަލަމުން ގެންދާ ކަމަށެވެ. އަދި، އެކަމާއި ގުޅިގެން އާންމުންނާއި ހިއްސާ ކުރަން ޖެހޭ މައުލޫމާތު ވަގުތުން ވަގުތަށް އާންމުންނާއި ހިއްސާ ކުރަމުން ގެންދާނެ ކަމަށެވެ.\nއަލް މުސްތަގީމް ނަމުގައި އާންމުކޮށްފައިވާ އެ ވީޑިއޯ އިން ތިން މީހަކު ފެނެއެވެ. އަޑު ބަދަލުކޮށްފައިވާ އެ ވީޑިއޯ އިން ވާހަކަ ދައްކަނީ އެންމެ މީހެކެވެ. އެ ވީޑިއޯގައި އޭނާ ވަނީ ސަރުކާރާއި ދީނީ އިލްމުވެރިންނަށް އިންޒާރު ދީފައެވެ.


ކޮވިޑް-19: އިތުރު 85 މީހުން ޕޮޒިޓިވްވެއްޖެ - DhiDaily\nކޮވިޑް-19: އިތުރު 85 މީހުން ޕޮޒިޓިވްވެއްޖެ\nރާއްޖެއިން ކޮވިޑް-19 އަށް އިތުރު 85 މީހުން ޕޮޒިޓިވްވެއްޖެއެވެ.\nމި ހުރިހައި ކޭސްތަކަކީ ހޯމަ ދުވަހުގެ ހަވީރު 18:00 އިން ފެށިގެން މިއަދުގެ އެ ވަގުތާއި ހަމައަށް ފެންމަތިވެފައިވާ ކޭސްތަކެއްކަމަށް އެޗްޕީއޭއިން ދެންމެކުރި ޓްވީޓެއްގައި ބުނެފައިވެއެވެ.\nމި ގޮތުން އެޗްޕީއޭއިން ދެންމެ ކުރި ޓްވީޓުގައި ބުނީ މާލެ ސަރަހައްދުން ޕޮޒިޓިވްވި 82 މީހުންގެ އިތުރުން އަތޮޅުތެރޭގެ ބައެއް ރަށްރަށުން ޕޮޒިޓިވްވި3މީހުންނާއެކު ޖުމްލަ 85 މީހުން ޕޮޒިޓިވްވެފައިވާކަމަށެވެ. އަދި އޭގެތެރޭގައި ހިމެނެނީ 46 ދިވެހިންގެ އިތުރުން 39 ބިދޭސީން ކަމަށް ވެސް އެޗްޕީއޭގެ ޓްވީޓުގައި ބުނެފައިވެއެވެ. އެހެންކަމުން ރާއްޖެއިން ބަލި ޖެހުނު މީހުންގެ އަދަދު މިހާރު 9328 އަށް އިތުރުވެފައިވާކަމަށް ވެސް އެޗްޕީއޭގެ ޓްވީޓުގައި ވަނީ ބުނެފައެވެ.\nއެޗްޕީއޭއިން ހާމަކުރިގޮތުގައި ކޮވިޑް ޖެހުނު މީހުންގެތެރެއިން އިތުރު 193 މީހުން ވަނީ ރަނގަޅުވެފައެވެ. އަދި މި 193 މީހުންނާއެކު ބަލިން ރަނގަޅުވި މީހުންގެ ޖުމްލަ ޢަދަދު މިހާރު 7729 އަށް އިތުރުވެފައިވާކަމަށް ވެސް އެޗްޕީއޭއިން ބުނެއެވެ.\nމި ގޮތުން މިހާރު ފަރުވާދެމުން އަންނަނީ 1560މީހުންނަށް ކަމަށާއި އޭގެތެރެއިން 111 މީހުންނަކީ ހޮސްޕިޓަލުގައި ފަރުވާހޯދަމުން އަންނަ މީހުންކަމަށް ވެސް އެޗްޕީއޭއިން ހާމަކުރެއެވެ. ހަމައެއާއެކު އައިސޮލޭޝަން ފެސިލިޓީތަކުގައި 767 މީހުން ތިބިކަމަށް ވެސް އެޗްޕީއޭއިން ބުނެއެވެ.\nކޮވިޑާއި ގުޅިގެން މިހާތަނަށް ޖުމްލަ 132,880 ސާމްޕަލް ނަގައި އޭގެތެރެއިން 9328 ސާމްޕަލް ޕޮޒިޓިވްވެފައިވާއިރު ބަލި ޖެހިގެން 33 މީހުން ވަނީ ނިޔާވެފައެވެ.


ސްޓޭކް ހޯލްޑަރސް ޕަބްލިކް ރިލޭޝަން ސެކްޝަން / ފްރަންޓް އޮފީސް ޔުނިޓް\nރިސްކު އެލަވަންސްގެ ގޮތުގައި ވަޒީފާއަށް ނުކުންނަ ކޮންމެ ރަސްމީ ދުވަހަކަށް /-50 ރުފިޔާ\nސަޕޯޓިންގ ކޯ އެލަވަންސްގެ ގޮތުގައި މަހަކު 700/- ރުފިޔާ\nއިޖްތިމާއީ ރައްކާތެރިކަމާއިގުޅޭ ޕްރޮގުރާމްތަކުގެ އެހީއަށް އެދި ހުށަހަޅާ ފޯމްތަކުގެ ހުރިހާ ލިޔެކިއުންތަކާއި މަޢުލޫމާތުތައް ހަމަތޯ ބެލުމަށްފަހު ހުރިހާ ލިޔެކިއުންތައް ހަމަނުވާނަމަ، ލިޔެކިޔުންތައް ހަމަކުރުމަށް އެފަރާތަށް ގުޅައިގެންނާއި ލިޔުމުން އަންގާ، 03 މަހުގެ މުއްދަތުގައި ލިޔެކިޔުންތައް ހަމަނުވާނަމަ، ފޯމު ބާތިލުކޮށް، އެފަރާތަށް ލިޔުމުން އެންގުން.\nއިޖްތިމާއީ ރައްކާތެރިކަމުގެ ޕްރޮގުރާމްތަކާއި ގުޅޭ މަޢުލޫމާތު ހޯދުމަށް އަންނަ ފަރާތްތަކަށް ގުޅުއްވާ އެ ފަރާތްތަކަށް މަޢުލޫމާތު ފޯރުކޮށްދިނުން.\nއިޖްތިމާއީ ރައްކާތެރިކަމާއިބެހޭ ޕްރޮގުރާމްތަކުގެ އެހީއަށް އެދި ހުށަހަޅާ ފޯމްތައް ބަލައިގަނެ، ސްކޭން ކުރުމަށްފަހު އެ ޕްރޮގުރާމަކާއި ގުޅުންހުރި ޔުނިޓަކަށް ރޫޓް ކުރުން.\nއިޖްތިމާއީ ރައްކާތެރިކަމާއިގުޅޭ ޕްރޮގުރާމްތަކުގެ އެހީއަށް އެދި ހުށަހަޅާ ލިޔެކިއުންތަކާއި މަޢުލޫމާތު ހަމަވާ ފޯމްތައް ސްކޭން ކޮށް އެންޓްރީ ކުރުމަށްފަހު ވެރިއަކަށް ރޫޓް ކުރުން.\nއިޖްތިމާއީ ރައްކާތެރިކަމުގެ ޕްރޮގުރާމްތަކާއި ގުޅޭ މަޢުލޫމާތު ހޯދުމަށް ގުޅުއްވާ ފަރާތްތަކުގެ މަޢުލޫމާތު ސިސްޓަމް މެދުވެރިކޮށް ބެލެހެއްޓުން.\nހަމަޖެހިފައިވާ އުސޫލުގެ ދަށުން ސެކްޝަންގެ ޔައުމިއްޔާ ތައްޔާރުކޮށް އެޑްމިން ސެކްޝަނަށް ފޮނުވުން.\nހަމަޖެހިފައިވާ އުސޫލުގެ ދަށުން ކައުންޓަރ ރިޕޯޓު ތައްޔާރުކުރުން\nސާނަވީ ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލި ބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއި އެކު އެޑްމިނިސްޓްރޭޝަންގެ ދާއިރާގައެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nމަތީ ސާނަވީ ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލި ބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nބިޒްނަސް އެޑްމިނިސްޓްރޭޝަން ، ބިޒްނަސް މެނޭޖްމަންޓް، ޕަބްލިކް އެޑްމިނިސްޓްރޭޝަން އާއި ގުޅޭ ތައުލީމީ ރޮނގަކުން ދިވެހި ރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 17 ޖުލައި 2019 ވާ ބުދަ ދުވަހުގެ 13:30 ގެ ކުރިން، ނޭޝަނަލް ސޯޝަލް ޕްރޮޓެކްޝަން އެޖެންސީ (މއ.ދޮންވެލި އިމާރާތް، އަމީނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް[email protected] އަދި ފެކްސް 3003535 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިހާން އޮންނާނީ،2019 ޖުލައި ގައި ނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ)،ކ.މާލެ ގައެވެ.\nސުންގަޑި: 17 ޖުލައި 2019 1330


މެންބަރުންގެ ޚިޔާލު: މިނިވަން އިންސާފުވެރި އިންތިޚާބެއް ބޭއްވިދާނެތޯ؟؟؟؟؟؟؟؟ – Maldivian Democratic Party\n09 ޑިސެމްބަރު 2010\nމެންބަރުންގެ ޚިޔާލު: މިނިވަން އިންސާފުވެރި އިންތިޚާބެއް ބޭއްވިދާނެތޯ؟؟؟؟؟؟؟؟\n9 ޑިސެމްބަރ 2010\nލޯކަލް ކައުންސިލް އިންތިޚާބު ބޭއްވުމަށް މިހާރު މިވަނީ ތާރީޚެއް ކަނޑައޅި އެކަމަށް މަސައްކަތް ފެށިފައެވެ. މިއަދު އެންމެ އަޑުބާރުކޮށް ދެކެވެމުންދާ އެއްވާހަކަޔަކީ މިއިންތިޚާބު ” މިނިވަން އިންސާފުވެރި ” އިންތިޚާބަކަށް ވެދާނެތޯ ދެކެވޭ ވާހަކައެވެ. އެކިގޮތަށް އެކިކަންކަމާ ގުޅުވައިގެން ބޮޑުސުވާލެއްގެ ގޮތުގައި މިސުވާލުދަނީ ކުރެވެމުންނެވެ. އިންސާފުވެރި ގޮތެއްގައި މިނިވަން އިންތިޚާބެއް ބޭއްވޭނެ ކަމުގައި ސަރުކާރަށް ތާއީދުކުރާ ފަރާތްތަކުން ބުނަމުން ގެންދާއިރު ސަރުކާރާ އިދިކޮޅު ފަރާތްތަކުގެ ބަސް މިޔާ އިދިކޮޅެވެ.\nމިހާރު އަމަލުކުރެވެމުންދާ ޤާނޫނު އަސާސީގެ ދަށުން އެންމެ ފުރަތަމަ ބޭއްވުނު ރިޔާސީ އިންތިޚާބަށް ތައްޔާރުވަމުން ދިޔައިރުވެސް މިގޮތަށް ވާހަކަ ދެކެވުނެވެ. އިންތިޤާލީ މަރުޙަލާގައި އިންތިޤާލީ ސަރުކާރެއް އޮވެގެން މެނުވީ ރާއްޖޭގައި މިނިވަން އިންސާފުވެރި އިންތިޚާބެއް ނުބޭއްވޭނެ ކަމުގައި އެއިރު އަޅުގަނޑުމެން އަޑުބާރުލައި ބުނަމުން ދިޔައިރު އޭރުގެ ސަރުކާރުން އެކަމާ އެއްބަސް ވާކަށް ނެތެވެ. އިންތިޚާބުގައި މައުމޫނު ވާދަކުރެއްވީވެސް ރައީސްކަމުގެ މަޤާމުގައި ހުންނަވައިގެންނެވެ. މުޅި ސަރުކާރާއި ސިވިލް ސާވިސްއާއި ފުލުހުންނާއި ސިފައިން އަދިކިއެއްތަ ދައުލަތުގެ ހުރިހާ މުއައްސަސާއެއްގެ ކޮންޓްރޯލް އޮތީ މައުމޫނުގެ އަތްޕުޅުގައެވެ. ދައުލަތުގެ މުދަލާއި އެހެނިހެން ވަސީލަތްތައްވެސް އިންތިޚާބުގެ ކެންޕޭނުގައި ބޭނުން ކުރެވެމުން ދިޔަވާހަކަ އަޑުބާރުކޮށް ދެކެވެމުން ދިޔައިރު އެކަންކަމާ ސަރުކާރުން ބައިޑަރުވެސް ހީނުކުރެއެވެ. އިންތިޚާބުގެ ފުރަތަމަ ބުރު އައީ މައުމޫނަށް ކާމިޔާބު ނުވިނަމަވެސް ފަހިކޮށެވެ. ދެވަނަ ބުރުގައި ފެއިލްވިއިރު އަތޮޅުއޮފީސް ތަކުގައި އަތޮޅުވެރީންނާއި މުއާވިނުން އެހީތެރީން އަދި ރަށުއޮފީސްތަކުގައިވެސް ޑީއާރުޕީގެ ދިދަޖަހައިގެން ކަތީބުން ތިއްބެވެ. ދެވަނަ ބުރު ނިމިގެން ދިޔައީ މައުމޫނު ވެރިކަމަށް ކުރެއްވި ހުރިހާ މަސައްކަތެއް ފެނަށްވެ ނާކާމިޔާބުވެގެންނެވެ. އިންތިޚާބުގެ ސައްޚަކަމާމެދު ކުރީން އުފެއްދި ސުވާލުތައް އެހިސާބުން ނިމުނީއެވެ.\nދެން ފެނިގެންދިޔައީ ޤާނޫނުހަދާ މަޖްލީހުގެ އިންތިޚާބެވެ. ކޮންމެ ބަޔަކުވެސް ( ބޮޑުދެޕާޓީން) ގޮވަމުން ދިޔައީ އަޣުލަބިއްޔަތު ހޯދާނެ ކަމަށެވެ. ހަމަ ހުސްސިޔާސީ ވާހަކައަށްވެ އިންތިޚާބު ނިމުނުއިރު އެއްބަޔަކަށްވެސް އަގުލަބިއްޔަތެއް ނެތެވެ. އެއިރު ގޮވަމުން ގެންދިޔައީ ކައުންސިލަރުންނާއި ސަރުކާރުން އިންތިޚާބަށް ނުފޫޒުފޯރުވާ ވާހަކައެވެ. އިންތިޚާބު ނިމުނުއިރު އެބުނާ ނުފޫޒުވީ ޚިޔާލީ ވާހަކައަކަށެވެ. ސިޔާސީ ގޮތުން ދެކެވުނު ފުލެއްނެތް ވާހަކަތަކަށެވެ.\nމިއަދު މިވަނީ އަނެއްކާވެސް އެއްކަލަ އަޑުތައް ގަދަވެ ވާހަކަތައް ވިހާންފަށާފައެވެ. ލޯކަލް ކައުންސިލް އިންތިޚާބާ ދިމާކޮށް އެކިއަޑުން އެކިގޮތައް މިދަނީ ވާހަކަ ދެކެވެމުންނެވެ. އެންމެ ބާރީ ކައުންސިލަރުންނާއި އަޅުވާ ދައްކާ ވާހަކަތަކެވެ. ކައުންސިލަރުން އައްޔަންކޮށްފައިވާ ތަންތަނަށް އައްޔަން ކޮށްފައި އެވަނީ ޤާނޫނުއަސާސީއިން ރައީސުލް ޖުމްހޫރިއްޔާއަށް ކަށަވަރުވާ ބާރެއްގެ ދަށުންނެވެ. އެކަމާ ކިތަންމެ ފާޑެއް ކިޔަސް އެކަން ނިގުޅައި ގަތުމުގެ ބާރެއް ޤާނޫނަކުން ލިބިއެއް ނުގަނެވޭނެެވެ. ޖެހޭނީ ގާނޫނުއަސާސީއަށް އިސްލާހެއް ގެންނާށެވެ. މަޖްލީހުގެ ހަތަރުބައިކުޅަ ތިންބައިގެ ތާއީދު އޮންނާން ޖެހޭނެތާއެވެ.\nކަންމިހެން އޮތްއިރު ލޯކަލް ކައުންސިލްގެ އިންތިޚާބާ ގުޅޭގޮތުން ހެދި ގާނޫނުގެ ދެފޮލުވަތް ދޭތެރެއިން މިބާރު ރައީސުލް ޖުމްހޫރިއްޔާގެ އަތްޕުޅުން ފިރާލުމަށް މަސައްކަތްކޮށް އެއްދުވަހަކު މިކަހަލަ މާއްދާއެއް ފާސްވެސް ކުރިއެވެ. ޖެހިގެންއައިދުވަހު އެމާއްދާއަށް ވޯޓުނެގުނުގޮތް ގޯސްކަމުގައިވެ އެހެން މަފްހޫމަކަށް ދީލާލައި އިންތިޚާބު އިއުލާނު ކުރުމުން އިންތިޚާބީ ދާއިރާތަކުގެ އޮފީސްތަކުގައި އެންމެ އިސްކޮށް ތިބޭނީ ސިވިލްސާވިސްއިން ކަނޑައަޅުއްވާ އިސް މުއައްޒިފެއް ކަމުގައި ލިޔެ ފާސްކޮށް އެވަނީ ނިންމާފައެވެ. މިމާއްދާއާއި ޤާނޫނުއަސާސީއާއި ތަޢާރަޒުވޭތޯ މިއީ އުފެދޭ ސުވާލެކެވެ. އެއްވެސް ޙާލަތެއްގައި ރައީސުލް ޖުމްހޫރިއްޔާއަށް ލިބިގެންވާ ބާރެއް ނިގުޅައި ގަނެވިދާނެހެއްޔެވެ؟ އެބުނާ ސިޔާސީ ކައުންސިލަރުން ފެޔަށް ލުމަށްފަހު ދެން އެއޮފީސްތައް ހަވާލުކުރާ އެބުނާ ސިވިލް ސާވިސްގެ މީހުންނަކީ ކޮންފިކުރަކަށް ހުސްވެފައިތިބި ބަޔެއް ހެއްޔެވެ؟ ވީއިރު ބޮޑުމަންޒަރު ގައި މިއުޅެނީ ކޮން ކުލައެއް ޖައްސާން ހެއްޔެވެ؟ އެބުނާ ބަޔަކުގެ އަތްމައްޗަށް މުލިބާރު ގުޅަކޮށްދީފިނަމަ މިއިންތިޚާބު އިންސާފުވެރިވެ މިނިވަންވާނީ ކިހާވަރަކަށް ހެއްޔެވެ؟ އަދި ސިޔާސީ ގޮތުން ނިންމާންޖެހޭ ނިންމުންތައް މިމުއްދަތުގައި ނިންމުމުގެ ބާރު ސިވިލްސާވިސްގެ އަތްމައްޗަށް ދެވިދާނެހެއްޔެވެ؟\nއިންތިޚާބުގެ ކަންކަން ހިންގުމާ ހަވާލުވެފައިވާ ބޮޑުމުއައްސަސާއަކީ އެލެކްޝަން ކޮމިޝަނެވެ. އެފަރާތުން އިންތިޚާބާބެހޭ އަތޮޅު ކޮމިޓީތަކާއި ރަށުކޮމެޓީތައް އެވަނީ އެކުލަވާލާފައެވެ. އެކަމުގެ ތެރެއަށް އެބުނާ ކައުންސިލަރުންނަށް ވަނުމުގެ އެއްވެސް ފުރުސަތެއް ނެތެވެ. އެނަމުގައި މީހަކުހުރުމަކީ ހަމައެކަނި ސަބަބުކަމުގައި ވާނަމަ މިމުއްދަތުގައި ރައީސުލް ޖުމްހޫރިއްޔާއާއި ވަޒީރުންވެސް ސަސްޕެންޑް ކުރާން ފެންނަކަމުގައި ބަޔަކު ދެކިފާނެތާއެވެ. އެހެންނޫނީ އެފަރާތްތަކުންވެސް ރަށްރަށަށް ދަތުރުކުރައްވައި ކަންކަން ކުރައްވާނެތާއެވެ. މިއީވެސް އިންތިޚާބަށް ނުފޫޒު ފޯރައިދާނެ ކަމެއްކަމުގައި ބުނެ މައްސަލައެއް އުފެއްދިދާނެ ޖާގައެބައޮތެވެ. ނަމަވެސް އިދިކޮޅު ފަރާތްތަކުން ރާއްޖޭގެ ކަންކޮޅުތަކުގައި އެބުނާ އަތޮޅު އެލެކްޝަން ކޮމިޓީއާއި ރަށު އެލެކްޝަން ކޮމިޓީގައި ސިވިލްސާވިސްއިން ކަނޑައަޅައިގެން އެލެކްޝަން ކޮމިޝަނުން އިސްކޮށްފައިތިބި އެބުނާ އިސްވެރީން ފުލުޖަހައިގެން ބާއްވަމުން ގެންދާ ޖަލްސާތަކުގައި އެގޮވާ ގޮވެލިތަކުގެ ސަބަބުން އިންތިޚާބަށް ނުފޫޒު ފޯރާނެ ކަމުގައި ކިތައްމީހުން ބުނާނެބާވައެވެ. މިކަމަކީ އެލެކްޝަން ކޮމިޝަނުން މާބޮޑު ސަމާލުކަމެއް ދެއްވާ ކަމެއް ހެންނެއް ހީއެއް ނުވެއެވެ. އަބަދުވެސް އެކޮމިޝަނުގެ ރައީސް ދައްކަވަނީ ކައުންސިލަރުންގެ ވާހަކައެވެ. އެއީ ސަރުކާރަށް ގޮންޖެހުމަށް ކުރައްވާ ކަމެއް ނޫންކަމުގައިވިޔަސް އަސްލެއްނެތް ބަދުނާމުތަކެއް އެބަ ބަޔެއްގެ ބޮލުގައި އެޅެއެވެ. ޑިމޮކްރެސީގެ ހަމަތަކުގެ މަތީން މެޖޯރިޓީއަށް ތަބާވާންޖެހޭއިރު ކޮމިޝަނުގެ އެހެން މެންބަރުން ވަކިގޮތަކަށް ނިންމެވިޔަސް ތިމަންނާ އެކަން ޤަބޫލުނުކޮށް އިސްތިއުފާ ދޭނެކަމުގައި އެކޮމިޝަންގެ ރައީސް މީޑިޔާގައި ވިދާޅުވަމުން ގެންދަވާއިރު އެހެން ތައުފީގެއް މީޑިޔާތަކުގައި ހަމަމިމޭރުމުން ވާހަކަދައްކާ އަޑުއިވުމުން މިކަމަކީ އަނެއްކާ އާއިލާއަކުން ވާރުތަވެގެން އުޅޭ ކަމެއް ނޫންބާވައޭވެސް ހީވެއެވެ.\nއެންމެ ފަހުން ބޭއްވުނު ދާއިރާތައް އެއްކޮށްލުމަށް ޚިޔާލު ހޯދި ވޯޓު ނެގުނުއިރުވެސް އެވިދާޅުވާ ކައުންސިލަރުންތައް ތިއްބެވެ. ވޯޓުގެ ނަތީޖާއަކުން ކައުންސިލަރުން ކުރިކަމެއް ދައްކައެއް ނުދެވުނެވެ. އެކަމަކު އެއްއަޑަކަށް ގޮވަމުން ގެންދިޔައީ ކައުންސިލަރުން ނުފޫޒު ފޯރުވާ ވާހަކައެވެ. ޙަޤީޤަތް އޮތީ ކޮންތާކުހެއްޔެވެ؟ އެކަމަކު ފާޅުވި އެއްކަމެއް އޮތެވެ. އެވިދާޅުވާ ކައުންސިލަރުން މިކަމާ ނުބެހި ދުރުގައި ތިބި މިންވަރުން ސަރުކާރުގެ ފަރާތުން އެއިންތިޚާބަށް ރައްޔިތުން ހޭލުންތެރި ނުކުރެވި އަދި މިކަމުގައި އެލެކްޝަންސްއިންވެސް މަސައްކަތް ނުކުރެވި ހަމައެކަނި އިދިކޮޅު ފަރާތްތަކާ އެފަހަރުވެސް އުފެއްދެވި ކޮމިޓީތަކުގެ ވިސްނުން ހުރިގޮތުން ރައްޔިތުން އެވޯޓާ މާދުރުގައި ތިބިކަން ވޯޓުގެ ނަތީޖާއިން އެނގި ހާމަވިއެވެ. އިދިކޮޅުފަރާތްތަކުގެ ނުފޫޒު އެއިންތިޚާބަށް ވަނީ ކިހާވަރަކަށް ފޯރާފައިތޯ ސުވާލުކުރިތަނެއް ނުފެނެއެވެ. މިއަދު ިވާހަކަ މިދެއްކެނީ އަނެއްކާވެސް ޙަޤީޤަތެއްނެތް ޝައްކުތަކަކާއި ވަހުމްތަކެއް އުފައްދައި ވަކިމަންޒަރެއްގައި ކުލަޖައްސާން ބޭނުންވެގެން ކަމުގައިވާނަމަ އެބުނާ އިންސާފުވެރި މިނިވަން އިންތިޚާބެއް ބޭއްވޭނީ ކޮންގޮތަކަށް ކަމާމެދު ކިތަންމެ ސުވާލެއް އުފެއްދި ދާނެއެވެ. ކަނޑައެޅިގެން އިދިކޮޅު ސިޔާސީ ޕާޓީއެއްގެ އެކްޓިވިސްޓުންގެ ގޮތުގައި ތިބިބަޔަކު ސިވިލް ސާވިސްގެ ހެދުމެއް ލައިގެން ނުކުމެ ކަންކަން ކުރުމުން ކިހާވަރެއްގެ އިންސާފެއް ހޯދޭނެބާވައެވެ. މިއީވެސް ކުރެވިދާނެ ސުވާލެކެވެ.\nވިސްނުންތެރިކަމާއެކު އަދި އެހާމެ އިޚްލާސްތެރި ކަމާއެކު ހުރިހާ ފަރާތެއްގެ އެއްބާރުލުމާއެކު އިންތިޚާބަށް ދިއުމުގެ ބަދަލުގައި ރައްޔިތުންގެ މެދުގައި ޝައްކާ ވަހުމު އުފެއްދުމަކީ މިއިންތިޚާބު އިންސާފުވެރި ވާނެ ކަމެއްކަމުގައި ދެކޭނަމަ އެކަން މިހާރުވެސް މިދަނީ ކުރެވެމުންނެވެ. ހުރިހާ ދިމާލަކުންވެސް ސަރުކާރަށް އިނގިލި ދިއްކޮށް ކޮންމެ އިންތިޚާބެއްގައި ޕްރެޝަރ ކުރުމަކީ ކޮންމެހެން ކުރާންޖެހޭ ކަމެއް ކަމުގައި ދެކޭނަމަ އެކަން މިކުރެވެނީތާއެވެ. އިންތިޚާބުގެ އުސޫލުތަކާ ޚިލާފަށް އިންތިޚާބަށް ކޮންމެ މީހަކު ނުފޫޒު ފޯރުވިޔަސް އެކަމުގައި އެޅޭނެ ފިޔަވަޅުތައް އެވަނީ ކަނޑައަޅާފައެވެ. ފުރުސަތު އެބައޮތޭ ބުނުމުން އެފުރުސަތު ހަނިކުރާނީ ކިހާވަރަކަށް ކަމާމެދު ސުވާލު އުފެދެއެވެ. އިންތިޚާބު ނިމެންދެން ސަރުކާރު ސަސްޕެންޑް ކުރުމަކީ ހައްލުކަމުގައި އިދިކޮޅު ފަރާތްތަކުން ބުނަމުން ގެންދާއިރު އެނޫންގޮތަކަށް ދެކޭނެ ބަޔަކުވެސް އެބަތިއްބެވެ. ސިޔާސީ ޕާޓީތަކުގެ މެންބަރުންގެ އަދަދު ކަނޑައެޅިފައި ވާއިރު އަދަދު ހަމަނުވިޔަސް ބަޖެޓުން ފައިސާ ދިނުމާ އިންތިޚާބުގެ ޓިކެޓު ދިނުމަކީ މައްސަލައަކަށް ނުވާއިރު ދެންހުރި ކަންކަން މާބޮޑުކޮށް މިނަގައި ބައިބައިވުމަށް މަސައްކަތް ކުރަނީ ކޮންކަމެއް ހާސިލް ކުރާންކަމާމެދުވެސް ސުވާލު އުފެދެއެވެ. އިވޭ ހުރިހާ އަޑުތަކެއް އަހައި ގޮތެއް ނިންމާން ވެއްޖެނަމަ ބުނެވެންއޮތީ ދުވަހަކުވެސް އެބުނާފަދަ މިނިވަން އިންސާފުވެރި އިންތިޚާބެއް ހުރިހާމީހުންނަށް ޤަބޫލުކުރެވޭނެ ގޮތަކަށް ބޭއްވިދާނެބާވައެވެ؟


ފުވައްމުލަކު އުތުރު ދާއިރާގެ ޕްރައިމަރީސް މުހައްމަދު ވަޖީހް ކާމިޔާބު ކުރައްވައިފި – Maldivian Democratic Party\n01 މާޗް 2009\nފުވައްމުލަކު އުތުރު ދާއިރާގެ ޕްރައިމަރީސް މުހައްމަދު ވަޖީހް ކާމިޔާބު ކުރައްވައިފި\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވާދަ ކުރެއްވުމަށް އެމްޑީޕީ ޕާޓީ ޓިކެޓް ދިނުމަށް ފުވައްމުލަކު އުތުރު ދާއިރާގައި މިއަދު ބޭއްވި ޕްރައިމަރީސް މާލެ ދަފްތަރު މުހައްމަދު ވަޖީހް އިބްރާހިމް ކާމިޔާބު ކުރައްވައިފިއެވެ.\nހޮނިހިރު ދުވަހު މެންދުރުފަހު 2:30 އިން ރޭގަނޑު 8:00 އަށް ފުވައްމުލަކު އުތުރު (ޏ1) ގައި ބޭއްވި މިޕްރައިމަރީސް މުހައްމަދު ވަޖީހް އިބްރާހިމް ކާމިޔާބު ކުރައްވާފައިވަނީ ވޯޓުލީ 228 މީހުންގެ ތެރެއިން 118 ވޯޓު ލިބިގެންނެވެ. މިޕްރައިމަރީސްގައި މުހައްމަދު ވަޖީހް އާ ދެން ވާދަ ކުރައްވާފައިވަނީ ޏ. ފުވައްމުލަކު އާބާދު އިސްމާއިލް ރަފީގްއެވެ. އޭނާއަށް ލިބިލައްވާފައި ވަނީ ޖުމްލަ 107 ވޯޓެވެ.\nފުވައްމުލަކު އުތުރު ދާއިރާގައި ބޭއްވި މިޕްރައިމަރީސްގައި ފުވައްމުލަކުގައި ވޯޓު ފޮށި ބަހައްޓާފައިވަނީ އެމްޑީޕީގެ ހަރުގޭގައެވެ. އަދި މާލޭގައި ދިރިއުޅޭ މިދާއިރާގެ މީހުން ވޯޓުލުމަށް ވޯޓު ފޮށި ބަހައްޓާފައިވަނީ އެމްޑީޕީ ހަރުގެ ދުންފިނިހިޔާގައެވެ.\nފުވައްމުލަކު އުތުރު ދާއިރާގައި އަލުން ޕްރައިމަރީސް ބާއްވާފައި މިވަނީ6ފެބްރުއަރީ 2009 ވީ ހުކުރު ދުވަހު މި ދާއިރާގައި ބޭއްވި ޕްރައިމަރީސްގައި ވާދަކުރެއްވި ދެ ކެންޑިޑޭޓުން ކަމުގައިވާ މުހައްމަދު ވަޖީހު އިބްރާހިމާއި އިސްމާއިލް ރަފީގަށް ލިބިފައިވާ ވޯޓުގެ އަދަދު އެއްވަރުވެފައިވުމާއެކު އެ ދާއިރާގައި ޕްރައިމަރީއެއް އަލުން ބޭއްވުމަށް9ފެބުރުއަރީ 2009 ދުވަހު ގައުމީ މަޖިލީހުން ނިންމަވާފައި ވާތީއެވެ.\nކުރިއަށް އޮތް ރައްޔިތުންގެ މަޖިލީހުގައި ވާދަކުރުމަށް އެމްޑީޕީގެ ގައުމީ މަޖިލީހުން މިހާތަނަށް 72 ކެންޑިޑޭޓަކަށް ޕާޓީ ޓިކެޓް ދެއްވާފައިވެއެވެ.\nމިހާތަނަށް އެމްޑީޕީ ޕާޓީ ޓިކެޓް ހަމަނުޖެހިވާ5ދާއިރާއަކީ ހއ. ބާރަށު ދާއިރާ އާއި އދ. މަހިބަދޫ ދާއިރާ އާއި ފުވައްމުލަކު އުތުރު ދާއިރާ އާއި ގއ. ވިލިގިނލީ ދާއިރާ އަދި ރ. އުނގޫފާރު ދާއިރާއެވެ.


Mas kiruvaane ithuru boateh MIFCO in ganefi\n378 ޓަނުގެ މަސް ކިރޭ ބޯޓެއް މިފްކޯއަށް ގަނެފި\nމިފްކޯ އިން ގަނެގެން ރާއްޖެ ގެނެސްފައިވާ ބޯޓު -- ފޮޓޯ: މިފްކޯ\nމިފްކޯއަށް ގަންނަ މަސް އިތުރު ކުރަން 378 ޓަނުގެ މަސް އުފުލޭ ވަރުގެ ބޯޓެއް ގަނެ، ރާއްޖެ ގެނެސްފި އެވެ.\nމިފްކޯގެ މެނޭޖިން ޑިރެކްޓަރު އިސްމާއީލް ފައުޒީ މިއަދު ވިދާޅުވީ އަލަށް ގެނައި ބޯޓު މާލެ ސަރަހައްދުގައި އޮންނަތާ ދުވަސްކޮޅެއް ވެއްޖެ ކަމަށެވެ. މިހާރު ކުރަމުން ދަނީ ބޯޓުގެ ރަޖިސްޓްރީ މިފްކޯއަށް ބަދަލުކުުރުމުގެ މަސައްކަތް ކަމަށާއި މަސް ދުވަހުގެ ތެރޭގައި އާ ބޯޓުގެ އޮޕަރޭޝަނަށް ގެންދާނެ ކަމަށެވެ.\nމި ބޯޓު މިފްކޯ އިން ގަނެފައި ވަނީ ތިން އަހަރުން ފައިސާ ދައްކާ ހަލާސް ކުރާ ގޮތަށެވެ. ބޯޓުގެ އަގާ އޭގެ އުމުރާ ގުޅޭގޮތުން ފައުޒީ ވިދާޅުވީ އެ މައުލޫމާތު ފަހުން އާންމު ކުރާނެ ކަމަށެވެ. އޭނާ ވިދާޅުވީ އާ ބޯޓެއް ގެނައީ ފެލިވަރުގައި މިހާރު ބޭނުންކުރާ "ވަންޒީރޯވަން" ބޯޓު ވަރަށް ބޮޑަށް ބާވެ، އެ ބޯޓު ބޭނުން ނުކުރެވޭވަރު ވެފައިވާތީ އޭގެ ބަދަލުގައި ކަމަށެވެ. "ވަންޒީރޯވަން" އަކީ ޑޮކް ނުކުރާތާ 17 ވަރަކަށް އަހަރު ވެފައިވާ ބޯޓެކެވެ.\n"ފެލިވަރުގައި މިވަގުތު ސްޓޯރޭޖެއް ވެސް ނެތް. އެކަމަކު ފެލިވަރުގައި ސްޓޯރޭޖެއް ހެދުމުގެ މަސައްކަތް ކުރަމުންދާތީ އެ މަސައްކަތް ނިމެންދެން އަލަށް ގެނައި ބޯޓު އޮންނާނީ ފެލިވަރު ބަނދަރުގައި. ފަހުން މަސް ގަތުމަށް ރާއްޖޭގެ އެކި ސަރަހައްދުތަކަށް ދަތުރުވެސް ކުރާނެ،" ފައުޒީ ވިދާޅުވި އެވެ.\nމިފްކޯގެ އޮފިޝަަލަކު ވިދާޅުވި ގޮތުގައި އަލަށް ގެނައި ބޯޓުގައި 378 ޓަނުގެ މަސް އުފުލުނު ނަަމަވެސް ފިނިކޮށްގެން ބޯޓުގައި އެއް ފަހަރާ ގެންގުޅެވޭނީ 120 ޓަނު މަހެވެ. އޮޕަރޭޝަނަށް ނެރުމުގެ ކުރިން ބޯޓަށް ބައެއް ބަދަލުތައް ގެންނަން ޖެހޭތީ އެ މަސައްކަތް މިހާރު ހިނގަމުންދާ ކަމަށް ވެސް ވިދާޅުވި އެވެ.\nމިފްކޯ އިން ވަނީ މިއަހަރުގެ ޖުލައި މަހުގެ ތެރޭގައި ވެސް އާ ބޯޓެއް ގެނެސްފަ އެވެ. މިފްކޯ އަށް ގަންނަ މަސް ރާއްޖެއިން ބޭރަށް ގެންދިއުމަށް އަމާޒުކޮށްގެން ގެނެސްފައިވާ އެ ބޯޓަކީ 2،500 ޓަނުގެ މަސް ރައްކާކުރެވޭ ބޯޓެކެވެ.\nޖަޒީރާ ރީފާގެ ނަން ދީފައިވާ އެ ބޯޓު ގަނެފައިވާ އަގު ވެސް މިފްކޯ އިން އަދި ހާމަކޮށްފައެއް ނުވެ އެވެ. އެކަމަކު ބޯޓުގެ ރަޖިސްޓްރޭޝަން ނިމިފައިވާތީ ވަރަށް އަވަހަށް ހިދުމަތް ދޭން ފަށާނެ ކަމަަށް މިފްކޯ އިން ބުނެ އެވެ.\nމިފްކޯ އިން އާ ބޯޓުތައް ގެނެސް އެ ބޯޓު ތަކުގައި ރާއްޖެއިން މަސް ބޭރުކުރަން ފެށުމުން މަސްވެރިން ބާނާ މަހަށް ހަމަ އަގު ލިބިގެންދާނެ ކަމުގެ ޔަގީންކަން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވަނީ ދެއްވާފަ އެވެ.


Bridge ge Mashroah India Sarukarun 500 Million Dolleru deyn Nihmaifi\nމާލެ، ވިލިނގިލި، ތިލަފުށި އަދި ގުޅީފަޅު ގުޅުވާލުމަށްޓަކައި ބްރިޖްގެ މަޝްރޫއުއަށް އިންޑިއާ ސަރުކާރުން 500 މިލިއަން އެމެރިކާގެ ޑޮލަރުގެ އެހީގެ ޕެކޭޖެއް ދިނުމަށް ނިންމާފައިވާކަމަށް ފޮރިން މިނިސްޓްރީން މިއަދުވަނީ ހާމަކޮށްފައެވެ.\nފޮރިން މިނިސްޓްރީން ބުނީ ބްރިޖް މަޝްރޫއުއަށް އިންޑިއާއިން އެހީވާނެކަން ހާމަކޮށްފައިވަނީ ފޮރިން މިނިސްޓަރު އަބްދުﷲ ޝާހިދުއާއި އިންޑިއާގެ އެކްސްޓާނަލް އެފެއާޒް މިނިސްޓަރ ޑރ. އެސް ޖައިޝަންކަރު ފޯނުން މިއަދު ދެއްކެވި ވާހަކަފުޅުގެ ތެރެއިން ކަމަށެވެ.\nމާލެ، ވިލިނގިލި، ތިލަފުށި އަދި ގުޅީފަޅު ގުޅުވާލުމަށްޓަކައި ބްރިޖްގެ މަޝްރޫއުއަކީ ގާތްގަނޑަކަށް 6.695 ކިލޯ މީޓަރުގެ ބްރިޖްތަކާއި ކޯޒްވޭގެ މައްޗަށް އެކުލެވޭ ގޮތަށް މި މަޝްރޫއު ހަވާލުކޮށްފައިވަނީ އިންޑިއާ ކުންފުންޏަކާ އެވެ.\nމާލެ، ވިލިނގިލި، ތިލަފުށި އަދި ގުޅީފަޅު ގުޅުވާލުމަށްޓަކައި ކުރިޔަށް ގެންދާ ބްރިޖްގެ މަޝްރޫއުއަށް އިންޑިއާ ސަރުކާރުން ދޭ 500 މިލިއަން ޑޮލަރުގެ އެހީގެ ޕެކޭޖްގައި ލޯން އަދި ހިލޭ އެހީ ވެސް ހިމެނޭނެ ކަމަށް ފޮރިން މިނިސްޓްރީން ބުނެފައިވެއެވެ.


Aharakahfahu FlyDubai ge dhthuruthah alun fashanee | Mihaaru\nވިޔަފާރި / ރާއްޖެ-ޔޫއޭއީ\nއަހަރަކަށްފަހު ފްލައި ދުބާއީން ރާއްޖެއަށް ދަތުރުތައް އަލުން ފަށަނީ\nފްލައި ދުބާއީގެ ބޯޓެއް: އެ އެއާލއިނުން ރާއްޖެއަށް ދަތުރު ފަށާނީ 27 އޮކްޓޯބަރުގައި-- ފޮޓޯ: ފްލައި ދުބާއީ\n21 ސެޕްޓެމްބަރ 2020 - 12:17\nރާއްޖެއަށް ދަތުރުތައް މެދުކަނޑާލިތާ އަހަރަކަށްވުރެ ގިނަ ދުވަސް ފަހުން ޔޫއޭއީގެ ބަޖެޓް އެއާލައިން، ފްލައި ދުބާއީން އަލުން ރާއްޖެއަށް ދަތުރުތައް ފަށަން ނިންމައިފި އެވެ.\nއެ އާލައިނުން ވަނީ 2013 ވަނަ އަހަރުން ފެށިގެން 2018 ވަނަ އަހަރުގެ ނިޔަލަށް ރާއްޖޭގައި އޮޕަރޭޓުކޮށްފަ އެވެ. އެއް އަހަރު ދުވަހުގެ މެދުކެނޑުމަކަށް ފަހު އަލުން ދަތުރުތައް ފަށަން ނިންމީ ގިނަ ބަޔަކު އެކަމަށް އެދިފައިވާތީ ކަމަށް އެ އެއާލައިނުން ބުންޏެވެ.\nރާއްޖެއާއެކު 40 މަންޒިލަކަށް އެ އެއާލައިނުން އަންނަނީ ދަތުރު ފެށުމަށް ތައްޔާރުވަމުންނެވެ.\nއެ އެއާލައިނުން، ބޭރުގެ ބައެއް ނޫސްތަކަށް ބުނެފައިވާ ގޮތުގައި ރާއްޖެއަށް އަލުން ދަތުރުތައް ފަށަން ނިންމާފައިވަނީ އަންނަ މަހުގެ 27ގަ އެވެ. މި ދަތުރުތައް ފެށުމާއެކު ހަފުތާއަކު ހަތަރު ފްލައިޓު ރާއްޖެ އަށް ބާއްވާނެ އެވެ. އެއީ އަންގާރަ، ބުރާސްފަތި، ހުކުރު އަދި ހޮނިހިރު ދުވަހު އެވެ.\nފްލައި ދުބާއީގެ ސީއީއޯ ގައިތު އަލް ގައިތުއާ ވިދާޅުވީ ކޮވިޑް-19 ފެތުރޭތީ ގިނަ ގައުމުތަކެއްގެ ބޯޑަރު ބަންދުކޮށްފައި އޮތުމަށް ފަހު އަލުން ހުޅުވަމުން ދިއުމަކީ ޓްރެވަލް އިންޑަސްޓްރީ ރަނގަޅުވަމުން އަންނަ ކަމުގެ ނިޝާނެއް ކަމަށެވެ. އަދި ކުރިއަށް އޮތް ތަނުގައި ދަތުރުފަތުރު ރަނގަޅުވާ ވަރަކުން ރާއްޖެއަށް ކުރާ ދަތުރުތައް އިތުރުކުރާނެ ކަމަށް ވެސް އޭނާ ވިދާޅުވި އެވެ.\nފްލައި ދުބާއީގެ އިތުރުން ޔޫއޭއީގެ އެމިރޭޓްސް އާއި އިއްތިހާދުން ވެސް ވަނީ ރާއްޖެއަށް އލުން ދަތުރުތައް ފަށައިފަ އެވެ. އެ ގައުމަކީ ރާއްޖެއަށް އެންމެ ގިނަ ޓޫރިސްޓުން އަންނަ ގައުމުތަކުގެ ތެރޭގައި ހިމެނޭ ގައުމެކެވެ.\nކޮވިޑް-19ގެ ސަބަބުން ރާއްޖޭގެ ބޯޑަރު ބަންދު ކުރުމަށްފަހު އަލުން ހުޅުވާލީ 15 ޖުލައިގަ އެވެ. ބޯޑަރު ހުޅި ފަހުން ފުރަތަމަ ދެ މަހު ރާއްޖެއަށް 13،516 ޓޫރިސްޓުން ޒިޔާރަތް ކުރި އެވެ.\nޔޫއޭއީ ރާއްޖެ-ޔޫއޭއީ ފްލައި ޑުބާއީ\nޓިކެޓް އަގު ބުނެ ބަލާށެވެ.


Yoosuf Shafeeu (Yuppe) | Mihaaru\n"ނޯޓީ 40" ގެ ޓިކެޓް ވިއްކަން ފަށައިފި\n"ނޯޓީ 40" ގެ ޕްރޮމޯޝަނަލް އިވެންޓެއް މި މަހުގެ 14 ވަނަ ދުވަހުގެ ރޭ ބާއްވާ އިރު، އެންމެ ފުރަތަމަ ޓިކެޓް ނަގާ މީހުންނަށް އެރޭ އޮލިމްޕަހުހައި ހިލޭ "ބައިވެރިޔާ" ބަލާލެވޭނެ.\nJuly 01, 2017 7\n"ނޯޓީ 40" ގެ އާ ޓީޒާ ވަރަށް ޖަޒުބާތީ\nއަންނަ މަހު ރިލީޒް ކުރާ ކޮމެޑީ ފިލްމް "ނޯޓީ 40" ގެ ވަރަށް ޖަޒުބާތީ، އާ ޓީޒާއެއް ދައްކާލައިފި އެވެ.\nJune 24, 2017 6\nއަންނަ މަހުގެ7ވަނަ ދުވަހުރޭ "4426" އޮލިމްޕަހުގައި އަޅުވާ އިރު، ކްރިސްޓަލް އިން އޮކްޓޯބަރު 24 ގައި އަޅުވާ ފިލްމް "ބޮސް" ރަސްމީކޮށް ލޯންޗް ކުރުން އޮންނާނެ.\nApril 20, 2017 9\n"ނޭދެން ވަކިވާކަށް" ސެޕްޓެމްބަރު 27 ގައި\nމަހުދީ އަހުމަދުގެ ސްކްރީންޕްލޭއަކަށް، މުހައްމަދު އަބޫބަކުރު (މާއެބޫ) ޑައިރެކްޓް ކުރި ފުރަތަމަ ފިލްމް "ނޭދެން ވަކިވާކަށް" އަންނަ ސެޕްޓެމްބަރު މަހުގެ 27 ގައި ރިލީޒް ކުރަން ނިންމައިފި އެވެ.\nApril 05, 2017 22\nޔޫއްޕެ، މަނިކު، ސައީދު އަދި ސީޒަން ޒުވާންވަނީ\nފިލްމަކަށް މި ފަހުން ދިވެހި އެކްޓަރުންތަކެއް މިހާ ވަރަށް ތައްޔާރުވި ކަމެއް ނޭނގެ އެވެ. ހާއްސަކޮށް ހަށިގަނޑަށް ބަދަލުތަކެއް ގެންނަން މި މީހުން ދަނީ ބުރަކޮށް މަސައްކަތް ކުރަމުންނެވެ.\nApril 05, 2017 13\n"ނޯޓީ 40" ގެ ފުރަތަމަ ޓީޒާ ދައްކާލައިފި\nމި އަހަރުގެ އެންމެ ބޮޑު ފިލްމުގެ ގޮތުގައި ޕްރޮމޯޓް ކުރަމުން އަންނަ ފިލްމް "ނޯޓީ 40" ގެ ފުރަތަމަ ޓީޒާ މިރޭ ދައްކާލައިފި އެވެ.\nMarch 20, 2017 14\nނޯޓީ 40: ޔޫއްޕެ އަށް ބޮޑު މަސައްކަތެއް\nއެންވިޝަން އެންޓަޓައިންމަންޓާއި ޔޫއްޕެ ޕްރޮޑަކްޝަން ގުޅިގެން ހަދާ ފިލްމް "ނޯޓީ 40" ގެ ކްރޫ މިހާރު ތިބީ ފިލްމުގެ މަންޒަރުތައް ނެގުމަށްޓަކައި، ށ. މިލަންދޫގަ އެވެ. ބޮޑު ކާސްޓެއް ހިމެނޭ ފިލްމުގެ ގިނަ ތަރިން ވެސް ތިބީ މިހާރު އެ ރަށުގަ އެވެ.\nFebruary 13, 2017 14\nމަޝްހޫރު ގިނަ ތަރިންތަކަކާ އެކު "ނޯޓީ 40"\nއަހަރުގެ އެންމެ ބޮޑު ފިލްމުގެ ގޮތުގައި ޕްރޮމޯޓް ކުރާ "ނޯޓީ 40" ސިނަމާ އަށް އަންނާނީ އޮގަސްޓް2ގައި.\nJanuary 09, 2017 3\n"ނޭދެން ވަކިވާކަށް" އަންނަ މަހު ފަހުކޮޅު\nމި އަހަރު ރިލީޒް ވާން ހުރި ފިލްމުތަކުގެ ތެރެއިން މުހައްމަދު އަބޫބަކުރު (މާއެނބޫ) ޑައިރެކްޓް ކުރާ ފިލްމު "ނޭދެން ވަކިވާކަށް" ގެ ފުރަތަމަ ޓްރެއިލާ މި މަހުގެ 15 ގައި ދައްކައިލާނެ ކަމަށާއި ފިލްމް އަންނަ މަހުގެ ފަހުކޮޅު ސިނަމާ އަށް ގެންނަން މަސައްކަތް ކުރަމުން އަންނަ ކަމަށް މާއެނބޫ ބުނެފި އެވެ.\n"ބައިވެރިޔާ" ގެ އިތުރު ދެ ޝޯ އޮލިމްޕަހަށް\nމިދިޔަ ޑިސެމްބަރު މަހު އެޅުވި ކޮމެޑީ ފިލްމް "ބައިވެރިޔާ" ގެ 17 ޝޯ އޮލިމްޕަހުގައި ދެއްކުމަށް ފަހު، އަނެއްކާ ވެސް އެ ފިލްމުގެ ޝޯތަކެއް އޮލިމްޕަހުގައި މި ހަފުތާގައި ދައްކާ ގޮތަށް ނިންމައިފި އެވެ.\n"ބައިވެެރިޔާ"ގެ ވަދާއީ ދެ ޝޯ 29 އާއި 30 ގައި\nމި މަހުގެ 14 ގައި އޮލިމްޕަހުގައި އެޅުވި މި އަހަރުގެ އެންމެ ފަހު ފިލްމު "ބައިވެރިޔާ"ގެ ވަދާއީ ދެ ޝޯ މި މަހުގެ 29 އާއި 30 ގައި ދައްކާ ގޮތަށް ނިންމައިފި އެވެ.\n"ބައިވެރިޔާ" މިރޭ ޕްރިމިއާ ކުރަނީ\n"ބައިވެރިޔާ" ގެ 15 ޝޯ އޮލިމްޕަހުގައި ދައްކަން ހަމަޖެހިފައިވޭ\nDecember 02, 2016 5\n"ބައިވެރިޔާ" ގެ ޓިކެޓް ވިއްކަން ފަށައިފި\n"ބައިވެރިޔާ" ގެ ޓީމުން ބުނަނީ މިއީ ބަލާ އިރު، މަޖާވެގެން ގޮސް ނުހީ ނުތިބެވޭ ވަރުގެ ފިލްމަކަށް ވާނެ ކަމަށް.\n"ވީ ބޭވަފާ" މިރޭ ޕްރިމިއާ ކުރަނީ\nއިބްރާހީމް ވިސާން (ކަނޑި) ޑައިރެކްޓްކޮށްފައިވާ ފިލްމް "ވީ ބޭވަފާ" މާލެއާ އެކު 13 ރަށެއްގައި މިރޭ ޕްރިމިއާ ކުރާ ގޮތަށް ހަމަޖައްސައިފި އެވެ.\n"ވީ ބޭވަފާ"ގެ އާ ޓްރެއިލާއެއް\nބެލުންތެރިންނާ ހަމައަށް މި އަހަރު ދެން އެންމެ އަވަހަށް އަންނާނެ ފިލްމަކީ "ވީ ބޭވަފާ" އެވެ. އެ ފިލްމުގެ ޓިކެޓް އޮލިމްޕަހުން މިހާރު އަންނަނީ ވިއްކަމުންނެވެ.\n"ބައިވެރިޔާ" ގެ ޓިކެޓް ބުކްކޮށް ދޭން ފަށައިފި\n"ބައިވެރިޔާ" އަށް އޮލިމްޕަސް ލިބިފައި ވަނީ 15 ޝޯ އަށް. އެކަމަކު ތަރުހީބަށް ބަލާފައި ޝޯތައް އިތުރު ކުރާނެ.\n"ވީ ބޭފަވާ" ގެ ޓިކެޓް ވިއްކަން ފަށައިފި\nއޮލިމްޕަހުގައި ފިލްމުގެ 10 ޝޯ ދައްކަން މިހާރު ވަނީ ހަމަޖެހިފައި.\n"ނާމާން" އަންނަ އަހަރު ރިލީޒް ކުރަނީ\nފިލްމްގެ ބާކީ އޮތީ ހަމައެކަނި ޑަބިންގެ މަސައްކަތް ކަމަށް މޫވީ މޯލްޑިވްސް އިން ބުނޭ.\nފަސް އަހަރު ފަހުން "ވީ ބޭވަފާ" ސިނަމާ އަށް\n"ވީ ބޭވަފާ" އަކީ މަޝްހޫރު ކެމެރާމަން އިބްރާހީމް ވިސާން (ކަނޑި) ގެ ފުރަތަމަ ޑައިރެކްޝަނެވެ. މިއީ 2011 ގައި މަސައްކަތް ފެށި ފިލްމެކެވެ. އެ އަހަރުގެ ތެރޭގައި ފިލްމުގެ ވަރަށް ބޮޑު ބައި ވަނީ ޝޫޓްކޮށް ވެސް ނިންމައިފަ އެވެ.


މިސްކިތްތަކުގެ ހުރުމަތް ދެހެއްޓުމަށް ގޮވާލާ މަޖިލީހަށް ކުއްލި މައްސަލައެއް ހުށަހަޅައިފި | Atoll News\nމިސްކިތްތަކުގެ ހުރުމަތް ދެހެއްޓުމަށް ގޮވާލާ މަޖިލީހަށް ކުއްލި މައްސަލައެއް ހުށަހަޅައިފި\nޝާއިޢުކުރީ: އަޙްމަދު ޙަނީފް ޖޫން 24, 2021, 12:41\nމިސްކިތްތަކުގެ ހުރުމަތް ދެހެއްޓުމަށް ގޮވާލާ މަޖިލީހަށް ކުއްލި މައްސަލައެއް ހުށަހަޅައިފި އެވެ.\nރައްޔިތުންގެ މަޖިލީހުގެ މަޑުއްވަރި ދާއިރާގެ މެންބަރު އާދަމް ޝަރީފް އުމަރު މި މައްސަލަ ހުށަހެޅުއްވީ ކޮވިޑާ ގުޅިގެން ބައެއް މިސްކިތްތައް ބަންދުކޮށްފައި ވަނިކޮށް ބައެއް ފަރާތްތަކުން މިސްކިތުގެ ގަދަރާއި ހުރުމަތް ކެނޑޭފަދަ ވިޔާނުދާ، ދީނާއި ޚިލާފު އަމަލުތައް ހިންގަމުން ދާތީ އެވެ.\nއޭނާ ވިދާޅުވީ މިސްކިތުގައި މަސްތުވާތަކެތި ވިއްކުމާއި އެތަކެތި ބޭނުން ކުރުމުގެ އިތުރުން އެފަދަ ފަރާތްތަކުން މިސްކިތުގައި ނިދުމާއި ފެންވެރުމާއި ކައިބޮއެ ހެދުމުގެ ކަންކަން ކުރަމުންދާ ކަމަށެވެ.\nމިފަދަ ކަންކަމަކީ އިސްލާމީ މުޖުތަމައުއެއްގައި އެއްވެސް ގޮތަކަށް ހިނގިޔަދީގެން ނުވާނެ ކަންކަމަށް ވާތީއާ އެފަދަ ކަންކަމަކީ އިސްލާމީ ރިވެތި އުސޫލު ނެތިކޮށްލާފަދަ ކަމެއްކަމަށްވެސް ކުއްލި މައްސަލައިގައި ޝަރީފް ވަނީ ފާހަގަ ކުރައްވާފަ އެވެ.\n“މިސްކިތްތަކަކީ ބިންމަތީގައި ހުރުމަތްތެރިވެގެން ވާ ގަދަރު އުފުލިގެންވާ ﷲ ގެ ގެފުޅުމަކުގައި ވީ ހިނދު މިސްކިތްތަކުގެ ހުރުމަތް ދަމަހައްޓާ އެތަނުގެ ރައްކާތެރިކަން އިތުރުކޮށް މިހާރަށްވުރެ ހަރުދަނާކޮށް މިސްކިތްތައް ބެލެހެއްޓުމަށް ގޮވާލަން.” އާދަމް ޝަރީފް ވިދާޅުވި އެވެ.\nއޭނާ މި މައްސަލަ ހުށަހަޅުއްވާފައިވާ އިރު، މި މަހުގެ 23 ވީ ބުދަ ދުވަހު ވަނީ ހުޅުމާލޭ ވަގުތީ މިސްކިތްތެރޭގައި ޚިޔާލަށްވެސް ނުގެނެވޭފަދަ އަމަލެއް ހިންގާފަ އެވެ.\nއެކަން ފާހަގަ ކުރައްވާ އާދަމް ޝަރީފް ވިދާޅުވީ އިސްލާމްދީނުގައި ކަނޑައެޅިގެން ނަހީކުރައްވާ މަނާކުރައްވާފައި ވާ ބަސްމަގު ބޭނުންކޮށް މިސްކިތްތެރޭ މުއާމަލާތް ހިންގާފައިވާ ކަމަށެވެ. އަދި މިސްކިތްތެރޭ މާރާމާރީ ހިންގާފައިވާ ކަމަށެވެ.\nމިއީ ރާއްޖޭގެ ސަގާފަތާ އާދަކާދައިގެ ތެރޭގައި އެއްގޮތަކަށްވެސް ނުހިމެނޭ ކަމެއްކަމަށް ޝަރީފް ވަނީ ފާހަގަކުރައްވާފަ އެވެ.


ޖިންނީން (4) – DhiSalafiyyah\n30/10/2014 ޢަޤީދާއާއި ފިރުޤާތައްއަލް އުޚްތު އުންމު ޢަބްދިﷲ\nމިތަނުގައި މަޤްޞަދަކީ މުސްލިމުންގެ ހުރިހާ ޖަމާޢަތެއްގެ ބަޔަކުވެސް ޖިންނީން ވުޖޫދުގައިވާކަމަށް އިޤުރާރުވެއެވެ. އަދި ހަމައެފަދައިން ކާފިރުންގެ ގިނަ މީހުންވެސްމެއެވެ. އަހުލުކިތާބީންގެ ތެރެއިން ގިނަމީހުންނާއި، ހަމައެފަދައިން ޢަރަބި މުޝްރިކުންގެ ގިނަމީހުންނާ އަދި އެނޫން މީހުންގެ ތެރެއިން ސާމުގެ ދަރިކޮޅުގެ މީހުންވެސް މެއެވެ. އަދި އިންޑިއާ އާއި އެނޫން މީހުންގެ ތެރެއިން ޙާމުގެ ދަރިކޮޅުގެ މީހުންވެސް މެއެވެ. އަދި ހަމައެފަދައިން ކަންޢާނީންނާއި ޔޫނާނީންނާއި އަދި އެނޫން މީހުންގެ ތެރެއިން ޔާފިޘްގެ ދަރިކޮޅުގެ ގިނަ މީހުންވެސް މެއެވެ.\nފަހެ ޖިންނީން ވުޖޫދުގައިވާކަން ގިނަ ޖަމާޢަތްތަކުގެ މީހުން ބަލައިގަނެއެވެ. އަދި މިކަން ބަލައިގަތުމާއެކު، ޖިންނީންގެ އެހީތެރިކަން ހޯދައިގެން ފަންޑިތަ ހެދުމާއި ތަވީދު ލިޔުންވެސް މިމީހުން ޤަބޫލުކުރެއެވެ. އެއީ އީމާނުގެ އަހުލުވެރިންގެ ގާތުގައި ހުއްދަކަމެއް ކަމުގައި ވިޔަސް ނުވަތަ ޝިރުކެއް ކަމުގައި ވިޔަސް އެބައިމީހުންނަށް ހަމަހަމައެވެ. ފަހެ ހަމަކަށަވަރުން މުޝްރިކުން ފަންޑިތަ ހެދުމާއި ތަވީދު ލިޔުމަށް ކިޔެވެލިތައް ކިޔަވައެވެ. އަދި އެމީހުންގެ އެ ރުޤްޔާތަކުގައި ޖިންނީންނަށް އަޅުކަންކުރުމާއި އެއެއްޗެހި މަތިވެރިކުރުން ހިމެނެއެވެ. ފަންޑިތަ ހެދުމާއި ތަވީދު ލިޔުމުގައްޔާއި ރުޤްޔާ ކުރުމުގައި ޢާންމުންގެ އަތްމަތީ ގެންގުޅޭ ، އެމީހުންނަށް ދޭހަ ނުވާ ޢަރަބި ބަހުންވާ ގިނަތަކެތީގައިވަނީ ޖިންނީންނަށް ޝިރުކުކުރުން ހިމެނިފަމެވެ.\nއަދި އެހެންކަމުން މުސްލިމު ޢިލްމުވެރިން، މާނަ ނޭނގޭ ރުޤްޔާތައް ނަހީކުރެއްވިއެވެ. އެއީ ރާޤީއަށް އެއީ ޝިރުކެއްކަން ނޭނގުނުނަމަވެސް އޭގައި ޝިރުކު ހިމެނުން ގާތްވެގެންވާ ކަމަކަށްވާތީއެވެ. ޞަޙީޙު މުސްލިމުގައި ޢައުފް ބުން މާލިކް އަލްއަޝްޖަޢިއްޔުގެ އަރިހުން ރިވާވެގެން އައިސްފައިވާ ޙަދީޘްއެއްގައިވެއެވެ.\nقَالَ: كُنَّا نَرْقِي فِي الْجَاهِلِيَّةِ فَقُلْنَا يَا رَسُولَ اللهِ كَيْفَ تَرَى فِي ذَلِكَ فَقَالَ: ((اعْرِضُوا عَلَيَّ رُقَاكُمْ، لَا بَأْسَ بِالرُّقَى مَا لَمْ يَكُنْ فِيهِ شِرْكٌ)) [مسلم في السلام ٢٢٠٠/٦٣، وأبو داود في الطب ٣٨٨٦]\nމާނައީ: އެކަލޭގެފާނު ވިދާޅުވިއެވެ. ތިމަންމެން ޖާހިލިއްޔަ ޒަމާނުގައި ރުޤްޔާކޮށް އުޅުނީމެވެ. ފަހެ ތިމަންމެން ދެންނެވީމެވެ. އޭ ﷲގެ ރަސޫލާއެވެ. އެކަމާމެދު ކަލޭގެފާނު ދެކިވަޑައިގަންނަވަނީ ކިހިނެތް ހެއްޔެވެ. ފަހެ އެކަލޭގެފާނު ޙަދީޘްކުރެއްވިއެވެ. “ތިޔަބައިމީހުންކުރާ ރުޤްޔާތައް ތިމަންކަލޭގެފާނަށް ހުށަހަޅާށެވެ. އޭގައި ޝިރުކު ނުހިމެނޭކަމުގައިވާނަމަ ރުޤްޔާކުރުމުގައި މައްސަލައެއް ނެތެވެ.”\nއަދިވެސް ޞަޙީޙް މުސްލިމުގައި ޖާބިރުގެފާނުގެ އަރިހުން ރިވާވެގެން އައިސްފައިވާ ޙަދީޘްއެއްގައިވެއެވެ.\nقَالَ: نَهَى رَسُولُ اللهِ صَلَّى اللهُ عَلَيْهِ وَسَلَّمَ عَنِ الرُّقَى، فَجَاءَ آلُ عَمْرِو بْنِ حَزْمٍ إِلَى رَسُولِ اللهِ صَلَّى اللهُ عَلَيْهِ وَسَلَّمَ فَقَالُوا: يَا رَسُولَ اللهِ إِنَّهُ كَانَتْ عِنْدَنَا رُقْيَةٌ نَرْقِي بِهَا مِنَ الْعَقْرَبِ، وَإِنَّكَ نَهَيْتَ عَنِ الرُّقَى، قَالَ: فَعَرَضُوهَا عَلَيْهِ، فَقَالَ: ((مَا أَرَى بَأْسًا مَنِ اسْتَطَاعَ مِنْكُمْ أَنْ يَنْفَعَ أَخَاهُ فَلْيَنْفَعْه)) [مسلم في السلام ٢١٩٩/٦٣]\nމާނައީ: އެކަލޭގެފާނު ވިދާޅުވިއެވެ. ރަސޫލުﷲ صلى الله عليه وسلمރުޤްޔާކުރުން ނަހީކުރެއްވިއެވެ. ފަހެ ޢަމްރު ބުން ޙަޒްމުގެ ޢާއިލާގެ ބޭކަލުން ރަސޫލުﷲ صلى الله عليه وسلمގެ އަރިހަށް އައެވެ. ފަހެ އެމީހުން ދެންނެވިއެވެ. އޭ ﷲގެ ރަސޫލާއެވެ. ހަމަކަށަވަރުން ތިމަންމެން ނަގުލަންދާއްޓަށް (އޭތި ކަށިޖެހުމުން) ރުޤްޔާއެއް ކުރަމެވެ. އަދި ހަމަކަށަވަރުން ކަލޭގެފާނު ރުޤްޔާކުރުން ނަހީކުރައްވައިފީމުއެވެ. އެކަލޭގެފާނު ވިދާޅުވިއެވެ. ފަހެ އެރުޤްޔާ އެކަލޭގެފާނަށް ހުށަހެޅުނެވެ. ފަހެ އެކަލޭގެފާނު ޙަދީޘްކުރެއްވިއެވެ. “ތިޔަކަމުގައި މައްސަލައެއް އޮތްކަމަކަށް ތިމަންކަލޭގެފާނު ދެކިވަޑައެއް ނުގަންނަވަމެވެ. ތިޔަބައިމީހުންގެ ތެރެއިން އެމީހެއްގެ އަޚާއަށް ފައިދާއެއްކޮށްދިނުމަށް ކުޅަދާނަވެގެންވާމީހާ، ފަހެ އޭގެން ފައިދާކޮށްދޭށެވެ.”


Sudan gai fenboduvumuge sababun 62 maru\nފެންބޮޑުވުމުގެ ސަބަބުން ކުޑަ ޑީންގީއެއްގައި ސޫދާންގެ ބަޔަކު ދަތުރުކުރަނީ-- ފޮޓޯ: އީޕީއޭ\nސޫދާންގައި ބޯކޮށް ވާރޭ ވެހި ފެންބޮޑުވުމުގެ ސަބަބުން 62 މީހުން މަރުވެއްޖެ\nސޫދާނަށް ބޯކޮށް ވާރޭ ވެހި ފެންބޮޑުވުމުގެ ސަބަބުން 62 މީހުން މަރުވެފައިވާކަމަށް އެގައުމުގެ ދައުލަތުގެ މީޑިއާ އިން ބުނެފިއެވެ.\nމިއަހަރުގެ ޖުލައި މަހުން ފެށިގެން ސޫދާނަށް ކުރަމުންދާ ވިއްސާރާގެ ސަބަބުން މިހާތަނަށް ވަނީ 200،000 އަށް ވުރެ ގިނަ މީހުންނަށް ވިއްސާރައިގެ އަސަރުކޮށްފައެވެ. ސޫދާންގެ 15 ސްޓޭޓެއްގެ މީހުންނަށް އަސަރުކޮށްފައިވާ އިރު އެންމެ ބޮޑެތި ގެއްލުންތައް ލިބިފައިވަނީ ދެކުނު ސްޓޭޓެއްކަމަށްވާ ވައިޓް ނައިލަށެވެ.\nވިއްސާރާގެ ސަބަބުން 37،000 ގެއެއް އެއްކޮށް ނުވަތަ އެކިވަރަށް ވީރާނާވެފައިވާކަމަށް އދ އިން ބުނެއެވެ. މޫސުމާބެހޭ ފަރާތްތައް ލަފާކުރާ ގޮތުގައި މިއަހަރުގެ އޮކްޓޫބަރު މަހާ ހަމައަށް ސޫދާނަށް ބޯކޮށް ވިއްސާރަކުރާނެއެވެ.\nއދގެ އޮފީސް ފޯ ދަ ކޯޑިނޭޝަން އޮފް ހިއުމަނަޓޭރިއަން އެފެޔާޒް (އޮޗާ) ގެ ތަރުޖަމާނު ޖެންސް ލާކް ވިދާޅުވީ، ފެންބޮޑުވުމުގެ ސަބަބުން އަސަރުކޮށްފައިވާ މީހުންނަށް ވީއެންމެ އަވަހަކަށް ބޯހިޔާވަހިކަމާއި، ކާނާއާއި ސިއްހީ ހިދުމަތްތަކުގެ އިތުރުން ސާފު ބޯފެން ބޭނުންވާކަމަށެވެ.\nޖުލައި މަހުން ފެށިގެން 5.8 މީހުންނަށް ކާނާ ލިބުމުގެ ދަތިކަމާއި ކުރިމަތިލާން ޖެހިފައިވާކަމަށް ލާކް ވިދާޅުވިއެވެ. މިއީ 2018 ވަނަ އަހަރުގެ ކުރީ ކޮޅާ އަޅާ ބަލާއިރު ދެ މިލިއަން އިތުރު އަދަދެކެވެ.\nގެދޮރު ގެއްލިފައިވާ ބައެއް މީހުން އާއިލާ އާއި ރަހުމަތްތެރިންނާ އެކު ދިރިއުޅެމުން އަންނައިރު ބާކީ ތިބި މީހުން ދިރިއުޅެމުން އަންނަނީ ސްކޫލުތަކާއި ބައެއް އާންމު ތަންތަނުގައެވެ. ހާލުގައި ޖެހިފައިވާ މީހުންނަށް ޓެންޓުގެ އިތުރުން ވަގުތީހިޔާ ފޯރުކޮށްދިނުމަށް ސޫދާންގެ ސަރުކާރުން އަންނަނީ މަސައްކަތް ކުރަމުންނެވެ.\nސޫދާންގެ ހާލުގައި ޖެހިފައިވާ މީހުންނަށް އެހީގެ ގޮތުގައި 1.1 މިލިއަން ޑޮލަރު މިއަހަރު ދިނުމަށް އދ އިން ވަނީ ނިންމައިފައެވެ. މިއަދަދުގެ 30 އިންސައްތައަކީ އެކި ފަރާތްތައް ހުށަހަޅާފައިވާ ފައިސާގެ އެހީއެވެ.\nފެންބޮޑުވުމުގެ ސަބަބުން ދިމާވާ ކުއްލި ހާލަތްތަކުގައި އެހީވުމަށް އިތުރު 150 މިލިއަން ޑޮލަރު ބޭނުންވާނެ ކަމަށް އދ އިން ލަފާކުރެއެވެ. ފައިސާގެ އެހީ ސޫދާނަށް ފޯރުކޮށް ނުދެއްވިއްޖެނަމަ އެއީ އިންސާނިއްޔަތަށް އެހީވުމަށް އެޅޭނެ ވަރަށް ބޮޑު ހުރަހެއްގެ ގޮތުގައި އޮޗާގެ ތަރުޖަމާނު ވަނީ ސިފަކުރައްވައިފައެވެ.\nމަރު އދ އެހީ ފެންބޮޑުވުން ސޫދާން


SunOnline: Covid'un rangalhuve Thoppe aai Dhagandey alun camp ah\nޢަބްދުﷲ އައިމަން 09 Jun 2021, 18:03\nދަގަނޑޭއާއި ތޮއްޕެ ޓީމާ ގުޅުމުގެ މަގުމަތީގައި --- ފޮޓޯ/ އެފްއޭއެމް\nކޮވިޑް 19 އަށް ޕޮސިޓިވް ވުމުގެ ސަބަބުން ޓީމުން އެކަހެރިވެ ތިބުމަށްފަހު ނަތީޖާ ނެގެޓިވް ވެފައިވުމުން ޕްރޮޓޮކޯލް ފުރިހަމަކޮށް އަލީ އަޝްފާގު (ދަގަނޑޭ) އާއި އަލީ ސާމިސް (ތޮއްޕެ) އަލުން ގައުމީ ޓީމު ކޭމްޕާ ގުޅިއްޖެ އެވެ.\nމިހާރު ކުރިއަށްދާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަނުގައި ރާއްޖެ ހިމެނޭ ގްރޫޕް އޭގެ ބާކީ ހުރި މެޗުތައް ކުޅެން ނިންމީ ދުބާއީގަ އެވެ. ނަމަވެސް އެންމެ ފަހުން ސީރިއާއާ ދެކޮޅަށް ކުޅުނު މެޗުގެ ކުރިން ދަގަނޑޭއާއި ތޮއްޕޭ ވައިރަހަށް ޕޮޒިޓިވްވީ ގައުމީ ޓީމުން ދުބާއީގައި ހަދަމުން އައި ތަމްރީނުތަކުގެ ތެރެއިން މިދިޔަ މެއި މަހު ހެދި ޓެސްޓުތަކުންނެވެ.\nއޭރު އޮތް ގޮތުން ނަމަ ޗައިނާއަށް ޓީމު ދިއުމުގެ ކުރިން ހެދި ޓެސްޓްގެ ނަތީޖާ ޕޮޒިޓިވްވުމާ އެކު ދަގަނޑޭއާއި ތޮއްޕެ އެކަހެރިވި އިރު، އެ ދެ ކުޅުންތެރިންވެސް އޭރު ވަނީ ބާކީ ތިބި ކުޅުންތެރިންނާ ކޮންޓެކްޓް ވެފަ އެވެ. އެހެން ކަމުން އެވަގުތު ގައުމީ ޓީމުގެ ކޯޗު މާޓިން ކޫޕްމަން ވަނީ ގޮތް ހުސްވެދާނެ ކަމަށް ބުނެ މާޔޫސްކަން ފާޅުކޮށްފަ އެވެ.\nއެފްއޭއެމުގެ ރައީސް ބައްސާމް އަދީލް ޖަލީލް މިއަދު ވިދާޅުވީ، ޕޮޒިޓިވްވުމުން އެކަހެރިކޮށްފައި ތިބި އަޝްފާގާއި ތޮއްޕެ ކޮވިޑުން ރަނގަޅުވެ، ކަރަންޓީން މުއްދަތު ފުރިހަމަ ކުރުމަށްފަހު އަލުން ކޭމްޕާއި ގުޅުމަށް ދަތުރު ފަށާފައިވާ ކަމަށެވެ. އަދި ކުރިއަށް އޮތް މެޗުތަކުގައި އެ ދެކުޅުންތެރިންނަށް ޓީމުން ފުރުސަތު އޮންނާނެ ކަމަށް ބައްސާމް ވިދާޅުވި އެވެ.\nދަގަނޑޭ އާއި ތޮއްޕޭ ގައުމީ ޓީމާ ގުޅުނުއިރު، ކޮލިފައިންގައި އަންނަ ހުކުރު ދުވަހުގެރޭ ޗައިނާއާ ދެކޮޅަށް ރާއްޖެ ކުޅޭނެއެވެ. އެހެންކަމުން އެ ދެ ކުޅުންތެރިންނަށް އެ މެޗުގައި ކުޅުމުގެ ފުރުސަތު މިހާރު ވަނީ ލިބިފައެވެ. އެކަމަކު ދަގަނޑޭ އާއި ތޮއްޕޭ ނުލައި ރާއްޖެ ވަނީ ކޮލިފައިންގައި ސީރިއާއާ ދެކޮޅަށް ކުޅެފައެވެ. މިދިޔަ ހުކުރު ދުވަހު ކުޅުނު އެ މެޗުން ރާއްޖެ ބަލިވީ 4-0 ގެ ނަތީޖާއަކުންނެވެ.\nގްރޫޕްގެ ހަތަރުވަނައިގައި މިވަގުތު ރާއްޖެ އޮތީ ހަ މެޗުން ހަ ޕޮއިންޓާ އެކުގައެވެ. ތިންވަނައިގައި އޮތް ފިލިޕީންސަށް ލިބެނީ ފަސް މެޗުން ހަތް ޕޮއިންޓެވެ. ރާއްޖެއަށް ދެން ކޮލިފިކޭޝަންގައި ކުޅެން އޮތީ ޗައިނާއާއި ފިލިޕީންސާ ދެކޮޅަށެވެ. ތިންވަނަ މަގާމަކީ އޭޝިއަން ކަޕަށް މުހިއްމު މަގާމެކެވެ.